***Монгол Улсын Их Хурлын намрын ээлжит чуулганы 2012 оны 12 дугаар сарын 14-ний өдөр (Баасан гариг)-ийн хуралдаан 11 цаг 00 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

***Үдээс өмнөх чуулганы нэгдсэн хуралдаанд ирвэл зохих 73 гишүүнээс нийт 49 гишүүн ирж, 67.1 хувийн ирцтэй байв. Үүнд:***

***Чөлөөтэй:*** *Н.Алтанхуяг, А.Бакей, Су.Батболд, Б.Болор, С.Ганбаатар;*

***Өвчтэй:*** *Р.Амаржаргал, Ж.Батсуурь, С.Баярцогт, Х.Тэмүүжин;*

***Тасалсан:*** *Н.Батбаяр, Х.Баттулга, Х.Болорчулуун, Л.Гантөмөр, Ц.Дашдорж, С.Дэмбэрэл, Б.Наранхүү, О.Содбилэг, М.Сономпил, А.Тлейхан, Л.Энх-Амгалан, Ж.Энхбаяр, Н.Энхболд, С.Эрдэнэ, Ж.Эрдэнэбат;*

***Хоцорсон:*** *О.Баасанхүү-1:30, Сү.Батболд-2:00, Ж.Батзандан-1:00, Н.Батцэрэг-0:50, Б.Бат-Эрдэнэ-1:30, З.Баянсэлэнгэ-1:10, Г.Баярсайхан-1:00, Н.Номтойбаяр-1:00, Ё.Отгонбаяр-1:10, С.Оюун-0:50, Д.Оюунхорол-1:00, Д.Сарангэрэл-1:00, Ч.Сайханбилэг-1:00, Я.Содбаатар-1:00, Ш.Түвдэндорж-0:40, Д.Тэрбишдагва-2:10, Ч.Улаан-1:00, Г.Уянга-2:20;*

***Нэг. Сэтгэцийн эрүүл мэндийн тухай (шинэчилсэн найруулга) болон Сэтгэцийн эрүүл мэндийн тухай хуулийг хүчингүй болсонд тооцох тухай хуулийн төслүүд* (**хэлэлцэх эсэх**)**

Хэлэлцэж буй асуудалтай холбогдуулан Эрүүл мэндийн сайд Н.Удвал, Эрүүл мэндийн яамны бодлогын хэрэгжилтийг зохицуулах газрын дарга Д.Мөнхбат, Сэтгэцийн эрүүл мэндийн төвийн дэд захирал Л.Насанцэнгэл, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, зөвлөх Б.Балган, О.Баяраа, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны референт П.Тогоо нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Эрүүл мэндийн сайд Н.Удвал, хуулийн төслүүдийн талаар Нийгмийн бодлого, боловсрол, соёл, шинжлэх ухааны байнгын хорооноос гаргасан санал, дүгнэлтийг Улсын Их Хурлын гишүүн Г.Баярсайхан нар танилцуулав.

Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ж.Батзандангийн асуусан асуултад Эрүүл мэндийн сайд Н.Удвал, Улсын Их Хурлын гишүүн Г.Баярсайхан нар хариулж, тайлбар хийв.

Улсын Их Хурлын гишүүн Л.Цог санал хэлэв.

**З.Энхболд: -** Нийгмийн бодлого, боловсрол, соёл, шинжлэх ухааны байнгын хорооноос гаргасан, Сэтгэцийн эрүүл мэндийн тухай хуулийн шинэчилсэн найруулга, Сэтгэцийн эрүүл мэндийн тухай хуулийг хүчингүй болсонд тооцох тухай хуулийн төслүүдийг хэлэлцэх нь зүйтэй гэсэн саналыг дэмжье.

Зөвшөөрсөн: 39

Татгалзсан: 7

Бүгд: 46

84.8 хувийн саналаар дэмжигдлээ.

Хуулийн төслүүдийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

Улсын Их Хурлын дарга З.Энхболд төрсөн өдөр нь болж байгаа Улсын Их Хурлын гишүүн Д.Ганхуяг, Ц.Даваасүрэн нарт гишүүдийнхээ нэрийн өмнөөс болон хувиасаа баяр хүргэв.

Улсын Их Хурлын дарга З.Энхболд ***“Засгийн газрын үнэт цаас гаргахыг зөвшөөрөх тухай, Хүний хөгжил сангийн тухай хуульд нэмэлт, өөрчлөлт оруулах тухай”*** Монгол Улсын Их Хурлын тогтоолын төслийн эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүн С.Бямбацогтын асуусан асуултад Сангийн сайд Ч.Улаан хариулж, тайлбар хийв.

Улсын Их Хурлын гишүүд дээрх тогтоолын эцсийн найруулгыг сонсов. (11:30)

Уг асуудлыг 11 цаг 30 минутад хэлэлцэж дуусав.

**Хоёр. Монгол Улсын Ерөнхийлөгчийн сонгуулийн тухай (**шинэчилсэн найруулга**), Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд (**хэлэлцэх эсэх**)**

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Улсын бүртгэлийн ерөнхий газрын Бүртгэлийн газрын дарга Д.Энхцэцэг, Улсын Их Хурлын Тамгын газрын нарийн бичгийн дарга С.Магнайсүрэн, Эрх зүй, хууль тогтоомжийн хэлтсийн орлогч дарга Н.Цогтсайхан, зөвлөх Ш.Хишигсүрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Улсын Их Хурлын гишүүн Р.Бурмаа, хуулийн төслүүдийн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Р.Гончигдорж нар танилцуулав.

Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Я.Содбаатар, М.Энхболд, З.Баянсэлэнгэ, О.Баасанхүү нарын асуусан асуултад Улсын Их Хурлын гишүүн Р.Бурмаа, Д.Лүндээжанцан, Сонгуулийн ерөнхий хорооны дарга Ч.Содномцэрэн нар хариулж, тайлбар хийв.

Улсын Их Хурлын гишүүн Д.Эрдэнэбат, З.Баянсэлэнгэ, О.Баасанхүү, Я.Содбаатар нар санал хэлэв.

**З.Энхболд: -** Төрийн байгуулалтын байнгын хорооноос гаргасан, Монгол Улсын Ерөнхийлөгчийн сонгуулийн тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай хуулийн төслүүдийг хэлэлцэх нь зүйтэй гэсэн саналыг дэмжье.

Зөвшөөрсөн: 41

Татгалзсан: 9

Бүгд: 50

82.0 хувийн саналаар дэмжигдлээ.

Хуулийн төслүүдийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

***Хуралдаан 12 цаг 35 минутад завсарлаж, 15 цаг 33 минутаас үргэлжлэв.***

Улсын Их Хурлын дарга З.Энхболд хуралдааныг даргалав.

***Үдээс хойшхи чуулганы нэгдсэн хуралдаанд ирвэл зохих 73 гишүүнээс нийт 18 гишүүн ирж, 24.6 хувийн ирцтэй байв. Үүнд:***

***Чөлөөтэй:*** *Н.Алтанхуяг, А.Бакей, Су.Батболд, Б.Болор, С.Ганбаатар;*

***Өвчтэй:*** *Р.Амаржаргал, Ж.Батсуурь, С.Баярцогт, Х.Тэмүүжин;*

***Тасалсан:*** *Д.Арвин, Н.Батбаяр, Сү.Батболд, Г.Батхүү, Х.Баттулга, М.Батчимэг, Д.Бат-Эрдэнэ, З.Баянсэлэнгэ, Г.Баярсайхан, Л.Болд, Х.Болорчулуун, Р.Бурмаа, Д.Ганбат, Л.Гантөмөр, Д.Ганхуяг, Б.Гарамгайбаатар, Р.Гончигдорж, Ц.Дашдорж, Д.Дэмбэрэл, М.Зоригт, Д.Лүндээжанцан, Н.Номтойбаяр, Ц.Нямдорж, С.Оюун, Д.Сарангэрэл, Ч.Сайханбилэг, Я.Содбаатар, О.Содбилэг, М.Сономпил, А.Тлейхан, Д.Тэрбишдагва, Ч.Улаан, Х.Хаянхярваа, Ч.Хүрэлбаатар, Ц.Цолмон, Б.Чойжилсүрэн, Л.Энх-Амгалан, Ж.Энхбаяр, М.Энхболд, Н.Энхболд, С.Эрдэнэ, Ж.Эрдэнэбат;*

***Улсын Их Хурлын гишүүн О.Баасанхүүгээс Соёл, спорт, аялал жуулчлалын сайд Ц.Оюунгэрэлд тавьсан “Түүх, соёлын үл хөдлөх дурсгалт зүйлийг хамгаалах, сэргээн засварлах Үндэсний хөтөлбөр”-ийн хэрэгжилт, соёлын өвийг хамгаалах тал дээр зохион байгуулж байгаа арга хэмжээний талаарх асуулгын хариуг сонсох***

Асуулгын хариутай холбогдуулан Соёл, спорт, аялал жуулчлалын сайд Ц.Оюунгэрэл, Соёл, спорт, аялал жуулчлалын яамны Стратегийн бодлого төлөвлөлтийн газрын дарга Н.Туяа, мөн яамны Соёл, урлагийн бодлогын хэрэгжилтийг зохицуулах газрын Соёлын өвийн хэлтсийн дарга Ц.Цэндсүрэн, “Эрдэнэ зуу” музейн менежер Ц.Содномсүрэн, Улсын Их Хурлын Байнгын хороодын ажлын албаны дарга Д.Одсүрэн, ахлах референт Ц.Цэрэн нарын бүрэлдэхүүнтэй ажлын хэсэг байлцав.

Асуулгын хариуг Соёл, спорт, аялал жуулчлалын сайд Ц.Оюунгэрэл танилцуулав.

Асуулгын хариу танилцуулгатай холбогдуулан Улсын Их Хурлын гишүүн Б.Бат-Эрдэнэ, Д.Батцогт, Н.Батцэрэг, О.Баасанхүү, Л.Эрдэнэчимэг, С.Дэмбэрэл, Ё.Отгонбаяр, Л.Цог нарын асуусан асуултад Соёл, спорт, аялал жуулчлалын сайд Ц.Оюунгэрэл, Соёл, урлагийн бодлогын хэрэгжилтийг зохицуулах газрын Соёлын өвийн хэлтсийн дарга Ц.Цэндсүрэн нар хариулж, тайлбар хийв.

Асуулга тавьсан Улсын Их Хурлын гишүүн О.Баасанхүү үг хэлэв.

***Хуралдаан 16 цаг 50 минутад өндөрлөв.***

**Тэмдэглэлтэй танилцсан:**

ТАМГЫН ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**НАМРЫН ЭЭЛЖИТ ЧУУЛГАНЫ 2012 ОНЫ 12 ДУГААР САРЫН 14-НИЙ ӨДӨР (БААСАН ГАРИГ)-ИЙН НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 11 цаг 00 минутад эхлэв.***

**З.Энхболд: -** 53.4 хувийн ирцтэй байгаа учраас Улсын Их Хурлын намрын ээлжит чуулганы 2012 оны 12 дугаар сарын 14-ний өдрийн нэгдсэн хуралдааныг нээж байна.

Чуулганы нэгдсэн хуралдаанаар хэлэлцэх асуудлыг танилцуулъя. Хоёр асуудал үдээс хойш асуулгын хариу байгаа. Эхний асуудал **Сэтгэцийн эрүүл мэндийн тухай хуулийн шинэчилсэн найруулга, Сэтгэцийн эрүүл мэндийн тухай хуулийг хүчингүй болсонд тооцох тухай хуулийн төслүүдийн хэлэлцэх эсэх.**

**Хоёр дахь асуудал** Монгол Улсын Ерөнхийлөгчийн сонгуулийн тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай хуулийн төслүүдийн хэлэлцэх эсэхийг шийднэ.

15.00 цагаас Улсын Их Хурлын гишүүн О.Баасанхүүгээс Соёл, спорт, аялал жуулчлалын сайд Ц.Оюунгэрэлд тавьсан “Түүх, соёлын үл хөдлөх дурсгалт зүйлийг хамгаалах, сэргээн засварлах Үндэсний хөтөлбөр”-ийн хэрэгжилт, соёлын өвийг хамгаалах тал дээр зохион байгуулж байгаа арга хэмжээний талаарх асуулга”-ын хариуг сонсоно.

Хэлэлцэх асуудал дээр саналтай гишүүд байна уу? Алга байна. Хэлэлцэх асуудлаа баталлаа. Хэлэлцэх асуудалдаа оръё.

***Нэг. Сэтгэцийн эрүүл мэндийн тухай (шинэчилсэн найруулга) болон Сэтгэцийн эрүүл мэндийн тухай хуулийг хүчингүй болсонд тооцох тухай хуулийн төслүүд* (**хэлэлцэх эсэх**)**

**Сэтгэцийн эрүүл мэндийн тухай хуулийн шинэчилсэн найруулга, Сэтгэцийн эрүүл мэндийн тухай хууль хүчингүй болсонд тооцох тухай хуулийн төслүүдийг хэлэлцэж эхэлье. Хууль санаачлагчийн илтгэлийг Эрүүл мэндийн сайд Н.Удвал танилцуулна. Н.Удвал сайдыг индэрт урьж байна.**

**Н.Удвал: -** Улсын Их Хурлын эрхэм дарга, Улсын Их Хурлын эрхэм гишүүд ээ,

Сэтгэцийн эрүүл мэндийн асуудлыг Монгол Улсын Үндсэн хууль, Эрүүл тухай хууль, Сэтгэцийн эрүүл мэндийн тухай хууль, Нийгмийн халамжийн тухай хууль, Хөгжлийн бэрхшээлтэй иргэний нийгмийн хамгааллын тухай хууль, Эрүүгийн байцаан шийтгэх хууль, хөдөлмөрийн тухай хууль болон тэдгээрийн хэрэгжилтийг хангахад чиглэсэн дүрэм журмаар зохицуулж байна.

Гэвч хүн амын дунд сэтгэц, зан үйлийн эмгэгийн тархалт болон амиа егүүтгэх тохиолдол, түүнд нөлөөлж байгаа хүчин зүйл буурахгүй байна. Тухайлах юм бол 10 мянган хүн ам ногдох сэтгэц, зан үйлийн эмгэгийн тохиолдол 2000 онд 77.4 байсан бол энэ нь 2010 онд 112.9 болж нэмэгдсэн байна. Одоо манай улсад сэтгэц, зан үйлийн эмгэгтэй 22 мянга гаруй хүн эмнэлгийн идэвхтэй хяналтад эмчлэгдэж, хөдөлмөрийн чадвар алдсан нийт хүмүүсийн дотор сэтгэцийн эмгэгтэй хүмүүс 15.0 хувийг эзэлж байна.

Энэ нь нийгэм, эдийн засгийн байдал, ядуурал, ажилгүйдэл, гэмт хэрэг, архидалт, хүчирхийлэл нэмэгдсэн, нөгөө талаар сэтгэцийн эмгэгтэй хүмүүсийг ялгаварлан гадуурхах явдал түгээмэл, сэтгэцийн эрүүл мэндийн тусламж, үйлчилгээний бүх шатлал, нийгэм хамт олонд тулгуурласан тусламж үйлчилгээний хүртээмж чанар хангалтгүй, үүнд байгууллага аж ахуйн нэгж, иргэдийн оролцоо хангалтгүй байгаатай холбоотой юм.

Сэтгэцийн эмгэгтэй хүмүүс нийгмийн эмзэг хэсгийн нэг тул тэдэнд тусгай хамгаалалт хэрэгтэй бөгөөд Сэтгэцийн эрүүл мэндийн тухай хууль, тогтоомжийн дагуу тусгайлсан байгууллага болон нийгэм, хамт олны түвшинд халамж, асрамж үзүүлэх төдийгүй тэдний эрхийг хамгаалах шаардлагатай байдаг тул энэ талаарх хууль эрх зүйн зохицуулалт дутагдалтай байгаа юм.

Нэгдсэн Үндэстний Байгууллагын сэтгэцийн өвчтэй хүмүүсийг хамгаалах, сэтгэцийн эрүүл мэндийн үйлчилгээг сайжруулах 25 зарчим, Дэлхийн эрүүл мэндийн байгууллагын сэтгэцийн эрүүл мэндийн хамгаалах хуулийн 10 үндсэн зарчим, өвчний олон улсын 10 дугаар ангилал, Монгол Улсын сэтгэцийн эрүүл мэндийн тогтолцоонд хийсэн үнэлгээний тайланд туссан зарчим, зөвлөмж, өөрийн орны практикт гарч байгаа шийдвэрлэвэл зохих асуудлуудтай нийцүүлэн сэтгэцийн эрүүл мэндийн тухай хуулийн шинэчилсэн найруулгын төслийг танилцуулж байна.

Сэтгэцийн эрүүл мэндийн тухай хуулийн шинэчилсэн найруулгын төсөл дараах шийдвэл зохих асуудлуудыг тусгасан болно. Үүнд,

Нэг. Сэтгэцийн эмгэгтэй хүний эрхийг хамгаалах чиглэлээр

Сэтгэцийн эмгэгтэй хүний эрхийг хамгаалах, нийгэм эдийн засгийн харилцаанд оролцох, бие даасан байдлыг хангахад дэмжлэг үзүүлэх, эрүүл мэнд, нийгмийн хамгааллын үйлчилгээний олон талт харилцаанд сэтгэцийн эмгэгтэй хүн, түүний хууль ёсны төлөөлөгчийг оролцуулах, сэтгэцийн эмгэгтэй хүний онош, эмчилгээний болон хувийн нууцыг хамгаалах, нууцлалыг зөрчиж болзошгүй онцгой нөхцөл байдлын талаар эрүүл мэндийн мэргэжилтний үүргийг сайжруулах талаар тусгалаа.

Сэтгэцийн эмгэгтэй хүнийг гэр бүл, орон нутагт нь ойр байлгаж эмчлэх, сэтгэцийн эрүүл мэндийн ор бүхий эмнэлгээс гадуур үзүүлэх амбулаторийн болон нийгэм, хамт олонд түшиглэсэн тусламж үйлчилгээг түлхүү хөгжүүлэх чиглэлийг тусгасан болно.

Хоёр. Сэтгэцийн эрүүл мэндийн тусламж үйлчилгээний чанар хүртээмжийг сайжруулах талаар тусгалаа.

Хүн амын сэтгэцийн эрүүл мэндийг дэмжих, хамгаалах, нийгэм хамт олонд түшиглэсэн болон сэтгэц, нийгмийн сэргээн засах тусламж үйлчилгээ, сэтгэл зүйн зөвлөгөө өгөх үйлчилгээг өргөжүүлэх, төрийн байгууллага болон бусад аж ахуйн нэгж, байгууллагаас хүлээх үүрэг оролцоог нэмэгдүүлэх, сэтгэц, нийгмийн сэргээн засах тусламж үйлчилгээ үзүүлэх, ажлын байр бий болгож, сэтгэцийн эмгэгтэй хүний нийгмийн асуудлыг дэмжих болон тусгайлсан асрамжийн газрыг бий болгох зэрэг зохицуулалтыг хуулийн төсөлд тусгасан болно.

Энэхүү хуулийн төсөл батлагдан хэрэгжсэнээр нийгэм, хамт олны дотор сэтгэл зүйн таатай орчин бий болж, сэтгэцийн эмгэгээс урьдчилан сэргийлэх ажлын чанар, үр нөлөө дээшилж, сэтгэцийн эмгэгтэй хүний хууль ёсны төлөөлөгчийн эрх үүрэг, хариуцлага нэмэгдэн сэтгэцийн эмгэгтэй хүний эрх ашиг, амьдралын баталгаа дээшилж, сэтгэц нийгмийн сэргээн засах тусламж үйлчилгээний хүртээмж чанар сайжрах, сэтгэцийн хэвтүүлэн эмчлэх эмнэлгийн орчин нөхцөл, тусламж үйлчилгээнд сэтгэцийн эмгэгтэй хүний хууль ёсны эрх ашиг, хэрэгцээ шаардлага, аюулгүй байдлыг хангах эрх зүйн орчныг бий болгох юм.

Энэхүү хуулийн төсөлтэй уялдуулан шинээр боловсруулах буюу нэмэлт, өөрчлөлт оруулах хууль байхгүй болно.

Улсын Их Хурлын эрхэм гишүүд ээ,

Сэтгэцийн эрүүл мэндийн тухай хуулийн шинэчилсэн найруулгыг хэлэлцэж шийдвэрлэж өгнө үү.

**З.Энхболд: -** Н.Удвал сайдад баярлалаа. Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Г.Баярсайхан танилцуулна. Г.Баярсайхан гишүүнийг индэрт урьж байна.

**Г.Баярсайхан: -** Улсын Их Хурлын дарга, эрхэм гишүүд ээ,

Монгол Улсын Засгийн газраас 2011 оны 11 дүгээр сарын 23-ны өдөр Улсын Их Хуралд өргөн мэдүүлсэн Сэтгэцийн эрүүл мэндийн тухай хуулийн шинэчилсэн найруулгын төслийг хэлэлцэх эсэх асуудлыг Нийгмийн бодлого, боловсрол, соёл, шинжлэх ухааны байнгын хороо 2012 оны 12 дугаар сарын 04-ний өдрийн хуралдаанаараа хэлэлцлээ.

Тус Байнгын хорооны хуралдаанаар уг асуудлыг хэлэлцэх үед нийгэм, эдийн засгийн хөгжлийг даган гарсан нийгмийн сөрөг хүчин зүйлийн нэг болон сэтгэцийн эмгэгтэй хүмүүсийг ялгаварлан гадуурхах явдал түгээмэл, шинэ сэтгэц, нөлөөт эмийг эмчилгээнд нэвтрүүлэх боломж хязгаарлагдмал, эмийн хангамж, хүрэлцээ, сэтгэцийн эрүүл мэндийн тусламж үйлчилгээний бүх шатанд, ялангуяа сум, өрх, аймаг, дүүргийн эрүүл мэндийн байгууллагын түвшинд хангалтгүй байгаа болон дэлхий нийтэд сэтгэцийн эрүүл мэндийн эмнэлэгт суурилсан тусламжаас татгалзаж нийгэм, хамт олонд тулгуурласан тусламж үйлчилгээг түлхүү хөгжүүлж байхад манай улсад сэтгэцийн эрүүл мэндийн тусламж үйлчилгээний зардлыг 64.0 хувийг хэвтүүлэн эмчлэх эмчилгээний тусламж үйлчилгээнд зарцуулж байгааг өөрчлөх зэрэг саналууд гарч байлаа.

Сэтгэцийн эрүүл мэндийн хуулийн шинэчилсэн найруулгын төслийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг Байнгын хорооны хуралдаанд оролцсон гишүүдийн олонхи дэмжлээ.

Улсын Их Хурлын эрхэм гишүүд ээ,

Сэтгэцийн эрүүл мэндийн тухай хуулийн шинэчилсэн найруулгын төслийг хэлэлцэх эсэх асуудлын талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Г.Баярсайхан гишүүнд баярлалаа. Хэлэлцэж байгаа асуудалтай холбогдуулан чуулганы танхимд ажлын хэсэг ирсэн байна. Н.Удвал Эрүүл мэндийн сайд, Д.Мөнхбат Эрүүл мэндийн яамны бодлогын хэрэгжилтийг зохицуулах газрын дарга, Л.Насанцэнгэл Сэтгэцийн эрүүл мэндийн төвийн дэд захирал.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Ц.Даваасүрэн гишүүнээр асуулт тасаллаа. Ж.Батзандан гишүүн асууя.

**Ж.Батзандан: -** Сэтгэцийн эрүүл мэндийн тухай хуулийн шинэчилсэн найруулга, шинэ төсөл орж ирж байгаад баяртай байна.

Ер нь манай хүн амын 10-аас 15 хувь нь сэтгэцийн ямар нэгэн өөрчлөлттэй асуудалтай байгаа гэдэг нь бол амьдралаас харагдаж байгаа, статистикаас ч харагдаж байгаа. Ер нь сүүлийн үед сэтгэцийн эрүүл мэндэд бид анхаараагүйгээс болоод сэтгэл зүйч гэдэг мэргэжил хоцрогдсоноос болоод сэтгэцийн эрүүл мэндийн эмчилгээ, сувилгаа, систем алдагдсанаас болоод иргэд олон түмэн сэтгэл зүйн ямар нэгэн асуудалтай болохоороо бөө дээр очдог, лам дээр очдог. Зарим нь ч одоо харь гаригтай ярьдаг. Уул устай холбогддог хүмүүсийн тоо эрс нэмэгдчихээд байгааг бид мэдэж байгаа.

Тэгэхээр би энэ Сэтгэцийн эрүүл мэндийн хуульд сэтгэл зүйчийн асуудлыг, сэтгэцийн эрүүл мэндийн төвүүдийг олноор нэмж барих асуудлыг илүү их шинжлэх ухаанчаар харах хандлагыг бий болгож байгаа гэж бодож байна.

Эрүүл мэндийн сайдаас асуух нэг л асуулт байна. Ер нь сүүлийн үед энэ улс нийгэм даяараа сэтгэл зүйч гэдэг мэргэжил биш сэтгэцийн эрүүл мэндийн мэргэжилтнүүд биш энэ лам бөө дээр очдог сэтгэл зүйн асуудлыг, сэтгэл зүйн өвчтэй хүмүүсийн асуудлыг ер нь юу гэж бодож байна вэ? Лам, бөө нэмэгдээд байгааг бол би нийгмийн сэтгэл зүй нэлээн их бохирдсоны шинж тэмдэг гэж ойлгож байна. Айл болгонд нэг бөө бий болсон. За өвчтэй, сэтгэл зүйн өвчтэй хүмүүс, сэтгэл зүйн урхагтай хүмүүс олноо бий болсноос үүдэлтэй гэж би ойлгодог.

Сэтгэл мэдрэлийн өвчтэй хүмүүс нь бараг бөө болдог ийм жишиг рүү нийгэм явж байна шүү дээ. Иргэд олон түмэн сэтгэл зүйн янз бүрийн дарамт шахалтад орохоороо бөө дээр очдог, лам дээр очдог ийм байдал руу ханарч эхэлсэн байгаа. Тэгэхээр энэ хууль батлан гарснаар, систем өөрчлөгдсөнөөр ямар түвшинд хүрэх юм бэ гэж та харж байна. Юу өөрчлөгдөнө гэж харж байна.

Би ялангуяа энэ Сэтгэцийн эрүүл мэндийн хуулийг бол тэр сэтгэл зүйч гэдэг мэргэжлийг илүүтэй өндөр түвшинд гаргаж ирэх эрх зүйн орчин болов уу гэж харж байгаа. Сэтгэл зүйч гэдэг мэргэжлийг өнөөдөр шинжлэх ухааны түвшинд, нийгмийн бүх түвшинд, бүх салбарт гаргаж ирэхгүй бол болохоо байсан байна. Ийм учраас энэ хуулийг баталж байгаа юм болов уу гэж бодож байна. Та энэ дээр тодорхой хариулт өгөөчээ.

**З.Энхболд: -** Н.Удвал сайд хариулъя.

**Н.Удвал: -** За Ж.Батзандан гишүүнд баярлалаа. Их чухал асуулт асууж байна гэж бодож байна. Өмнө нь сэтгэцийн эрүүл мэндийн, 2000 онд энэ хууль анх батлагдсан байгаа юм. Энэ хуульд зөвхөн өвчин эмгэгтэй, хурц сэтгэцийн өөрчлөлттэй ийм өвчтөнийг эмчлэх байгууллага, эмч мэргэжилтнүүд энэ харилцааг зохицуулахад чиглэгдэж байсан. Сүүлийн үед нийгэм, эдийн засгийн гарч байгаа их олон өөрчлөлтүүд бол бас хүн амын эрүүл мэндийн байдлыг өөрчилж байгаа. Энэний нэг жишээ бол сэтгэцийн эрүүл мэндийн асуудал байгаа.

Бид нар зөвхөн хурц эмгэгтэй, орчин тойрондоо аюултай, сэтгэл мэдрэлийн хурц өөрчлөлттэй хүмүүсийг сэтгэцийн өвчтэй хүмүүс гэж үздэг байсан бол одоо энэ дээр нэмэгдээд бараг хүн болгон энд хамааралтай. Стресс бол сэтгэцийн өөрчлөлт, сэтгэцийн эрүүл мэндийн нэг асуудал байж байгаа. Энийг бид нар нийгмийн эрүүл мэндийн анхан шатны тусламжийн хүрээнд. Одоо энэ дархлаажуулалт шиг, хоол хүнс шиг, энэ нөхөн үржихүйн эрүүл мэнд шиг, гэр бүл төлөвлөлт шиг хүн болгоныг стрессээ яаж эмчилж сурах вэ, тэрнээс сэргийлэх вэ, яаж гарах вэ гэдэг энэ арга ухаанд сургах хүртэл энэ тусламжийн нэг хэлбэр.

Тийм учраас энэ хууль гарснаар зөвхөн эмнэлэгт суурилсан сэтгэцийн янз бүрийн хурц асуудалтай хүмүүсийг эмчлэхэд чиглэсэн биш, энэ ерөөсөө хүн амын дунд байгаа стресс, зан төрхийн өөрчлөлт, сэтгэцийн бүхий л асуудлыг бүх түвшинд нь одоо шийдвэрлэх ийм хэмжээний тусламж үйлчилгээг өргөжүүлэх, хүн амын дунд бас энэ талаар мэдлэг олгох, сэтгэцийн өөрчлөлттэй хүмүүстэй харьцах нийгэм, хамт олны дэмжлэг, сэтгэцийн өөрчлөлттэй хүмүүсийн эрүүл мэндийн үйлчилгээ болоод эрхийг хангахад чиглэсэн ийм ихээхэн өөрчлөлт гарах ийм ахиц гарах хууль гэж бид нар үзэж байгаа.

Энэ хууль батлагдсанаар таны саяны ярьсан асуудлуудад ихээхэн ахиц гарч, өөрчлөлт гарна. Их өргөн хүрээгээр нь авч үзнэ гэж ингэж бодож байгаа юм.

**З.Энхболд: -** Байнгын хорооноос Г.Баярсайхан гишүүн нэмж хариулъя.

**Г.Баярсайхан: -** За баярлалаа. Ж.Батзандан гишүүний ярьж байгаа асуудал бол их чухал ач холбогдолтой зүйл байгаа юм.

Манай Монгол Улс бол шилжилтийн эдийн засагтай ийм улс. Дэлхийн эрүүл мэндийн байгууллагын судалгаагаар бол шилжилтийн эдийн засагтай улсуудад бол ялангуяа нийгэмд шилжилтийн үед сэтгэцийн янз бүрийн эмгэг, энэ төрлийн өвчнүүд бол нэмэгдэх ийм хандлагатай байдаг. Тэгэхээр бид ч гэсэн бас энэ замаар одоо туулаад явж байгаа гэдгийг бас ойлгох хэрэгтэй.

Сэтгэл зүйч бол яах аргагүй өнөөдөр Монголын нийгэмд бол одоо агаар шиг дутагдаж байгаа зүйл. Энэ хуулиар бол 2 дугаар бүлгийн 5.1.3-т тодорхой зааж өгсөн байгаа. Хэвтүүлэн эмчлэх болон сэтгэл зүйн зөвлөгөө өгөх, үйлчилгээ өгөх, сэтгэцийн эмнэлэг, сэтгэл зүйч ажиллуулах гэсэн ийм агуулга бүхий заалтыг оруулсан байгаа.

Тэгэхээр өнөөдөр Ж.Батзандан гишүүний ярьж байгаагаар нийгэмд бол маш их олон сөрөг үзэгдэл гарч байгаа. Янз бүрийн одоо шинээр бөө төрөх, мөн одоо үүнтэй уялдуулаад иргэдийн сэтгэл санааг хямраасан ийм үзэгдлүүд байгаа. Үүнийг нийт хамт олон албан байгууллага, за мөн одоо төрийн байгууллагад, за мөн одоо төрийн байгууллагад зайлшгүй хажуудаа, дотооддоо сэтгэл зүйчтэй байх ёстой гэсэн ийм зүйлийг албажуулсан байгаа.

Ер нь бол 10 мянган хүнд одоо жишээлбэл шизофрены өвчин бол нэг тохиолддог байх жишээтэй. Тэгэхээр манай Монгол Улс өнөөдөр сэтгэцийн эмгэгтэй хүмүүст байх ёстой 9 төрлийн эмгэг байгаа. Бүгдээрээ л байгаа. Зарим нь бол одоо мэдээж хавар болоход өвчнийхээ жам ёсны дагуу сэдэрдэг гэх жишээнүүд байдаг. Зүгээр энгийн зүйл ярихад манай сэтгэл зүйч, судлаачдын дэмээр нийгэмд энд тэнд хааяа хааяа тодордогийг бас хэлэх нь зүйтэй байгаа. Энэ бол сэтгэцийн эмгэгийн нэг төрөл. За баярлалаа.

**З.Энхболд: -** Ц.Даваасүрэн гишүүний нэр хаачив. Больсон уу? За асуулт дууслаа.

Байнгын хорооны санал, дүгнэлттэй холбогдуулан үг хэлэх гишүүн байна уу? Л.Цог гишүүнээр үг тасалъя. Л.Цог гишүүн үг хэлье.

**Л.Цог: -** За баярлалаа. Зүгээр энэ хуулийг ач холбогдол их өндөр л дөө. Би бас хуульч хүн учраас энийг боддог юм. Нийгэм бүхэлдээ их догшин болж байгаа. Харгис болж байгаа. Ийм шинж тэмдэг илэрч байгаа шүү дээ хавтгайдаа. Тэгэхээр энийг одоо гадна дотныхон их ажиглаад хөгжингүй орнууд энэ чиглэлийн тэр сэтгэл зүйч нарыг бэлтгэхэд маш нарийн түвшинд очсон байгаа. Монгол харин энэ нь байхгүй байсан. Энэ суурь тавигдах юм байна. Энэ утгаараа би энэ хуулийн төслийг чухал гэж бодож дэмжих ийм бодолтой байгаа юм.

Ер нь сэтгэл зүйч өөрөө бол дотроо их нарийн ангилалтай байдаг юм байна. Спортын сэтгэл зүй, эмнэлгийн сэтгэл зүй гээд их нарийн байдаг. Манайх бол ерөөсөө хавтгай. Цөөхөн л хүн байдаг. Энэ юмыг эвдэх нь шиг байна. Ашгүй дээ гэж ингэж бодож байна.

Ер нь зүгээр бас боддог юм. Түрүүн ярих шиг боллоо. Хаврын синдром гэж ярих шиг боллоо. Энэ үед их мэддэг юм билээ. Одоо ерөөсөө энэ цуглаан жагсаал гээд явахад чинь ер нь дотор нь шинжилчихээр хүн олон байдаг юм шиг байна лээ гэж боддог байхгүй. Тэгэхээр энийг бол зүгээр анзаарахгүй хаяж бас болохгүй л дээ. Тэгээд ухаандаа тэрийг далимдуулж өвчтэй хүний өвчин сэдэрнэ. Янз бүрийн гэмт хэрэг үйлдэх юм руу орно. Янз бүрийн юм байна. Тэгэхээр энийг бол бид нийгмийг сайн анзаарч ангилалтай үзэж ингэж явахгүй бол болохгүй юм шиг байгаа юм.

Ер нь бол одоо эрүүл хүн гэж байдаггүй гэж ярьдаг юм билээ. Цоо эрүүл хүн байх ёсгүй гэж. Яагаад гэвэл амьдралын туршид ямар нэгэн хэмжээгээр хүн бол яадаг, юманд өртдөг учраас. Их багын тухай л ярихаас биш, цоо эрүүлийн тухай ярих боломжгүй гэж ингэж олон жилийн өмнө би уншиж байсан юм. Германы эрдэмтдийн тогтоосон эмнэлгийн том дүгнэлт байсан л даа. Бид энэнээс бас бодох юм зөндөө байгаа. Төрийн бодлого их чухал гэж ингэж бодож байна.

Зүгээр ер нь бол бид чинь Ерөнхийлөгчийг одоо бас эрүүл мэндийн үзлэгт оруулдаг ийм Монгол хууль байгаа шүү дээ. Ер нь Их Хурлын гишүүд ч гэсэн бас нэг анзаарах ёстой юм байж болох болов уу гэж бас боддог юм шүү гэж хэлмээр байна. Төслийг дэмжиж байгаагаа хэлье.

**З.Энхболд: -** Гишүүд Байнгын хорооны санал, дүгнэлттэй холбогдуулан үг хэлж дууслаа. Одоо хуулийн төслүүдийг хэлэлцэх эсэх асуудлаар санал хураана. Байнгын хорооны саналаар Сэтгэцийн эрүүл мэндийн тухай хуулийн шинэчилсэн найруулга, Сэтгэцийн эрүүл мэндийн тухай хууль хүчингүй болсонд тооцох тухай хуулийн төслүүдийг хэлэлцэх нь зүйтэй гэсэн саналын томъёоллоор санал хураая. Санал хураалт.

Санал хураалтад оролцсон 46, зөвшөөрсөн 39, 84.8 хувийн саналаар хуулийн төслүүдийг хэлэлцэх нь зүйтэй гэж үзсэн тул анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

Хоёрдугаар асуудал. Хоёрдугаар асуудлын өмнө Улсын Их Хурлын гишүүн Д.Ганхуягийн, Уул уурхайн сайд Д.Ганхуягийн төрсөн өдөр өнөөдөр болж байгаа. Тэгээд гишүүдийнхээ нэрийн өмнөөс, хувиасаа баяр хүргэж эрүүл энх, аз жаргал, ажлын амжилт хүсье. Ц.Даваасүрэн гишүүний төрсөн өдөр давхар юм байна. Төсвийн байнгын хороон дарга Ц.Даваасүрэнгийн төрсөн өдөр. Баяр хүргээд ажлын амжилт, эрүүл энх, сайн сайхан бүхнийг хүсье.

Надад өглөө мессеж ирэхдээ Д.Ганхуяг гишүүний мессеж л ирсэн юм. Ц.Даваасүрэн гишүүнийх сая ирж байна.

За хэлэлцэх асуудалдаа оръё.

За Төрийн байгуулалтын дүгнэлт тараагдахаас өмнө 2 хуулийн эцсийн найруулга сонсъё. Төрийн байгуулалт өглөө 09.00 цагаас хуралдах байсан. 09.30-д хурал нь эхэлсэн юм билээ.

Засгийн газрын үнэт цаас гаргахыг зөвшөөрөх тухай хуулийн эцсийн найруулгыг би уншаад өгье. Засгийн газрын үнэт цаас гаргахыг зөвшөөрөх тухай Монгол Улсын Их Хурлын тогтоол. Үнэт цаасны зах зээлийн тухай хуулийн 4 дүгээр зүйлийн 4.2 дахь хэсгийг үндэслэн Монгол Улсын Их Хурлаас ТОГТООХ нь:

Нэг. Хүний хөгжил сангийн төсвийн алдагдал тус сангийн төсвийн цаг зуурын хүндрэлийг даван туулахад зориулан 313.1 тэрбум төгрөгийн Засгийн газрын үнэт цаасыг 2012 оны төсвийн жилд гаргаж арилжаалахыг Монгол Улсын Засгийн газар Н.Алтанхуягт зөвшөөрсүгэй.

Хоёр. Энэ тогтоолын батлагдсан өдрөөс нь эхлэн дагаж мөрдсүгэй.

Энэ тогтоолын эцсийн найруулга дээр саналтай гишүүд байна уу? Саналтай гишүүд алга байна. Тогтоолын эцсийн найруулгыг сонссоноор тооцлоо.

Хоёр дахь тогтоолын эцсийн найруулга. Хүний хөгжил сангийн тухай хуульд нэмэлт, өөрчлөлт оруулах тухай. За жаахан юм чинь уншчих уу.

Нэгдүгээр зүйл. Хүний хөгжил сангийн тухай хуульд дор дурдсан агуулгатай дараах хэсэг, заалт нэмсүгэй.

Нэг. 3 дугаар зүйлийн 3.4 дэх хэсэг, 3.4. Сангийн тухайн жилийн төсвийн алдагдлыг Засгийн газрын бонд, өрийн бичиг, зээл, үнэт цаас гарган санхүүжүүлж үндсэн болон хүүгийн төлбөрийг сангаас төлж болно.

Хоёр. 17 дугаар зүйлийг 17.1.5 дахь заалт, 17.1.5. Хүүхдийн мөнгө.

Гурав. 17 дугаар зүйлийн 17.3 дахь хэсэг, 17.3. Хүний хөгжил сангийн тухайн жилийн төсвийн тухай хуулиар хүүхдийн мөнгөнд төсөвлөгдсөн мөнгө, хөрөнгө зарцуулагдаагүй үлдэгдлийг зөвхөн хүүхдийн хөгжлийг дэмжих зориулалтаар дараа жилийн төсвийн хөрөнгө оруулалтын арга хэмжээнд тусган зарцуулна.

Хоёрдугаар зүйл. Хүний хөгжил сангийн тухай хуулийн 17 дугаар зүйлийн 17.2 дахь хэсгийн иргэн гэсний дараа энэ хуулийн 17.1.5-д зааснаас бусад гэж. 18 дугаар зүйлийн 18.1 дэх хэсгийн энэ хуулийн 3.2 гэсний дараа 3.4 гэж, 24 дүгээр зүйлийн 24.1 дэх хэсгийн энэ хуулийн гэсний дараа 3.4 гэж тус тус нэмсүгэй.

Гуравдугаар зүйл. Хүний хөгжил сангийн тухай хуулийн 17 дугаар зүйлийн 17.3, 17.4 дэх хэсгийн дугаарыг 17.4, 17.5 болгон өөрчилсүгэй.

Дөрөвдүгээр зүйл. Энэ хуулийн батлагдсан өдрөөс нь эхлэн дагаж мөрдөнө. Энэ хуулийн төслийн эцсийн найруулга дээр саналтай гишүүд байна уу? С.Бямбацогт гишүүн.

**С.Бямбацогт: -** Тухайн жилдээ хүүхдийн мөнгөө авч чадаагүй бол тэрийг нь өгөхгүй дараа жил нь хүүхдэд зориулсан хөрөнгө оруулалтад зарцуулна гэсэн байна л даа.

Тэгэхээр энэ маань бас бусад хуультайгаа нийцэхгүй байгаа юу? Хүний хөгжил сангийн тухай хууль маань иргэн болгондоо жигд, тэгш, хүртээмжтэй олгох гэсэн үндсэн үзэл баримтлалтай. Тэгэхээр Хүний хөгжил сангаас урьд өмнө олгогдож байгаа 1.5 сая төгрөг маань авч чадаагүй иргэд маань нөхөж авах бололцоотой байж байгаа шүү дээ.

Хүүхдийн мөнгийг авч чадаагүй иргэд нь тэгвэл авах эрхгүй болчихож байгаа нь жаахан ялгамжтай хандаад байгаа юм биш байгаа. Хэрвээ тухайн жилдээ тэр Хүний хөгжил сангаас олгож байгаа мөнгийг авч чадаагүй иргэн байх юм бол хүүхэд гэхгүй бүх иргэд ялгаа байхгүй бүгдээрээ авч чадахгүй байх, тэрийг нь одоо өөр зүйлд зарцуулах төсвийн хөрөнгө оруулалтын зориулалтаар зарцуулах гэдэг юм уу тэгж нэг нийтлэг байдлаар хийхгүй бол зөвхөн хүүхдийг мөнгөө авч чадахгүй бол өгөхгүй, бусад иргэд нь мөнгөө авч чадахгүй бол нөхөж өгнө гэдэг тийм ялгамжтай л асуудал болчихоод байх шиг байна. Энийг нэг анхаараачээ.

Хоёрдугаарт нь, ер нь бол бид нар чинь хүүхдийн мөнгийг Хүний хөгжил сангийн тухай хуульд хүүхдийн мөнгө гэсэн заалтыг оруулаагүй байхдаа хүүхдийн мөнгөө тараагаад эхэлчихсэн байгаа. Өөрөөр хэлэх юм бол хууль зөрчөөд явж байгаа. Энэ асуудлаа бас яаж шийдэх юм. Бас цааш цаашдаа Засгийн газар энэ хуулийг хэрэгжүүлэх ёстой байгууллагууд анхаараарай. Бид хүүхдийн мөнгө гэж Хүний хөгжил сангийн тухай хуулиндаа өөрчлөлт оруулж байж хүүхдийн мөнгө өгөх ёстой байсан. Гэтэл оруулаагүй байхдаа хүүхдийн мөнгөө өгөөд эхэлчихсэн. Энийгээ бас засаж залруулах талдаа анхаарах нь зөв байх шүү гэдгийг бас хэлье.

**З.Энхболд: -** С.Бямбацогт гишүүний санал редакцийн санал биш байна. Энэ санал бол энэ хуулийг хэлэлцэх эсэхийг ярьж байхад, эсвэл хэлэлцүүлгийн явцад гарах ёстой байсан санал учраас редакци дээр авах боломжгүй байна.

Ч.Улаан гишүүн хариулдаа.

**Ч.Улаан: -** За баярлалаа. Тэгэхээр энэ хуульд орж байгаа өөрчлөлтөөр бол нэг ийм тодруулга байгаа. Хэрвээ одоо эх эцэг нь сайн дураараа хүүхдийнхээ мөнгийг авахаас татгалзаад хөрөнгө оруулалт болгоё гэж тохиролцвол тэрийг нь дараа жилийн хөрөнгө оруулалт болгож одоо үлдээхээр ийм зарчмаар энэ хуульд орж байгаа юм. Түүнээс биш үлдсэн болгон хөрөнгө оруулалт руу явахгүй. Хуулиараа бол одоо дараа жил нөхөж авна гэвэл тэр боломж нь нээлттэй байгаа. Хамгийн гол нь сайн дураараа эх эцэг нь хөрөнгө оруулалт болгоё гэвэл тэрийг нь ашиглахаар ийм байгаа юм.

За өчигдөр одоо Хүний хөгжлийн сангийн хуульд өөрчлөлт орсон. Сая С.Бямбацогт гишүүний яриад байгаа тэр болгоомжлол бол одоо хуулийн зохицуулалтаар бүрэн хангагдсан байгаа. За баярлалаа.

**З.Энхболд: -** Эцсийн найруулга дээр өөр саналтай гишүүд байна уу? Юу гэдэг үг ээ? Зээлийг. Үндсэн болон хүүгийн төлбөрийг сангаас төлж болно гэж байна. За эцсийн найруулга гэдгийг сонссоноор тооцлоо.

**Хоёр. Монгол Улсын Ерөнхийлөгчийн сонгуулийн тухай (**шинэчилсэн найруулга**), Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуулийн төслүүд (**хэлэлцэх эсэх**)**

Дараагийн асуудал. Монгол Улсын Ерөнхийлөгчийн сонгуулийн тухай хуулийн төсөл болон холбогдох бусад хуульд нэмэлт, өөрчлөлт оруулах тухай хуулийн төслүүдийг хэлэлцэж эхэлье. Хууль санаачлагчийн илтгэлийг Улсын Их Хурлын гишүүн Р.Бурмаа танилцуулна. Р.Бурмаа гишүүнийг индэрт урьж байна.

Ерөнхийлөгчийн сонгуулийн хуулийн танилцуулга.

**Р.Бурмаа: -** За Монгол Улсын Ерөнхийлөгчийн сонгуулийн тухай хуулийн шинэчилсэн найруулгын төслийг хуулийн төслийн үзэл баримтлалын дагуу боловсруулан танилцуулж байна.

Хуулийн төслийн зорилт нь Монгол Улсын Ерөнхийлөгчийн сонгуулийг Монгол Улсын Үндсэн хуульд заасан журмын дагуу зохион байгуулж явуулахтай холбогдсон харилцааг зохицуулахад оршиж байгаа.

Хуулийн төсөл нь 13 бүлэг, 69 зүйлтэй бөгөөд хуулийн төслийн 1 дүгээр бүлэгт хуулийн зорилтыг тодорхойлж хуульд хэрэглэсэн нэр томъёог тусгаж, Монгол Улсын Ерөнхийлөгчийн сонгуулийн төрөл зүйлийг тодорхойлсон. Түүнчлэн сонгуулийн үндсэн зарчим, иргэний сонгох, сонгогдох эрхтэй холбогдсон зохицуулалтыг нарийвчлан хуулийн төсөлд тусгасан болно.

Монгол Улсын Үндсэн хуулийн 31 дүгээр зүйлийн 2 дахь хэсэгт заасны дагуу Улсын Их Хуралд суудал бүхий нам дангаар буюу хамтран Монгол Улсын Ерөнхийлөгчид нэг хүнийг нэр дэвшүүлэхээр хуулийн төсөлд заасан байгаа.

Сонгуулийн санал авах өдрөөс 65-аас доошгүй хоногийн өмнө Улсын Их Хурал товлон зарлах бөгөөд санал авах өдөр нь сонгуулийн жилийн 6 дугаар сарын сүүлийн хагасын аль нэг өдөр ажлын өдөр байх ба уг өдөр бүх нийтээр амрах болно. Хуулийн төслийн 2 дугаар бүлэгт сонгуулийн нутаг дэвсгэрийг тодорхойлж сонгогчдын санал авч тоолох зорилгоор сум, дүүргийн иргэдийн төлөөлөгчдийн хурлын тэргүүлэгчид улсын бүртгэлийн асуудал эрхэлсэн төрийн захиргааны байгууллагаас ирүүлсэн тухайн засаг захиргаа, нутаг дэвсгэрийн нэгжийн оршин суугчдын байнгын оршин суугаа газрын мэдээллийн санг үндэслэн хэсгийг ээлжит сонгуулийн жилийн 2 дугаар сарын 1-ний өдрөөс өмнө байгуулж хэсгийн нутаг дэвсгэр, төвийг, товыг зарлаж байхаар тусгалаа.

Сонгуулийн байгууллагын зохицуулсан хуулийн төслийн 3 дугаар бүлэгт Сонгуулийн ерөнхий хороо улсын хэмжээнд сонгуулийг аймаг, нийслэлийн сонгуулийн хороо, сум дүүргийн сонгуулийн хороо болон сонгуулийн хэсгийн хороо өөрийн харъяа нутаг дэвсгэрийг тус тус харъяалан сонгуулийг зохион байгуулахаар тусгасан болно. Түүнчлэн сонгуулийн хороодын бүрэн эрхийг нэг бүрчлэн тоочин хуулийн төсөлд нарийвчлан тусгасан.

Сонгуулийн хороодын ажлын зохион байгуулалтыг боловсронгуй болгон сонгуулийн хороодын хуралдааныг гишүүний гуравны хоёроос доошгүй ирцтэй байхаар. Хуралдаанд оролцсон гишүүдийн олонхийн саналаар асуудлыг шийдвэрлэж байхаар. Түүнчлэн сонгуулийн хороодын ажлын зохион байгуулалттай холбогдох тодорхой бус байсан асуудлуудыг тодруулан хуулийн төсөлд зохицуулахаар оруулсан болно.

Сонгогчдын нэрийн жагсаалттай холбогдох хуулийн төслийн 4 дүгээр бүлэгт сонгогчдын нэрийн жагсаалт үйлдэх, танилцуулах, уг ажиллагааг цогцоор нь Иргэний бүртгэлийн тухай хуульд заасан сонгогчдын бүртгэлтэй холбогдуулан улсын бүртгэлийн асуудал эрхэлсэн төрийн захиргааны байгууллагын нэгдсэн удирдлагад шилжүүлсэн болно. Түүнчлэн сонгогч сонгууль товлон зарласнаас хойш санал хураалт дуустал засаг захиргааны нэгжээс нөгөө засаг захиргааны нэгжид шилжих хөдөлгөөний түр хязгаарлах зохицуулалтыг тусгасан.

Хуулийн төслийн 5 дугаар бүлэгт нэр дэвшүүлэх нийтлэг журам. Нам дангаараа болон хамтран нэр дэвшүүлэх, нэр дэвшигчийг бүртгэх, нэр дэвшигчид туслах, нөхөн нэр дэвшүүлэх, нэр дэвшигчийн үйл ажиллагааны баталгаа зэрэг асуудлыг зохицуулахаар заасан болно.

Нөхөн нэр дэвшүүлэх нь зөвхөн нэр дэвшигч нас нөгчсөн эсвэл шүүхээр ял шийтгүүлсэн тохиолдол байна. Мөн нам хамтарсан намуудын сонгууль эрхэлсэн байгууллага нь нэр дэвшигчийнхээ сонгуулийн үйл ажиллагаанд туслах зорилгоор улсын хэмжээнд 100 хүртэл, аймаг, нийслэлийн хэмжээнд 50 хүртэл, сум дүүргийн хэмжээнд 20 ажилтны бүрэлдэхүүнтэй байх ба түүнчлэн нэр дэвшигч шадар туслах, ухуулагчтай байхаар хуулийн төсөлд тусгасан нь нам, хамтарсан намуудын сонгууль эрхэлсэн байгууллагын ажилтны тоог нэр мөр болгоход чиглэсэн зохицуулалт болно.

Хуулийн төслийн 6 дугаар бүлэгт сонгуулийн мөрийн хөтөлбөрт тавигдах шаардлагыг нарийвчлан заасан. Тухайлбал сонгуулийн мөрийн хөтөлбөрт мөнгө эд хөрөнгө, эд хөрөнгөтэй холбогдсон эрх олгох, уул уурхай, газрын тос, эрдэс баялгийн болон бусад салбарын орлогоос иргэдэд аливаа хишиг, хувь тэдгээртэй адилтгах бусад зүйл хүртээх, эсхүл зээлийн болон бусад өр төлбөрийг хүчингүйд тооцох, хөрвүүлэх, түүнчлэн үнэ төлбөргүй, эсхүл хямдралтай үнээр үйлчилгээ үзүүлэх, эсхүл ажлын байранд зуучлах, ажилд оруулах зэрэг амлалт авахаар тусгахыг хориглохоор төсөлд тусгасан.

Сонгуулийн сурталчилгааг сонгуулийн сурталчилгааны материал хэвлүүлэх, сонгогчдод хүргэх, гудамж талбайд сонгуулийн сурталчилгааны зурагт самбар байрлуулах, нам эвсэл нь өөрийн билэгдэл болсон тугийг гудамж талбайд байрлуулах, сонгогчидтой уулзалт, хурал цуглаан хийх, ухуулга байр ажиллуулах, радио телевизийн сурталчилгааны нэвтрүүлэг ашиглах, цахим хуудас, олон нийтэд зориулсан мессеж ашиглах зэрэг арга хэлбэрийг явуулах асуудлыг нарийвчлан заасан болно.

Түүнчлэн сонгогчдын саналыг татах зорилгоор. Энэ хууль зөвшөөрснөөс бусад бүх төрлийн үйлчилгээ зохион байгуулах, ивээн тэтгэх, сонгуулийн мөрийн хөтөлбөрт тусгагдаагүй амлалт авах, ийм агуулга бүхий аливаа үйлдлийг сонгуулийн сурталчилгаанд ашиглах, төрийн болон бусад өмчийн хөрөнгөөс хөрөнгө оруулалтын чанартай ажил үйлчилгээ явуулах, оройн 23.00 цагаас хойш өглөөний 16.00 цаг хүртэлх хугацаанд цанга яригч ашиглах, сонгуульд оролцохоос татгалзах, сонгуулийн болон бусад хууль тогтоомж зөрчихийг уриалсан агуулга бүхий сурталчилгаа явуулах, шашны зан үйл ашиглах, төрийн байгууллага, түүнчлэн төрийн өмчит, төрийн өмчийн оролцоотой хуулийн этгээдийн тээврийн хэрэгсэл бусад өмч хөрөнгийг төлбөртэй буюу төлбөргүйгээр сурталчилгааны материал хэвлэх, олшруулах, тээвэрлэх зэрэг аливаа хэлбэрээр сонгуулийн сурталчилгаанд ашиглах, сонгуулийн сурталчилгаанд улс төрийн албан хаагчаас бусад төрийн албан хаагч аливаа хэлбэрээр оролцох, түүнчлэн улс төрийн албан хаагчаас бусад төрийн албан хаагч болон насанд хүрээгүй иргэнийг татан оролцуулах зэргийг сонгуулийн сурталчилгаанд хориглохоор хуулийн төсөлд тусгайлан нарийвчлан заасан болно.

Хуулийн төслийн 7 дугаар бүлэгт сонгуулийн зардал, сонгуулийн зардлын тайлан гаргахтай холбогдсон харилцааг зохицуулахаар заасан. Санал авах анхан шатны сонгуулийн дүн гарахтай холбогдсон журмыг хуулийн төслийн 8 дугаар бүлэгт зохицуулсан бөгөөд сонгогчдын саналыг санал авах өдрийн 7 цагаас 22 цаг хүртэл байхаар тусгасан болно.

Тухайн шатны Засаг дарга санал авах байр, сонгогчид саналаа нууцаар өгөх бүхээг бэлтгэх зэрэг ажлыг даатгасан болно. Энд бол бас нэмэлт тусгайлан зохицуулалт оруулсан нь юу вэ гэхээр хөгжлийн бэрхшээлтэй иргэдээс санал авах боломжийг хангахуйц тийм нарийвчилсан зохицуулалтыг оруулсан болно.

Саналын хуудас нь сонгогчдоос саналаа илэрхийлэх, сонгуулийн дүн гаргах үндсэн баримт бичиг байхаар төсөлд тусгаж, нэр дэвшигчдийн эцэг эхийн нэр, өөрийн нэр, нэр дэвшүүлсэн нам, хамтарсан намуудын нэрийг тодорхой журмын дагуу саналын хуудсанд бичигдсэн байхыг төсөлд заасан болно. Түүнчлэн нэр дэвшигчийн нэрийг саналын хуудсанд бичихдээ нэр дэвшүүлсэн намуудын Улсын Их Хурал дахь суудлын тоог үндэслэн дараалуулах зарчмыг баримталсан. Мөн нийт саналын хуудас дээр нэр дэвшигчдийн фото зургийг байхаар ингэж зохицуулалтыг хийсэн. Ингэснээр бас бичиг үсэг тайлагдаагүй иргэдэд илүү дөхөмтэй болох зохицуулалт юм.

Сонгогч нэр дэвшигчдийн нэрийг өөр хооронд нь андуурах зэрэг бусад асуудлыг нь нэр мөр болгох үүднээс энд бас оруулсан. Тэгээд санал авах ажиллагаанд санал авах өдрийн 7 цагт эхлэх бөгөөд зөөврийн битүүмжилсэн саналын хайрцгаар сонгогчдын саналыг санал авах өдрийн урд өдөр авч байхаар төсөлд тусгасан болно.

Хөгжлийн бэрхшээлтэй иргэдийн санал авах боломжийг бүрдүүлэх эрх зүйн орчинг бүрдүүлсэн бөгөөд санал авах байр бүрт хөгжлийн бэрхшээлтэй иргэдэд зориулсан 1-ээс доошгүй санал бэлтгэх бүхээгийг тусгайлан тоноглож бэлтгэх. Тэргэнцэртэй сонгогчийг санал авах байранд орох боломжоор хангах, харааны бэрхшээлтэй сонгогчдод зориулан саналын хуудсыг унших, саналаа тэмдэглэх зориулалттай брайл [Louis Braille] үсэг бүхий хавтсыг хэсгийн хороо бүрт заавал байлгах эрх зүйн орчинг бий болгосон.

Сонгууль ажиглахтай холбоотой журмыг тодорхой болгосон. Ажиглагчийн эрхийг нэр бүрчлэн заасан. Үүнд хөндлөнгийн ажиглагч буюу төрийн бус байгууллагад мониторинг хийх, ажиглагч хийх эрхийг олгосон болно.

Сонгогч өөрийг сонгохыг хүссэн нэр дэвшигчийн нэрийн өмнөх дэс дугаарыг сонгож тэмдэглэгээ хийн саналаа өгөхөөр хуулийн төсөлд заасан болно. Зөөврийн битүүмжилсэн саналын хайрцгаар санал авахтай холбогдсон журмыг тусгайлан хуулийн төсөлд тусгасан.

Хуулийн төслийн 9 дүгээр бүлэгт санал хураалтыг хүчингүй болгох, дахин санал хураахтай холбогдсон харилцааг 10 дугаар бүлэгт сонгуулийн дүнг Улсын Их Хуралд өргөн мэдүүлэх нэр дэвшигчийг Ерөнхийлөгчийг сонгогдсон гэж үзэж бүрэн эрхийг нь хүлээн зөвшөөрсөн хууль гаргах. 11 дүгээр бүлэгт Ерөнхийлөгчийн бүрэн эрх хугацаанаас нь өмнө дуусгавар болох. 12 дугаар бүлэгт Сонгуулийн тухай хууль тогтоомж зөрчигчдөд хүлээлгэх хариуцлага, гомдол маргааныг шийдвэрлэх харъяалал журмыг тус тус хуульчлахаар заасан болно. Гадаад улсад байгаа иргэдээс саналыг нь авахтай холбогдуулсан харилцааг боловсронгуй болгох шаардлагын үүднээс хуулийн төслийн холбогдох зүйл бүрийн дараагаар гадаад улсад байгаа иргэдээс саналыг нь авахтай холбогдсон зохицуулалтыг тусгасан.

Хуулийн төслийн 13 дугаар бүлэгт сонгуульд сонгуулийн автоматжуулсан систем хэрэглэх болон хууль хүчин төгөлдөр болох асуудлыг тус тус зохицуулахаар оруулсан. За мөн энэ хуулийг дагалдуулан бусад хуульд Улсын Их Хурлын дэгийн тухай хуульд нэмэлт, өөрчлөлт оруулах, сонгуулийн автоматжуулсан хэрэгслийг ашиглахтай холбогдуулан тухайн хуульд өөрчлөлт оруулах гэсэн хуулийн төслүүдийг боловсруулсан болно.

**З.Энхболд: -** Р.Бурмаа гишүүнд баярлалаа. Улсын Их Хурлын гишүүн Ц.Даваасүрэнгийн урилгаар соёлын чуулганд Хөвсгөл аймгаа төлөөлөн оролцож буй нэр бүхий 6 Хөвсгөл аймгийн иргэн Төрийн ордонтой танилцаж, Их Хурлын үйл ажиллагаатай танилцаж байгаа юм байна. Улсын Их Хурлын гишүүн Ё.Отгонбаярын урилгаар Булган аймгийн 13 иргэн мөн Төрийн ордонтой танилцаж, чуулганы үйл ажиллагаатай танилцаж байгаа юм байна. Хөвсгөл болон Булган аймгийн иргэд та бүхэнд ажлын амжилт, эрүүл энх, сайн сайхныг гишүүдийнхээ нэрийн өмнөөс хүсэж байна. Баяр хүргэе.

Төрийн байгуулалтын байнгын хорооны санал, дүгнэлтийг Улсын Их Хурлын гишүүн Р.Гончигдорж танилцуулна. Р.Гончигдорж гишүүнийг индэрт уръя.

**Р.Гончигдорж: -** Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн сонгуулийн тухай хуулийн шинэчилсэн найруулга төсөл болон түүнийг дагалдуулан Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүдийг Улсын Их Хурлын гишүүн Н.Батцэрэг, Р.Бурмаа, Ц.Даваасүрэн, Л.Цог нар санаачлан боловсруулж, Улсын Их Хуралд 2012 оны 12 дугаар сарын 11-ний өдөр өргөн мэдүүлсэн билээ.

Төрийн байгуулалтын байнгын хороо 2012 оны 12 дугаар сарын 14-ний өдрийн хуралдаанаараа дээрх хуулийн төслүүдийг хэлэлцээд дараах санал, дүгнэлтийг чуулганы нэгдсэн хуралдаанд танилцуулж байна.

Монгол Улсын улс төр, эдийн засаг, нийгмийн амьдралын хөгжлийн хурдац, үүнээс үүдсэн нөхцөл байдал, хууль тогтоомжийн чанарыг сайжруулах шаардлага байгааг хууль санаачлагчид харгалзан үзсэний үндсэн дээр Ерөнхийлөгчийн сонгуулийн үндсэн зарчим, журмыг улам тодорхой болгох, Үндсэн хуульд заасан иргэний сонгох, сонгогдох эрхийг хангах, мөн Ерөнхийлөгчийн сонгуулийн ажлын удирдлага, зохион байгуулалтын эрх зүйн орчинг бусад сонгуулийн тухай хуулиудтай нийцүүлэх замаар Монгол Улсын Ерөнхийлөгчийн сонгуулийн үйл ажиллагаатай холбогдсон харилцааг бүхэлд нь өнөөгийн түвшинд нийцүүлэх зорилгоор хуулийн төслийг боловсруулсан байна.

Ерөнхийлөгчийн сонгуулийн үндсэн зарчим, журам, иргэний сонгох, сонгогдох эрхийг хангахтай холбогдсон харилцааг тодорхой болгон тусгах, Ерөнхийлөгчийн 2013 оны ээлжит сонгуулиас эхлэн гадаад улсад ажиллаж, амьдарч, сурч байгаа иргэдийн саналыг авах эрх зүйн үндсийг бий болгох, сонгуулийн хороодыг төрийн албан хаагчдаар бүрдүүлэх, Ерөнхийлөгчийн бүрэн эрхийн хүрээнд үзэл баримтлалаа тодорхойлсон аудитаар хянагдсан сонгуулийн мөрийн хөтөлбөртэй байх асуудлыг тодорхой тусгах, сонгуулийн дүн гаргах цаг хугацааг хэмнэж сонгуулийн автоматжуулсан систем нэвтрүүлэх зэргийг хуулийн төслийн үзэл баримтлал болгосон байна гэж гишүүд үзлээ.

Байнгын хорооны хуралдаан дээр Улсын Их Хурлын гишүүн Д.Эрдэнэбат энэ хуулийн төслийн талаар парламентад суудалтай намуудын саналыг авч байр сууриа нэгтгэх нь зүйтэй, Улсын Их Хурлын гишүүн Ж.Батзандан өмнө болсон бусад сонгуулиас дүгнэлт хийж сонгуулийн нэг хэсэгт харьяалагдах сонгогчийн тоог аль болохоор өөрчлөхгүй байх, Ерөнхийлөгчийн ээлжит сонгуулийн өмнө нийслэлийн дүүргүүдийн сонгогчдын бүртгэлд хяналт тавих ажлын хэсэг байгуулж ажиллуулах, Улсын Их Хурлын гишүүн М.Батчимэг манай орноос гадаад улсад байгаа энхийг сахиулагчдын саналыг авах эрх зүйн зохицуулалтыг тусгах, Улсын Их Хурлын гишүүн Ч.Сайханбилэг сонгогчдын улс төрийн идэвхийг дэмжих, хариуцлагыг улам дээшлүүлэхэд чиглэсэн ажлыг бодлоготойгоор зохион байгуулах гэсэн саналыг хэлсэн бөгөөд хуулийн төслийг анхны хэлэлцүүлэгт бэлтгэх үеэр эдгээр саналыг авч үзэх боломжтой гэж үзлээ.

Монгол Улсын Ерөнхийлөгчийн сонгуулийн тухай хуулийн төсөл болон түүнийг дагалдуулан өргөн мэдүүлсэн Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай, Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэхийг Байнгын хорооны хуралдаанд оролцсон гишүүд санал нэгтэй дэмжсэн болно.

Улсын Их Хурлын эрхэм гишүүд ээ,

Монгол Улсын Ерөнхийлөгчийн сонгуулийн тухай хуулийн төслийн хэлэлцэх эсэх асуудлаар гаргасан Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд: -** Р.Гончигдорж гишүүнд баярлалаа. Хэлэлцэж байгаа асуудалтай холбогдуулан ажлын хэсэг чуулганы танхимд ирсэн байна. Ч.Содномцэрэн Сонгуулийн ерөнхий хорооны дарга, Ц.Пүрэвдорж Улсын бүртгэлийн ерөнхий газрын даргын үүргийг түр орлон гүйцэтгэгч, Д.Энхцэцэг Улсын бүртгэлийн ерөнхий газрын Бүртгэлийн газрын дарга.

Одоо хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Нэрээ өгч дуусав уу? С.Бямбацогт гишүүнээр асуулт тасалъя. Я.Содбаатар гишүүн асууя.

**Я.Содбаатар: -** Өглөөний мэндийг дэвшүүлье. 4 зүйл байна. Нэгдүгээрт, ер нь энэ шинэ парламент байгуулагдсанаас хойш бид нар энэ сонгуулийн хууль гэж намуудын, нөгөө талдаа иргэний, сонгогчийн эрхийг хангах хамгийн чухал хууль дээр улс төрийн намуудын оролцоо хангах тал дээр их дутмаг байна гэж харж байгаа. Өнөөдөр дахиад л парламентэд 26 суудалтай байгаа улс төрийн хүчин бүлгээ байгуулж чадаагүй, оролцоогүйгээр энэ хууль бас гарах нь.

Өмнө орон нутгийн сонгуулийн хууль ингэж гараад л маш их хэл ам дагуулсан. Зохион байгуулалтын хувьд ч их цоорхойтой хууль гарсан. Хэрэгжүүлэх сар гаруйн хугацаан дотор гэхэд гурав, дөрөв дахиж нэмэлт, өөрчлөлт орж байж тэр хуулийг бид нар нэг дуусгасан. Өнөөдөр ч орон нутгийн сонгуулийн тэр хуулиар явуулсан юмны маргаан дуусаагүй байгаа. Одоо Ерөнхийлөгчийн сонгуулийн хуулийг бас Ардын намгүйгээр, парламентэд хорин хэдэн суудалтай намгүйгээр гаргах нь. Тийм учраас энэ дээр одоо ямар зүйл бодож байна вэ? Энэ улс төрийн бас энэ хүчний бусад улс төрийн намуудын оролцоог хангах чиглэлээр ямар зүйл хийж байна вэ гэдэг.

Хоёрт, би Сонгуулийн ерөнхий хороог орж ирсэн дээр асууж байгаа юм. Одоо Ерөнхийлөгчийн сонгуулийн асуудал яриад эхэлчихлээ. Гэтэл өнөөдрийг хүртэл бид нар Улсын Их Хурлын сонгуулийнхаа дүнг дугуйлж Улсын Их Хурлынхаа сонгуулийг хаагаагүй байна. Өнөөдөр хүртэл энэ танхим бүрэлдэж дуусаагүй байна. Сонгинохайрхан дүүргийн нэг мандатын сонгуулийг хэзээ явуулах вэ? Шүүхийн шийдвэр олон удаа гарсан. Маш одоо ойлгомжтой хууль зөрчсөн үйлдэл байж байгаа. Эрхэмбаяр гэдэг хүн өөртөө тааруулж юм хийгээд явчихсан. Тэр нь хууль шүүхээр тогтоогдоод байдаг. Сонгууль зарлагддаггүй. Тэнд бас олон мянган сонгогчдын эрх ашиг, мандатын үгээ гүйцээж чадахгүй ийм байдалтай л байгаа шүү дээ.

Тэгэхээр энэ Сонгинохайрхан дүүргийн сонгуулийг ойрын хугацаанд зарлаж, дараа дараагийн Ерөнхийлөгчийн сонгуулиас өмнө бид нар энэ Улсын Их Хурлынхаа сонгуулийг жилийн өмнө явуулсан сонгуулийнхаа юмыг нэг дугуйлж дуусгамаар байгаа юм. Энэ талаар Сонгуулийн ерөнхий хороон дээр ямар асуудал байна вэ?

Гуравт бол энэ сонгуулийн нэмэлт, өөрчлөлт орж ирж байгаагийн гол асуудал нь бол автомат машин, автоматжуулсан системийн асуудал гарч ирж байгаа юм. Өнгөрсөн Улсын Их Хурлын сонгууль, орон нутгийн сонгуулийн үеэр Ардчилсан намаас бусад улс төрийн хүчин энэ автоматжуулсан систем хэрэглэж байгааг эсэргүүцэж байгаа шүү дээ. Гол утга нь бол маш олон зүйл маргаантай, тойрог дээр маргаантай асуудал. Одоо хүртэл сонгогчдын, улстөрчдийн улс төрийн намуудын дунд эргэлзээтэй байгаа. Өнөөдөр дахиад энэ автоматжуулсан системийг оруулж ирж байна. Энд хэр хэмжээний хөрөнгө мөнгө зарах юм. Энэ автоматжуулсан системийнхээ энэ ард түмний дунд байгаа, олон түмний дунд байгаа эргэлзээг тайлах чиглэлээр Сонгуулийн ерөнхий хороо тодорхой арга хэмжээ авахгүй юм уу? Улсын Их Хурлын дарга ч гэсэн одоо Улсын Их Хурлын холбогдох Байнгын хороо энийг бас анхааралдаа аваачээ. Тэгэхгүй бол энэ сонгуулийн юуны дараа болгон бид нар энэ хар хайрцагны чинь талаар маргаан яваад дуусдаггүй. Программ нь хаана хийсэн юм. Хэн хийгээд байгаа юм. Их ойлгомжгүй олон зүйлүүд байгаа юм. Өнөөдөр Ерөнхийлөгчийн сонгууль, АНУ-ын Ерөнхийлөгчийн сонгууль дээр хүртэл машины хэрүүлтэй л байна шүү дээ. Тэгэхээр манай улсад энэ явж байгаа нэг эргэлзээгээ тайлж байж дараа дараагийнхаа сонгуульд ашиглахгүй бол сонгууль болгоны дараа бид нарын дунд ийм эргэлзээ тээнэгэлзээ, түүнийгээ дагасан маргаан мэтгэлцээн байнга явж байна. Хүч түрж энийгээ хийж байгаа ч гэсэн энэ автоматжуулсан систем хүч түрж сонгуульд хэрэглэх гэж байгаа ч гэсэн энийгээ нэг ард түмэндээ өмнө нь гарсан маргаантай асуудлуудыг нь эцэслээд нэг талдаа гаргаж байж явмаар байгаа юм гэдгийг бас хэлмээр байна.

Дөрөвт энэ хугацааны асуудал байна. Хууль санаачлагчид яагаад 6 сар гээд ороод ирэв ээ.

**З.Энхболд: -** Хууль санаачлагч хариулъя. Р.Бурмаа гишүүн. Бусад хууль санаачлагчид хариулж болно. Сонгуулийн ерөнхий хороо Ерөнхийлөгчийн сонгуулийн хуультай холбоотой хэсгээ хариулж болно. Ч.Содномцэрэнг орж ирсэн дээр сонгуультай холбоотой бүх юмаа яръя гэдэг горим бас байхгүйг сануулъя, Я.Содбаатар гишүүнд.

**Р.Бурмаа: -** Ажлын хэсэг Улсын Их Хурлын даргын захирамжаар байгуулагдсан. Тэнд бол бүх намуудын төлөөлөл орсон байгаа. Дэд дарга Л.Цог, Н.Батцэрэг гишүүн, МАХН-МҮАН-ын “Шударга ёс” эвслээс төлөөлөл орсон, Ц.Даваасүрэн гишүүн бие даагчдаас гээд. Су.Батболд гишүүн, Д.Лүндээжанцан гишүүн нар Монгол Ардын Намаас, С.Дэмбэрэл гишүүн Иргэний Зориг намаас гээд. А.Бакей гишүүн бид хоёр бол Ардчилсан Намаас ингээд төлөөлөлтэй ажлын хэсэгт ажиллаж байгаа. Тэгээд энэ ажлын хэсэгт Их Хурлын даргын зөвлөх орж байна. Ч.Содномцэрэн дарга Сонгуулийн ерөнхий хорооноос Нийслэлийн Иргэдийн Төлөөлөгчдийн Хурлын дарга Д.Баттулга гээд. Эрх зүй, хууль тогтоомжийн хэлтсийн зөвлөх Ж.Бямбадулам, Ш.Хишигсүрэн нар ингээд ажилласан.

Тэгэхээр ажлын хэсэг 2 удаа хуралдсан. Тэгээд энэ дээр Д.Лүндээжанцан гишүүн тухайлбал Монгол Ардын Намын гишүүн санал оруулсан. Энэ нь юу вэ гэхээр сонгуулийн үед сунгаа гэж намууд явуулдаг. Түүнийг хасах нь зүйтэй гэсэн. Энэ хуулийн төсөлд тусгагдсан байгаа. Мөн Д.Лүндээжанцан гишүүн Их Хурлын болон орон нутгийн сонгуульд нэр дэвшигчдийн нэрийн жагсаалтаас хасах заалтуудыг Ерөнхийлөгчийн сонгууль бол хасах нь зүйтэй. Улсын хэмжээгээр сонгууль явж байгаа үед бол илүү зохицуулалтуудыг бол нэр дэвшигчдийн сонгуулийн штаб, түүнийг зохион байгуулж байгаа байгууллагуудтай нь уялдуулж ингэж нэр дэвшигчийг яг ямар ямар тохиолдолд нэрийн жагсаалтаас хасах вэ гэдгийг нь нарийвчлах нь зүйтэй гэсэн Д.Лүндээжанцан гишүүний саналаар энэ орсон байгаа. Тэгэхээр Л.Цог гишүүн, Н.Батцэрэг гишүүн нар бас саналуудаа, тодорхой саналууд өгсөн. Энэ саналууд нь туссан. Тэгэхээр намын бүлгүүд бол ирэх нэг дэх өдрийн, Монгол Ардын Нам ч гэсэн хурлаараа ингээд энэ хуулийн төслийг нарийвчлан ярих байх гэж бодож байна.

Хоёрдугаар асуудал тэр автоматжуулсан систем дээр бол Улсын Их Хурлын сонгуулийн хуульд байгаагүй. Гэхдээ энэ орон нутгийн сонгуулийн хуульд тусгаж өгсөн нь юу вэ гэхээр санал хураалт дууссаны дараа санамсаргүй аргаар сугалаагаар хоёр хэсгийг сонгож авч түүнд хяналтын гар аргын тооллого хийлгэнэ гэсэн тэр зарчим бол Ерөнхийлөгчийн сонгуулийн хууль дээр туссан байгаа. Тэгээд энэ дээр бол сая орон нутгийн сонгуулийн дараа хяналтын тооллого хийгээд тэнд бол хэл ам, ямар нэгэн зөрчил гараагүй. Тийм учраас энэ зохицуулалтыг авч байгаа нь бол өөрөө машинаар тоолсон дүнг бол гар аргаар тоолсон дүнгээр ингээд давхар нягталж байгаа. Автоматжуулсан тоног төхөөрөмжөөр гарч байгаа сонгуулийн дүн бол албан ёсны байна гэдэг энэ зохицуулалт нь бол орон нутгийн сонгуулийн хуультай адилхан явагдаж байгаа.

**З.Энхболд: -** Ажлын хэсгийн гишүүн Д.Лүндээжанцан. Дараа нь Ч.Содномцэрэн хариулъя. Ажлын хэсгийн гишүүн учраас л хариулах гээд байгаа юм биз дээ.

**Д.Лүндээжанцан: -** Тэгэхээр ийм. Бид Их Хурлын даргын захирамжаар Сундуйн Батболд гишүүн бид хоёр орсон. Тэгээд би саналуудаа хэлсэн. Олон санал орсон. Тэрийг бол хэлэх нь зүйтэй. Гэхдээ энэ дээр миний хувьд бол ажлын хэсэгт Монгол Ардын Намын бүлгийг төлөөлж орсны хувьд 3, 4 асуудлаар саналын зөрүүтэй байгаа юм. Тэгээд би бол гарын үсгээ зураагүй юм. Өөрөөр хэлбэл нэгдүгээрт бол би тэр автомат машинаар тоолно гэдгийг. Одоо манай хэдэн нам байгаа юм. Энэ чинь одоо 4 нам л, 4 хүн, үсрээд л 4 хүн дэвшинэ. Тэрийг бол ингээд улсын хэмжээгээр тал тал тийш нь тараагаад сайхан ил тод тоолчиход бүх хүнд хялбархан, амархан, хэсгүүд дээр. Ингээд дүн гарвал одоо ерөөсөө ямар ч хар мөр, сэжиг байхгүйгээр одоо энэ сонгуулийн дүн гарах юмаа гэж. Энэ саналыг бол ярьсан. Хоёр дахь асуудал энүүгээр санал бол одоо ажлын хэсэг дээрээ бол цөөнх болчихоод байгаа юм.

Хоёр дахь нь бол Ерөнхийлөгчийн сонгуулийн сурталчилгааны хугацаа байгаа юм. Өмнө нь бол 43-аас 47 хоног байсан. Одоо бол 21 хоног гэж эхэлж яригдаад, тэгээд 35 хоногоор орж ирж байгаа юм. Тийм байх аа, 35 хоног. 35 хоногийн эхний 1 өдөр нь болохоор сүүлийн нөгөө нэг 24 цагийг хасахаар 34 хоног дотор Монгол Улсынхаа нутаг дэвсгэрээр яваад гадаадад бас иргэд санал өгнө гэж байгаа юм. Амжих уу, үгүй юу гэдэг ийм асуудлаар бас саналын жаахан зөрөө байгаа. Гэхдээ энэ бол нэлээн ойртож очсон гэж.

Гурав дахь нь бол энэ байгаа юм. Хандивын асуудлынх нь үед би байгаагүй юм. Хандив дээр болохоор аж ахуйн нэгжээс 100 сая төгрөг, хуулийн этгээдээс 100 сая, иргэнээс 10 сая гэхээр хэтрээд энэ бол одоо бас үнэхээр бас амьдралд зохимжгүй хэмжээ байна гэж. Энийг бол нэгдүгээр хэлэлцүүлгийн үед бол нэлээн сайн яримаар юм шиг байгаа юм. Хандивын хэмжээн дээр бол их байна гэдэг дээр бол саналын зөрүү.

Дараагийн нэг зөрүүтэй нэг асуудал бол энэ Их Хуралд суудалтай, хамгийн олон суудал авсан намын хүнийг нь бол эхэлж түрүүлж бичнэ. Намынх нь суудлын тоогоор саналын хуудсанд бичнэ гээд ингээд байгаа юм. Энэ бол сүүлд нь нэмэгдээд орсон байгаа юм. Ийм нэг хэдэн 4, 5 асуудлаар саналын зөрүүтэй байгаа учраас цөөнх болоод. Нэг юмаар саналын зөрүүтэй бол одоо би гарын үсгээ зурж болохсон ч. Олон юмаар, 4, 5 юмаар саналын зөрүүтэй байгаа учраас зурж болохгүй болчихоод байгаа юм гэдгээ бас хариулахыг хүсч байна.

**З.Энхболд: -** Ч.Содномцэрэн дарга Я.Содбаатар гишүүний асуултад хариулъя.

**Ч.Содномцэрэн: -** Я.Содбаатар гишүүний асуултад хариулъя. Ерөнхийлөгчийн сонгуулийн тухай хуулийн төсөл дээр бол сонгуулийн автоматжуулсан системтэй холбоотой нэг л бүлэг байгаа. Энэ дээрээ юу гэж заасан гэхээр сонгуулийн үйл ажиллагааг автоматжуулахтай холбогдсон энэ үйл ажиллагааг бол Сонгуулийн автоматжуулсан системийн тухай хуулиар зохицуулна гэсэн байгаа. Сонгуулийн автоматжуулсан системийн тухай хууль дээр энэ автоматжуулалтыг хэрэглэх эсэх шийдвэрийг Улсын Их Хурал тухай бүр гаргана гэсэн ийм заалт байдаг. Сая орон нутгийн сонгууль дээр Улсын Их Хурал бол хэрэглэхийг зөвшөөрсүгэй гэсэн тогтоол гаргаж өгсөн. Үүний дагуу Сонгуулийн ерөнхий хороо зохион байгуулсан. Түүнээс Сонгуулийн ерөнхий хороо өөрөө санаачлаад дур мэдээд энэ таны хэлсэн энэ хар машиныг хэрэглээд байгаа юм байхгүй.

Хоёрдугаарт, энэ эргэлзээг тайлахын тулд юу хийж байна вэ гэж байна. Энэ эргэлзээг тайлахын тулд түрүүн Р.Бурмаа гишүүн хэлсэн бүр хуулиндаа оруулж өгсөн. Аймаг, сум, дүүргийн иргэдийн төлөөлөгчдийн сонгуулийн тухай хуульд аймаг, дүүргийн сонгуулийн хороод сугалаагаар хоёр хэсэгт хяналтын тооллого хийнэ гэж. Энэ хяналтын тооллого хийсэн намуудын ажиглагч нараас нэг ч гомдол ирээгүй. Их Хурлын сонгуулиар бас хяналтын тооллого хийсэн. Энэ талаар бол гомдол ирээгүй. Сая ганц хоёр хувь хүнээс гомдол ирсэн. Тэрийг Сонгуулийн ерөнхий хорооны төв сервер, автомат машины bill-тэй тулгаж өөрсдөд нь хариуг нь өгсөн байгаа. Энэ гомдлууд дээр ямар нэгэн саналын зөрүү гараагүй.

Их Хурлын үеэр бол Иргэний Зориг намаас нэг ажиглагч бол өөрийнхөө хар машинаас авсан bill-ыг манай серверт ирсэн дүнтэй тулгаж үзээд за тэгээд энэ бол өөрчлөлт байхгүй юм байна гэдгийг хүлээн зөвшөөрөөд явсан байгаа. Гэх жишээтэй.

Тэр Сонгинохайрхан дүүрэгтэй холбоотой, нэг мандаттай холбоотой асуулт асуусан тул би хариулъя гэж бодож байна. Сонгуулийн ерөнхий хороо бол Баянзүрх, Сонгинохайрхан дүүрэг дээр дахин санал хураалт явуулах чиглэлийг бол 2 дүүргийн сонгуулийн хороодод өгсөн байгаа. Үүний дагуу 11 сарын 21-ний өдөр дахин санал хураалт явуулсугай гэсэн шийдвэрийг Сонгинохайрхан, Баянзүрх дүүргийн 22, 26 дугаар тойргийн хороод гаргасан. Гаргасан өдрөө бол 26 дугаар тойргийн хороо гаргасан шийдвэрээ түдгэлзүүлсүгэй гэсэн ийм тогтоол гаргасан байгаа. Бид учрыг нь лавласан. Танайх яагаад одоо гаргасан шийдвэрээ ингээд өдөрт нь ингээд түдгэлзүүлчихвээ гэсэн. За шүүхийн шийдвэрээр манай тогтоолын зарим зүйл заалтыг бол түдгэлзүүлсэн. Тийм учраас бид одоо энэ тогтоолоо түдгэлзүүлсэн гэсэн ийм хариу өгсөн.

Хуульд юу гэж байдаг вэ гэхээр зэрэг дахин санал хураалт явуулах шийдвэрийг тойргийн хороо гаргана. Шийдвэртэй бол явуулах хугацаа, байрыг заана гэсэн ийм хуулийн заалт байдаг. Тийм учраас Сонгуулийн ерөнхий хороо тойргийн хорооны өмнөөс шийдвэр гаргах хуулийн тийм эрх зүйн орчин байхгүй гэдгийг танд хэлье. Тойргийн хороо нь шийдвэрээ гаргаад ирвэл Сонгуулийн ерөнхий хороо дэмжээд энэ сонгуулийг дахин санал хураалтыг явуулахад одоо бэлэн байгаа.

**З.Энхболд: -** Тодруулах уу? Я.Содбаатар гишүүн тодруулъя.

**Я.Содбаатар: -** Сая орон нутгийн сонгууль дээр байна уу даа. Тэр юу чинь ингэж яваад байна. Тэр нөгөө нэг хоёр санамсаргүй тохиолдлоор бид нар ярьж байгаад оруулсан. Хоёр санамсаргүй тохиолдлоор тэр хянаж байгаа автомат машины дүнг хянаж байгаа юм чинь дахиад машинаар уншуулчихдаг. Их Хурлын сонгууль дээр ч тэгсэн. Дахиад хуудсаа гаргаж ирээд машинаар дахиад уншуулчихаж байгаа юм. Гар аргаар, нөгөө уламжлалт юугаар тоолж байгаа юм ерөөсөө байхгүй. Бүгд ихэнхи нь машиндаа эргүүлээд хийгээд тэгээд эргээд нөгөө машин уншина. Эргээд л таарч байгаа байхгүй юу. Тэгэхээр энийг бол одоо тэр яг гар тооллогын аргаар гэдэг юм уу, жаахан тодруулж өгөхгүй бол эргээд автомат машинаар уншихаар тэнд ямар ялгаа байх вэ дээ. Хоёрыг нь магадлаж байгаад л нэг санаатай л тийм хуурамч үйл ажиллагаа, маск үйл ажиллагаа яваад байгаа юм.

Хоёрт нь би тэр хугацааны асуудал яасан. Хариулт өгөөгүй байх юм. Яагаад 6 сар болов оо. Уламжлалаараа 5 сард бүх Ерөнхийлөгчийн сонгууль явдаг байсан. Ингээд энэ шиг ингээд хойшлоод байх юм бол дараагийн 2016 оны Их Хурлын сонгуулийг намар хийе гэдэг юм уу ингээд явах нь байна шүү дээ. Яагаад сараар хойшлов. Юу болоод одоо бас энэ сонгуулийн хугацаа ингээд хойшлоод явчихваа. Уламжлалаараа 5 сардаа багтааж хийж болохгүй юу. Ийм уламжлалтай байсан шүү дээ гэдгийг бас.

**З.Энхболд: -** Хугацааг хэн хариулах вэ?

**Ч.Содномцэрэн: -** Хугацааны хувьд бол одоо 12 сардаа багтаад баталчихвал Сонгуулийн ажлыг зохион байгуулахад бас бидэнд хэрэгтэй байна. Яагаад вэ гэхээр зэрэг одоо энэ өмнөх Ерөнхийлөгчийн сонгуулиудын хугацааг харж байхаар бол оны өмнө бол хуулиа батлаад 1 сараас эхлээд бэлтгэл ажилдаа орчихдог байсан байна. Тэр үед автоматжуулалт байгаагүй. Тэр үед гадаадын иргэдийн саналыг авдаг байгаагүй. Тэр үед саналын хуудасны цаасыг Канад гээд энэ хол газраас зөөдөг байгаагүй. Тэгэхээр одоо бол бид нарт хугацаа бол үнэндээ хэрэгтэй байна. 6 сарын хугацаа.

Одоо бид гадаадад байгаа иргэдийнхээ саналыг авна. Бэлтгэл ажлаа олон журмууд боловсруулж батлах хэрэгтэй байна. Дээрээс нь энэ автоматжуулалтын системийн тухай хуулийг хэрэгжүүлнэ гэх юм бол бид нарт энд хийх ажил их. Дээрээс нь тэр одоо энэ саналыг чинь хуучин бол А4-ын гээд бид нарын бичгийн цаасан дээр хэвлэчихдэг байсан шүү дээ. Одоо тэгэхээ байсан. Өндөр нууцлалтай. Цаас нь 90 хувийн усан хэлбэртэй байхдаа нууцлалыг хийдэг ийм цаасыг авч байгаа учраас бид нарт хугацаа хэрэгтэй байгаа. Эрхэм гишүүд ондоо багтаад батлаад өгвөл бид нар одоо бэлтгэл ажил руугаа ороход зүгээр байна гэдгийг хэлье.

Хоёрдугаарт, тэр хяналтын тооллогын бичлэг манайд ирсэн байгаа. Ерөөсөө гараар задлаад гараар тоолж байгаа бичлэгүүд ирж байгаа. Түүнээс бол машинаар эргүүлээд тоолж байгаа гэсэн ийм юу байхгүй. Хоёрдугаарт, хяналтын тооллого хийсэн акт ирж байгаа. Акт нь ирж байгаа. Тийм учраас энэ дээр бол гишүүд бас итгэж болно. Хяналтын тооллогыг эргүүлээд машинаар тоолчихдог юу байхгүй. Машин бол нэг л удаа уншдаг. Тэгж программчлагдсан байгаа.

**З.Энхболд: -** Ч.Содномцэрэн дарга энэ хяналтын тооллогынхоо видео бичлэг, актаа Я.Содбаатар гишүүн болон бусад сонирхсон гишүүдэд хүргүүл, албан ёсоор. Тэгэхгүй бол ингээд нэг буруу зөрүү яриа яваад байх юм. Автомашинд гомдолтой хүмүүс байгаа бол гомдлыг нь барагдуулаад юмыг нь үзүүлээд ингээд бүх юмаа нээлттэй ил тод болго. Нуугаад байх юм ерөөсөө байхгүй шүү дээ.

6 сарын өмнө хууль батлах үүрэгтэй байдаг юм, Я.Содбаатар гишүүн ээ. Сонгуулийн хуулийг. Бүх сонгуулийн хууль 6 сарын өмнө батлагдаж байсан. Одоо бид нар хэзээ батална, 12 сарын хэдэнд. Тэрнээс хойш 6 дотогш сонгууль зарлах эрх байхгүй юм билээ. Орон нутгийн сонгуулийн хуулийг хэлэлцэж эхэлсэн анхны хугацаа бол цагаан сар байгаа юм. Орон нутгийн сонгуулийн хууль бол танай бүлгийн шаардлагаар маш их хугацаа тулсныг өөрөө мэдэж байгаа шүү дээ.

За М.Энхболд гишүүн асууя.

**М.Энхболд: -** Гишүүдийн өглөөний амгаланг айлтгая. Энэ хуулийн төслийн ажлын хэсэг ингээд гаргаад, бодвол хэлэлцээд явах байх гэж ингэж бодож байгаа. Би зүгээр зарчмын хувьд энэ улс гүрнүүдийн төр засгийн тогтвортой байдлыг хэмждэг нэг хэмжүүр бол сонгуулийн хуулийн тухай асуудал байгаа юм. Сонгуулийн хуулиуд нь хэр зэрэг их тогтвортой байна уу тэрүүгээр нь бас төр засаг нь их тогтвортой улс гүрэн гэж ингэж үздэг бас тал бий. Тийм ч учраас нэг тогтсон хуулиараа их олон сонгууль явуулсан парламентын засаглалтай ч орон бий, Ерөнхийлөгчийн засаглалтай ч орон байгаа.

Тийм учраас Монгол Улсын хувьд ер нь сүүлийн энэ 20-иод жилийн хугацаанд нэг сонгуулийн хуулиар одоо нэг л удаа сонгууль явуулаад хүчингүй болгоод дахиад шинэ хууль ингээд гаргаж байна. Энэ байдлыг ер нь бид нар цаашдаа бодох ёстой биш үү. Би хууль санаачилж байгаа улсууд тэгээд Байнгын хорооны дүгнэлт гаргаж байгаа улсууд энийг ер нь нэг бодож үзсэн үү.

Бид нар бол ерөөсөө сонгуулийн хуулийг өөрсдийнхөө хүссэнээр л одоо хэзээ л бол хэзээ өөрчилж байдаг. Тэгээд сонгуулиа хийж байдаг ийм улсууд болоод байна. Жишээлэх юм бол сая орон нутгийн сонгуулийг бид сонгуулийн хууль өнөөдөр батлаад маргааш нь нэмэлт өөрчлөлт оруулсан. Яагаад өчигдөр нь баталж байхдаа тэрийгээ бодож болохгүй байсан юм бэ. Орон нутгийн сонгуулийн кампанит ажил эхэлчихсэн байхад орон нутгийн Засаг дарга нарыг томилдог тэр хуульд заагдсан заалтуудаас өөр зарчмын өөр байр суурьтай хуулийг бас тэр процесс дундуур нь ингээд оруулж ирж байсан. Энэ бүх байдлууд чинь бол сонгууль ард түмний сонголтыг бол бид нар ерөөсөө яваа яваандаа ингээд хүндэлдэггүй, оошоож үздэггүй, зүгээр нэг улс төрийн хүчний сонирхлын дагуу л одоо нааш нь цааш нь хүссэн үедээ хөдөлгөж байдаг. Санал хураалтын урд өдөр ч хамаагүй тушаал тогтоол, хууль гаргаж байдаг ийм улс орон болох гээд байна. Тийм учраас энийг ер нь одоо нэг бодож үзэж, энэ удаагийн Ерөнхийлөгчийн сонгуулийг энэ шинэчилсэн найруулгаар биш, за одоо 3 жил хагасын өмнө бид нар баталж байсан хуулиар 2009 онд хууль явуулсан. Тэр хуулиа яагаад ашиглаж болохгүй гэж. Бүр болдоггүй юм бол нэмэлт, өөрчлөлт жаахан оруулаад ингээд. Ядаж нэг хуулиар хоёр Ерөнхийлөгчийн сонгуулийг одоо явуулж болохгүй юу.

Тэгээд одоо 4 жилд 3 сонгуулийн хууль ярьдаг. Одоо бол бид нар ингээд 2016 оны Их Хурлын сонгуулийн хуулийг он гараад л ярьж эхэлнэ. Тэгэхдээ энийг би мэдэж байна. 2016 оны хавар л нэг юм батална. 3 жил тэрийг ярина. Одоо ингээд ажлын хэсэг гаргаад ингээд явах байх. Тэгээд энэ байдлаас ер нь бас нэг жаахан зайлсхийх ийм бодол санаа одоо Их Хурлын гишүүдэд одоо төрөөд, тэгээд нэг тогтвортой сонгуулийн хуультай улс гүрэн болох тал руугаа явж болохгүй юу гэдгийг би тодруулж асуух гэсэн юм.

**З.Энхболд: -** Хууль санаачлагч Р.Бурмаа гишүүн.

**Р.Бурмаа: -** М.Энхболд гишүүн олон улсын жишиг гэлээ л дээ. Тэгэхээр олон улсын жишигт сонгууль болгоны дараа сонгуулийнхаа хуулийг шинэчил гэсэн жишиг байдаг. Тухайлбал Оросын сонгуулийн хууль дээр байдаг. Энэ нь юу вэ гэхээр зэрэг сонгууль өөрөө процесс учраас процесс нь өөрөө цаг хугацаатайгаа холбогдуулан бас энэ боловсронгуй болгох шаардлагууд байдаг. Тухайлбал өнөөдөр бид нар олон улсын жишиг болох энэ иргэний бүртгэлийн цахимжуулах, цахим үнэмлэхтэй болсон гээд. Иргэдийн энэ шилжих хөдөлгөөн болон иргэний бүртгэлийг илүү өндөр түвшинд ингээд боловсронгуй болгож байгаа энэ зүйлийгээ энэ сонгуулийн хуулиндаа хийх зайлшгүй шаардлага гараад байгаа юм.

За мөн энэ автоматжуулсан тоног төхөөрөмжийг дэлхийн олон оронд хэрэглэж байгаа. Энийг бол бас Монгол Улс амжилттай хэрэглэж байна гэдэгт энэ НҮБ-ын болон олон улсын экспертүүдийн гаргасан дүгнэлтийг би авч уншсан. Тэгээд энэ дээр Монгол Улс 7 сарын 1-нийхээ дараа ихээхэн сургамж авч сонгуулиа шударгаар явуулахад ихээхэн амжилт гаргаж байна гэдэг дээр ингээд дүгнэсэн байна. Тийм учраас бид нар сонгууль гэдэг процессыг илүү нарийвчилсан, илүү зохион байгуулалттай зохицуулсан заалтуудыг байнга боловсронгуй болгож байх нь бас энэ амьдралын шаардлага болдог юм байна.

**З.Энхболд: -** Л.Эрдэнэчимэг гишүүний урилгаар Сонгинохайрхан дүүргийн иргэдийн төлөөлөгчид Төрийн ордон болон Улсын Их Хурлын чуулганы үйл ажиллагаатай танилцаж яваа юм байна. Сонгинохайрхан дүүргийн иргэдэд баяр хүргэж, ажлын амжилт, эрүүл энхийг хүсье.

М.Энхболд гишүүн тодруулах уу? Болсон уу? С.Оюун гишүүн асууя. С.Оюун алга байна уу? Алга байна уу? С.Оюун гишүүнийг хаслаа жагсаалтаас. З.Баянсэлэнгэ гишүүн асууя.

**З.Баянсэлэнгэ: -** За баярлалаа. Би 3 асуулт асууя. Энэ хандивтай холбоотойгоор. Энэ хандивын хэмжээ дэндүү өндөр байгаа юм биш үү гэж. Иргэн 10 сая, хуулийн этгээд 100 сая төгрөг гээд. Энэ мөнгөний цаана ямар нэгэн эрх ашиг явахгүй гэх арга байхгүй. Тэгэхээр энэ бодитой дүнг тавьж өгөөчээ гэсэн ийм асуулт байна. Мөн энэ хандивтай холбоотойгоо энэ улс төрийн намуудын тухай хуулиндаа одоо өөрчлөлт хийх цаг болсон юм биш үү. Энэ улс төрийн намуудын санхүүжилтийн асуудлыг одоо бас давхар гаргаж тавих нь энэ их мөнгө хандивладаг, их мөнгө амладаг, өгдөг авдаг энэ асуудлууд шийдэгдэх юм биш үү гэсэн ийм зүйл байна.

Дээр нь энэ ажиглагчтай холбоотой. Ажиглагч гэж одоо нэг бэлгэдлийн чанартай хүмүүс бол одоо хэсгийн хороонд сууж байдаг. Энэ хуулиндаа заасан 50.11.7-д заасан санал авах үйл явцад зөрчил гарсан тохиолдолд хэсгийн хорооны даргадаа мэдэгдэнэ. Арилгуулах хүсэлт тавина. Тэгээд зөрчлийн талаар тэмдэглэл хөтөлнө гэж байгаа байхгүй юу. Гэтэл энэ бол бодит байдал дээрээ бас хэрэгждэггүй. Энэ заалт дахиад ингээд явж байна. Энэ дээр ажиглагч нар ямар нэгэн хүсэлт тавиад л асуулга асуугаад явахаар зэрэг хэсгийн хорооноос хөөж гаргана шүү гээд л ингээд л хэсгийн хороон дарга нь амыг нь таглачихдаг. Дээр нь энэ ажиглагч нарын гар утсыг хураагаад авчихдаг. Тэгээд бид одоо ингээд сонгуулийн тэр дүн гарч байгаа үед тухайн цаг цаг, хугацаанд дүн гаргаад явж байхад тэр мэдээллийг авах боломжгүй байдаг. Хэсгийн хорооных нь дарга нь бидэнд мэдээлэхгүй. Улс төрийн намуудад мэдээлэл хийхгүй. Бид хэнээс авах юм. Ажиглагч нараас авна. Тэгээд гар утсыг нь хураагаад авчихаар мэдээлэл тэнд ямар үйл ажиллагаа хуулийн дагуу явагдаж байгаа гэдэг мэдээлэл байхгүй. Энэ асуудлыг бас оруулаачээ гэсэн ийм бас асуулт байна.

Дээр нь энэ саналын хуудсанд энэ нэр дэвшигчийн фото зургийг одоо байрлуулна, оруулна гэсэн байна. Энэ ямар учиртай юм бэ? Хяналтын тооллогыг зөвхөн 2 хороон дээр явуулах юм бол нийтэд нь ер яагаад явуулж болохгүй юм бэ? Яагаад гэвэл хүн амд нь тааруулаад хэсгийн хороо тийм ээ жижигсгэсэн байгаа шүү дээ, хуучнаасаа. Тэгэхээр зэрэг тэр хэсгийн хорооных дээр нь за дүнгээ машин нь гаргадаг юм байгаа биз. Тийм ээ. Дүнгээ сонгуулийнхаа аймаг, дүүргийн сонгуулийн хороондоо явуулдаг юм байгаа биз. Дараа нь тухайн ажиглагч нар сэтгэл ханамжийн баталгаа болгохын тулд тэнд хяналтын тооллогыг нь давхар явуулчихаж болохгүй юу. Хүмүүс маш их энэ машинтай холбоотой эргэлзэх сэтгэл төрөөд байдаг.

Эргэлзэх сэтгэл гэхэд сая орон нутгийн сонгууль дээр явахад энэ саналын хуудсыг доош нь, толгойг нь доош нь харуулаад хийсэн ч уншиж байдаг, эргүүлээд харуулаад хийхээр авчихаж байдаг гээд ингээд яриад байгаа байхгүй юу. Тэгэхээр энийг бас хяналтын тооллого дээрээ заавал 2 хэсгийн хороо гэлгүйгээр оруулах боломж байгаа юм уу гэсэн ийм асуулт байна.

**З.Энхболд: -** За хууль санаачлагчид хариулъя. Хэн нь хариулах вэ? Р.Бурмаа гишүүн.

**Р.Бурмаа: -** Сонгуулийн хандив бол Улсын Их Хуралд 1 сая төгрөг, хуулийн этгээд 3 саяас илүүгүй байж болно гэсэн хуулийн зохицуулалттай. Ерөнхийлөгчийн сонгууль бол улс орон даяар явагддаг сонгууль. Тэгэхээр энэ дээр бол бас хэмжээг нь бодитоор оруулж өгөх нь зүйтэй байгаа юм. Тэгэхгүй бол хэтэрхий бага байх юм бол энэ өөрөө нууц хэлбэрт, үнэн бодит тайлангаа гаргахгүй тийм байдал руу түлхэж болзошгүй.

Тийм учраас бид нар энэ тайланг бол бодитоор тайлагна. Тэгээд 1 сая төгрөгөөс илүү хандив өгсөн иргэд, 20 сая төгрөгөөс илүү хандив өгсөн иргэдийн нэрс, хуулийн этгээдийн нэрсийг ил тод зарлая гэж байгаа юм, Сонгуулийн ерөнхий хороо. Тайлан дээрээ бол бүх хандив өгсөн хүмүүсийн нэрсүүд очно. Тэгэхээр бид нар Сонирхлын зөрчлийн хуулийг бол өмнө нь баталсан байгаа. Тэгэхээр сонгуулийн үед 100 сая хүртэл гэж байгаа шүү дээ. Хүртэл хандив. Ихээхэн хэмжээний хандив өгсөн этгээд дараа нь ямар нэг байдлаар албан тушаал авах ч гэдэг юм уу, илүү өөрсдөдөө тааламжтай шийдвэр гаргуулах гэж ингэж оролдох юм бол энэ нь өөрөө сонирхлын зөрчил болно. Тийм учраас бид нар сонирхлын зөрчил буюу хандив өгснийхөө дараа хариу үйлдэл авахыг хориглосон бид нар хуулийн зохицуулалттай байгаа. Энийг баталгаажуулах үүднээс их хандив өгсөн тэр хуулийн этгээд болон иргэдийн нэрсийг олон нийтэд нээлттэй болгож байгаа. Энэ нь өөрөө аливаа нэр дэвшигчийг бас хандив өгснийх нь дараа ямарваа нэгэн байдлаар барьцаанд оруулахгүй байхаас болгоомжилсон зохицуулалт.

Хоёрдугаарт, ажиглагчийн тухай заалтууд бол энэ Ерөнхийлөгчийн сонгуулийн тухай хуульд өмнө нь бол маш бүрхэг байсан. Тэгэхээр ажиглагчийн бүрэн эрхийг бол илүү Их Хурал орон нутгийнхаас ч илүү нэмж оруулж ирж байгаа. Тэр нь юу вэ гэхээр зэрэг ажиглагч бол өмнө нь сонгуулийн хуралдааныг ажиглаж болдоггүй байсан бол бид нар хуралдааны хийж байгаа зай, багтаамжаас нь шалтгаалаад тэр хуралдааныг ажиглана. Санал тооллого, ажиглалтын, хяналтын тооллого хийж байгаа үед ажиглагч байна. Дээрээс нь ажиглагчийн тэр мэдээлэл авах эрх, оролцох эрх гээд энэ бүх эрхүүдийг хангаж өгсөн. Зүгээр манай дээр юу анзаарагддаг вэ гэхээр зэрэг намууд энэ ажиглагч нарыгаа бэлтгэдэггүй, сургалтад оруулдаггүй, нөгөөдүүл нь эрхээ мэдэхгүй байдал харагдаад байдаг. Үнэн хэрэг дээрээ бол энэ хууль дээр манай ажиглагчийн эрх бол олон улсын түвшингийн эрхтэй болсон шүү. Энэ дээр саяхан НҮБ-аас ирсэн хөндлөнгийн экспертүүдийн гаргасан дүгнэлт дээр бол тухайлан энийг онцлон хэлсэн байна лээ. Тэгэхээр манай ажиглагч нар нэмж хөндлөнгийн ажиглагч нарыг Ерөнхийлөгчийн сонгууль дээр оруулж ирж байгаа. Тухайлбал, хэвлэл мэдээллийн үйл ажиллагаан дээр өмнө нь Глоб интернэйшнл, Хэвлэлийн хүрээлэн гээд хяналт тавьдаг байсан. Саналын хуудсыг хэвлэх явцад гээд ингээд. Нам бус ажиглагчдаар сонгуулийн санал тоолох ажиллагаан дээр хяналт тавиулж байсан. Тэгэхээр энэ бүх эрх, боломжийг албан ёсоор энэ хуульд оруулж өгсөн.

Тэгэхээр ажиглагчийн эрх бол бүр хуучнаасаа илүү байгаа. Энэ дээр харин гар утсыг би бол зөвшөөрөхийг дэмжмээргүй байгаа юм. Ажиглагч нар бол бичлэг хийх, фото зураг авах, баримтжуулах бүрэн эрхтэй. Гэхдээ хөндлөнгөөс сонгуулийн үйл ажиллагаанд ямарваа нэг байдлаар саад хийх ёсгүй. Тийм учраас энэ гар утасны зохицуулалтыг би энд зөвшөөрөх ёстой гэж үзэхгүй байна. Харин аливаа сонгуулийн үйл ажиллагаа хэвийн явж байна уу, зөрчил гарч байна уу гэдэг дээр баримтжуулах үүднээс бичлэг хийх, гэрчээр баримтжуулах энэ тэр гээд бүх бүрэн эрхүүд нь ажиглагчид болон хөндлөнгийн мониторинг хийж байгаа төрийн бус байгууллагуудад байгаа. Энэ дээр хяналтын зөвхөн улс даяар 2-хон хэсэгт хяналт хийх гэж байгаа юм биш ээ. Энэ бол тойрог болгонд 2 хэсэг. Энийг санамсаргүй аргаар буюу сугалаагаар сугалж гар аргаар тоолно. Тэгэхээр өнөөдөр бол буцаагаад машин.../минут дуусав/

**З.Энхболд: -** Нэмэх үү? За.

**Р.Бурмаа: -** Саналын хуудас дээр фото зургийг тавьж байгаа нь болохоор зэрэг бас нэг дэвшил байгаа юм. Манайх саналын хуудас дээр ингээд нэр тавьчихдаг. Бичиг үсэг тайлагдаагүй хүмүүс бол хэн бэ гэдгийг нь мэдэхгүй учраас очоод хэн нэгнээс асуухаасаа нэрлэхдэг. 18 нас хүрчихээд би уншиж чадахгүй байна гэж хэлэхээсээ ичдэг учраас тэд нар сонгуульд орохгүй тал байдаг. Яг бид нар бодит байдал дээрээс харж үзэх юм бол ийм хүмүүс хөдөө орон нутагт байгаа. Тэгэхээр бид нар бүгд бичиг үсэг тайлагдсан гэж үзээд тийм байдалд, энэ нөхцөл энэ хүмүүсийгээ заавал саналаа өг гэж шахаж болохгүй. Бүх нийтийн байна гэдэг маань өөрөө боловсролын түвшин ямар байхаас үл хамааран сонгууль орох боломж нөхцөлийг хангасан байх ёстой. Хөгжлийн бэрхшээлтэй иргэдийг ч гэсэн өөрөө бие даан санал өгөх боломжоор хангасан байх ёстой. Тийм учраас энэ харааны бэрхшээлтэй хүмүүст зориулсан брайл үсгэн хавтсыг нэмж оруулж ирж байгаа. Тэргэнцэртэй иргэн орж ирж саналаа өгөх боломжийг хангаж өгч байгаа. Дээрээс нь энэ бичиг үсгийн боловсролын түвшингээсээ болоод саналын хуудас, тэмдэглэгээ хийхэд бэрхшээлтэй байгаа хүмүүст зориулсан энэ юуг оруулж байгаа.

**З.Энхболд: -** О.Баасанхүү гишүүн асууя.

**О.Баасанхүү: -** За баярлалаа. Би нэгдүгээрт нь, З.Энхболд дарга сая Сонгуулийн ерөнхий хороонд үүрэг өглөө гэж би ойлгосон. Зөрүүтэй ойлголттой хүмүүсдээ мэдээлэл өг гэж. Би бас тэр зөрүүтэй ойлголттой хүний нэг байгаа учраас нэгдүгээрт нь мэдээллийг авсны дараа энэ асуудлыг хэлэлцвэл яасан юм бэ. Яагаад гэвэл зөвхөн би биш энэ Монголын ард түмэн бас тэр зөрүүтэй ойлголттой хамт байгаа. Тийм учраас мэдээллээ бас надад өгөөрэй гэж хэлэх гэсэн юм.

Хоёрдугаарт нь, энэ Ерөнхийлөгчийн сонгуульд намууд нэр дэвшүүлдэг гэж бий ойлгож байгаа. Тэгэхээр намууд нэр дэвшүүлж байгаа юм бол улс төрийн намын тухай хуулиар намын хандив авах дээд хязгаар чинь тодорхой байгаа. 3 сая, 10 сая ч гэлүү нэг ийм байгаа. Гэтэл энийг 100 сая энэ гээд. Тэгээд нөгөө сая Сонирхлын зөрчлийн хуулиар ингээд янзын гоё болчихно гээд яриад байгаа. Ерөнхий прокурор, ерөнхий шүүгч, за цагдаа, дарга, юу байдаг юм хамаг юмаа атгаж байгаа хүнийг яаж сонирхлын зөрчилтэй, үгүй гэж хэлэх бололцоотой юм бэ. Ер нь бол энэ хандиваар чинь дагаад ямар нэгэн рекет үүсэхийг хэн байг гэх юм. Зөрчилтэй хүн асуудал. Энэ Ерөнхийлөгч гарах гэж байгаа юм чинь би хандиваа өгье яршиг гээд эрх мэдэлтэй хүнд хандив өндөр өгнө шүү дээ. Энэ асуудлыг анхаарвал дээр байна л даа бас. Өөрөөр хэлэх юм бол улс төрийн намын тухай хуульд захирагдмаар байгаа юм. Одоохондоо хүчингүй болоогүй шүү дээ.

Гурав дахь асуулт болохоор энэ хуулийг ер нь бол сая М.Энхболд гишүүн зөв хэлж байна л даа. Хуулийг ер нь шинэчлэх ёстой болохоос шинэ хууль гаргах ёстой гэж хэлэхэд хэцүү. Өнөөдөр энэ Ерөнхийлөгчийн сонгуулийн хууль чинь өөрөө юутай, онцлог. Өөрөөр хэлэх юм бол олонд танигдсан хүмүүс л өрсөлддөг. Өөрийгөө рекламдах гээд ч нэг их сүйд болоод байхгүй. Ард түмэн бол өөрсдөө саналаа өгдөг. Тэгэхээр өнөөдөр хамгийн гол нь зөвхөн Оросын жишиг биш энэ Английн жишээ энэ тэрийг яагаад авч болохгүй байгаа юм бэ. Өөрөөр хэлэх юм бол жаахан тодорхой хөгжингүй орны жишээг авмаар байна л даа. Тэгээд өнөөдөр энийг бол нэлээн тийм өргөн хүрээнд авч үзмээр байгаа юм. Өөрөөр хэлэх юм бол ямар заалт нь одоо болохгүй байгаа юм бэ гэдгийг эхлээд гишүүдэд тавьж өгч болдоггүй юм уу? Тэгээд болохгүй байгаа дээр нь яагаад болж байгаа юм бэ гэдгээ асууж байгаад тавихгүй нэг хэсэг хүмүүс нийлээд за хууль санаачиллаа гээд. Мэдээж бүрэн эрхийг ойлгож байна. Гэхдээ бид Монголын ард түмэнд зориулж.

Жишээлбэл, би нэг зүйлийг хэлэхэд гадаадад байгаа иргэдийн санал авна гэдэг чинь шоу шүү дээ. Болдоггүй байхгүй юу. 2 мянга 500-гийн төлөө тэгээд болсон гээд л, ингэсэн гээд л. Бид нар Улсын Их Хурлын чуулган дээр харсан шүү дээ. Тийм учраас яг бодитой тэгвэл гадаадад хэдэн хүн байгаа юм. Бүх зүйл чинь судалгаан дээр суурилж хийгээчээ л гэсэн ийм л асуулт байна л даа. Өөрөөр хэлэх юм бол ямархуу судалгаа, тооцоон дээр энэ хуулийг шинэчлэх зайлшгүй шаардлага гарсан юм бэ гэсэн ийм асуулт байна. Баярлалаа.

**З.Энхболд: -** Р.Бурмаа гишүүн хариулъя.

**Р.Бурмаа: -** Ерөнхийлөгчийн сонгуульд нэр дэвшиж байгаа нэр дэвшигчид ингээд сонгуулийн үйл ажиллагаанд нь зориулж өгч байгаа хандиваас рекет үүсэж болзошгүй, эрх мэдэлтэй хүнд илүү өгнө гэсэн маягийн санаа хэлчихлээ гэж ойлголоо. Тийм үү. Тэгэхээр энэнээс, таны хэлж байгаа энэ байдлаас чинь сэргийлэхийн тулд тэр ил тод байх гэдэг олон улсын шалгуурыг тавьж байгаа юм. Энэ Орос төдийгүй. Бүх улс оронд тавьдаг нийтлэг шалгуур. Энэ юу вэ гэхээр хандивын тодорхой мөнгөнөөс илүүг нь олон нийтэд зарла. Хэн гэдэг хүн хаана ямар байгууллага хандив өгсөн юм бэ гээд. Хандив өгч болохгүй байгууллагуудын хаягийг бас хуулиндаа нарийвчилж зааж өгч байгаа. Манайх тэгэхээр яг олон улсын жишиг, стандартаар явж байгаа.

Тэгэхээр хандив их өгчихөөд тэгээд өгсөн хүндээ буцаагаад ямар нэг байдлаар тал зассан үйлдэл хийх нь үү, үгүй юу гэдгээс чинь сэргийлсэн бас бусад хууль нь манайд байгаа. Тийм учраас энэ дээр бас хуулийн зохицуулалтууд олон улсын түвшингээрээ байгаа.

Гадаадад байгаа иргэдээсээ санал авч байгааг шоу гэж хэлж байгаатай би санал нэгдэхгүй байна. Нэг хүн ч бай, хоёр хүн ч бай, хэдхэн хүн ч бай бид нар тэр хүмүүсийн саналыг авахын төлөө байгаа. Оюутнууд, цэргүүд, гадаадад байж байгаа. Бид нар өнөөдөр Төрийн байгуулалтын байнгын хороон дээр энхийг сахиулах үйл ажиллагаанд явж байгаа хүмүүсийгээ яаж саналыг нь авах вэ. Тэд нарыг цөөхөн бай гэлтгүйгээр бид нар эндээ нэмж оруулах нь зүйтэй гэдэг асуудлыг ярьж байгаа юм. Тэгэхээр тэнд бол Элчин сайдын яам байгаа. Афганистан бол авч болоод байгаа юм. Бусад улсынхыг яаж илүү авах вэ гэдэг асуудлыг ингээд ярьж байгаа юм. Тийм учраас хүмүүсийгээ их бага гэж хэлэлгүйгээр, шоу гэж хэлэлгүйгээр бүх нийтийн буюу бүх хүн ямарваа нэгэн байдал, хаана амьдарч байгаа, ямар боловсролтой, одоо ямар нэг байдлаар хөгжлийн бэрхшээлээсээ үл хамааран сонгуульд саналаа өгөх эрхийг нь бол төр хангах үүрэгтэй. Үүний дагуу хууль хийгдэж байгаа.

**З.Энхболд: -** О.Баасанхүү гишүүн тодруулъя.

**Р.Бурмаа: -** Судалгаанууд хийгдсэн. Судалгаанууд хангалттай байгаа. Тэгээд судалгаан дээр үндэслэж хийгдсэн байгаа шүү.

**О.Баасанхүү: -** За улс төрийн намын тухай хууль дээр иргэн 1 сая, аж ахуйн нэгж 10 сая гэдэг шиг би санаад байна л даа. Тэгэхээр Ерөнхийлөгчийн сонгуульд улс төрийн намууд нэр дэвшүүлж байгаа биз дээ. Тэр утгаараа яагаад улс төрийн намаас давсан хандив нэхээд байгаа юм бэ гэж.

Хоёрдугаарт нь, Ерөнхий прокурор жишээлбэл одоо Олон Улсын Олимпийн Хорооны Ерөнхийлөгч болно ч гэх шиг ингээд явж байгаа. Тэгэхээр хараат бус байж чадна гэдэгт би эргэлзээд байгаа байхгүй юу. Энэ утгаараа өнөөдөр юу вэ гэх юм бол тодорхой үнэ өндөр байна гэдэг чинь ямар ч хүн хандивыг эрх ашгаа бодож өгдөг шүү дээ. Эрх ашгаа бодож өгдөг. Тэр эрх ашгийг яаж одоо жишээлбэл ашиг сонирхлын зөрчлийн хуулиар зохицуулах гээд байгаа юм. Ашиг сонирхлын зөрчлийн хэдийн хэдээр, ямар заалтаар нь зохицуулах гээд байгаа юм бэ? Ийм л тодруулга байна.

**З.Энхболд: -** Р.Бурмаа хариулъя.

**Р.Бурмаа: -** Энэ бол намд өгч байгаа хандив биш. Ерөнхийлөгчийн сонгуульд нэр дэвшиж байгаа нэр дэвшигчид өгч байгаа хандив. Тэгэхээр энэ бол өөр энэ хуулиараа зохицуулагдана.

Хоёрдугаарт, хандивыг ил тод болгож байгаа нь өөрөө дараа нь ямар нэг байдлаар хандив өгснөөрөө дамжуулан хууль бус үйлдэл ч юм уу, давуу эрх олгох гэсэн оролдлогоос сэргийлж байгаа хэлбэр. Тэгэхээр та ч гэсэн хөндлөнгөөс хяналт тавих боломжтой болно шүү дээ. Яагаад гэвэл тэнд нээлттэй ил тод зарлагдаж байгаа учраас. Тэгэхээр тэр чинь өөрөө дараа нь сонгууль болсны дараа, албан тушаал авсны дараа тэр хандив өгсөн этгээд ямар нэгэн давуу эрх авах гээд явж байна уу, үгүй юу гэдэг чинь угаасаа тэр Ашиг сонирхлын зөрчлийн тухай хуулиараа зохицуулагдсан байгаа.

**З.Энхболд: -** С.Бямбацогт гишүүн байхгүй юу. Микрофоныг хаалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуух асуулт дууслаа. Байнгын хорооны санал, дүгнэлттэй холбогдуулан үг хэлэх гишүүн байгаа бол нэрээ өгнө үү.

О.Баасанхүү гишүүнээр, Я.Содбаатар гишүүнээр үг тасаллаа. Д.Эрдэнэбат гишүүн үг хэлнэ.

**Д.Эрдэнэбат: -** За баярлалаа. Ерөнхийлөгчийн сонгуулийн хуулиар бас гишүүдийн асуултыг би бас нэлээн анхааралтай сонслоо л доо. Тэгээд бид нар бас хугацаандаа Ерөнхийлөгчийнхөө сонгуулийн хуулийн асуудлыг энэ ондоо багтаагаад дуусгах нь зөв байх. Тэгээд энэ хэлэлцэх эсэхийг өнөөдөр яригдаж байгаа хамгийн анхны зүйл. Мэдээж ирэх долоо хоногоос бүгдээрээ энэ асуудлаар намын бүлгүүд, ажлын хэсэг, Байнгын хороон дээр хэлэлцүүлэг явахдаа нэлээн сайхан нээлттэй явуулчихмаар санагдаад байгаа. Энэ дээр ямарваа нэгэн байдлаар бие биенээ хардаад, хатгаад, тэр маань ингэчих болов уу, энэ маань ингэчих болов уу гэсэн асуудал байхгүй. Нэгэнт парламентэд суудалтай намууд Ерөнхийлөгчид нэр дэвшүүлж өрсөлдөх нь үнэнээс хойш. Энийг би намуудад хэлмээр байна. Бүгдээрээ нэг сайхан эрүүл байдлаар хэлэлцээд, ойлголцохгүй байгаа, санал зөрчилдөөнтэй байгаа зүйл дээр бид нар нэгдмэл саналтай байж болно.

Сая бас гишүүдийн ярьж байгаа зарим нэг зүйл дээр бас бид нар анхаарах нь зөв. Ялангуяа гадаадад байгаа, ажиллаж амьдарч байгаа, сурч байгаа иргэдээс ямархуу байдлаар саналыг нь авах юм бэ гэдгийг маш зөв тодруулах ёстой. Ирцээ ямархуу байдлаар бүрдүүлэхийг, хүчинтэй, хүчингүй гэдгээ тооцох юм бэ гэдгээ маш зөв тооцох, ойлголцох ёстой.

Тэр хандивын асуудал дээр ч гэсэн. Би тэр О.Баасанхүү гишүүн, З.Баянсэлэнгэ гишүүн энэ тэртэй санал нэг байна. Жишээлбэл хандивын асуудал дээр ч гэсэн бид нар бас гадны нөлөөллөөс автахгүйн тулд хандивынхаа хэмжээг юутай уялдуулж бодит байдал дээр авч үзэх юм бэ гэх мэтчилэнгээр бид нар ойлголцох асуудал бол нэлээн байгаа гэдэгтэй би санал нэгдэж байна. Тэгээд болж өгвөл бүгдээрээ одоо энэ Ерөнхийлөгчийнхөө сонгуулийн энэ шинэчилсэн найруулгыг ирэх долоо хоногт бас нэг хуулийнх нь хүрээнд нэгдмэл ойлголттойгоор. Намууд нэг намууд шиг хоорондоо ойлголцоод, хоорондоо хэлэлцээд, дотооддоо ярилцаад энэ хуулиа бас хугацаанд батлаад гаргачих нь зөв байх гэсэн саналтай байгаагаа би бас бүлгийн даргын хувьд ч тэр, Их Хурлын гишүүнийхээ хувьд ч тэр би бас гишүүддээ ингээд хэлчихье гэж бодож байна. За их баярлалаа.

**З.Энхболд: -** З.Баянсэлэнгэ гишүүн.

**З.Баянсэлэнгэ: -** Хуулийн төсөлтэй холбогдуулаад хэлэлцүүлгийн шатанд нь санал хүсэлтээ хэлж байна. Ажлын хэсэгт болон хууль санаачлагчид хэлэхэд сая хөдөө орон нутгаар явж ажиллаж байх үед төрийн албан хаагчид сумдад, баг дээр ажиллаж байгаа, хэсгийн хороодод ажиллаж байгаа төрийн албан хаагчид өөрсдөө санал өгч чадаагүй ийм тохиолдлууд гарсан. Тэгэхээр энэ сум, баг дээр, анхан шатан дээр энэ хэсгийн хороон дээр ажиллаж байгаа энэ төрийн албан хаагчдыг санал өгүүлэх тал дээр бас Сонгуулийн ерөнхий хороо нь бас хууль санаачлагчид анхаарч бас хуулийн төсөлдөө оруулаарай гэсэн ийм саналтай байна.

**З.Энхболд: -** О.Баасанхүү гишүүн.

**О.Баасанхүү: -** За баярлалаа. Тэгээд яах вэ ард түмэн 2013 оны Ерөнхийлөгчийн сонгууль бол өрсөлдөгчгүй сонгууль болно гэж ярьж байгаа. Тийм учраас хуулийг өнөөдөр нэг ийм чангаруулсан юм шиг, нэг тийм айхтар хийж байгаа юм шиг харагдаад байгаа байхгүй юу.

Миний гол ярих гээд байгаа санаа бол орон нутгийн сонгууль жишээлээд аваад үзэхэд орон нутгийн сонгуульд намууд ялаагүй шүү дээ. Иргэд ялсан. Гэтэл Сонгуулийн ерөнхий хороо юу вэ гэвэл Ардын нам тэд, Ардчилсан нам тэд, сүүлдээ нөгөө зөнөчихсөн улс төрч, шалбааг дуудаад яваад байгаа шүү дээ. Үнэндээ бол иргэд хүмүүсээ сонгосон байхгүй юу. Иргэд нь аль намын тэр төлөөлөл вэ гэдэг нь дараа нь ярих ёстой. Гэтэл одоо бас энэ Ерөнхийлөгчийн сонгуульд ард түмэн сонголтоо хийсэн гэдгийг ойлгох хэрэгтэй. Тэгэхээр ард түмний сонголтыг яаж хийх вэ гэдгийг бид нар бодох ёстой байгаа. Тэрнээс биш өнөөдөр юу гэдэг юм нэг самбарт анхаараад, гар утсанд анхаараад, шүүхдээ анхаараад, төрийн эргэлт гэх нь холгүй, тагнуулыг оруулъя баръя гэх нь холгүй ийм юм яриад байдаг. Яг бодитоор аваад үзэхэд ард түмэн өөрийнхөө төлөөлөл буюу өөрийнхөө төрийн тэргүүн хэн байх вэ гэдгийг л шийдэх гээд байгаа юм.

Тэгэхээр өнөөдөр бид нар бүх аливаа хуулийг. Нэгдүгээрт нь, Үндсэн хууль. Хоёрдугаарт нь, энэ сонгуульд орж байгаа субъектыг чинь тодорхойлж байгаа улс төрийн намын тухай хууль. Тэгээд цаашлаад хувь хүний тухай яримаар байгаа юм. Гэтэл бид нар нөгөө хувь хүндээ хандаж хандивыг нь өргөн өгье. Яагаад гэвэл нэр дэвшигч маань том хүн байна. Том хүнд том хандив хэрэгтэй гэсэн юм шиг хандахаа болимоор байгаа юм. Өөрөөр хэлэх юм бол улс төрийн нам ямар байдаг вэ гэвэл 1 сая, 10 билүү ийм цөөхөн тоо улс төрийн намын тухай хуульд өөрчлөгдөөгүй байгаа. Одоо энийг хэрэгжүүлэх цаг нь болсон. Хэрвээ энэ тоо нь хэрвээ жижиг санагдаж байгаа юм бол энийгээ өөрчлөх хэрэгтэй. Энийгээ өөрчилсний дараа магадгүй тэр Ерөнхийлөгчийн сонгуулиа явах ёстой. Өөрөөр хэлэх юм бол хуулиуд чинь хойно хойноосоо уялдаа холбоотой, логиктой явахгүй бол ямар нэгэн субъектэд таарсан, эсвэл ямар нэгэн бүлэглэлд таарсан хууль санаачилдагаа одоо болимоор байгаа юм.

Энэ утгаараа ч өнөөдөр ард түмэн сая. Бид нар нэг юмыг бас бодох хэрэгтэй шүү дээ. Орон нутгийн сонгууль яагаад ирц хүрээгүй юм. Яагаад хүрэхгүй байгаа юм гэж. Эцсийн эцэст бол нэгдүгээрт нь энэ бас л хуулийг буруу бид нар баталсантай холбоотой. Одоо бас ингэж батлахгүй байгаасай гэж хүсэж байна.

Хоёрдугаарт нь, тэр машины асуудал өнөөдөр би хэлээд байгаа юм биш. Монголын ард түмэн эргэлзэж байна шүү дээ. Шөнө дунд сонгууль болсон. Шөнө дундын хэдэн цагт нь очиж тэр гар тооллого хийсэн юм би мэдэхгүй байгаа юм. Тийм учраас яг тэр нарийн баримтжуулсан. Түрүүн Я.Содбаатар нэлээн ноцтой юм хэллээ шүү дээ. Би бол хараагүй. Зүгээр тэгэхдээ мэдэхгүй байна. Юу вэ гэх юм бол буцаагаад уншуулдаг гэж. Энэ чинь тэгвэл зарчмын хувьд нэлээн ноцтой асуудал яригдаж байна. Тэгвэл энэний эргэлзээ гарсны дараа ийм биш юм байна гэдгээ мэдсэний дараа өнөөдөр тодорхой саналаа хэлмээр байгаа байхгүй юу. Тэрнээс биш хугацаанд баригдаад, 6 сардаа баригдаад, эсвэл ингэж явж болохгүй л дээ. Ийм л товчхон санал хэлье.

**З.Энхболд: -** Я.Содбаатар гишүүн үг хэлнэ.

**Я.Содбаатар: -** Ерөнхийлөгчийн сонгуулийн анхны юу яаж байна л даа. Үнэхээр энэ орж ирж байгаа өөрчлөлтүүдийг харахаар шүүмжлэхээс аргагүй байдалтай ийм өөрчлөлтүүд орж ирээд байгаа. Нэмж орж ирж байгаа зүйлүүд дээрээ дандаа л тодорхой бус автомат машины асуудал гэдэг юм уу, хугацааны асуудал, за бусад олон юугаараа энэ дандаа одоо бас бид эргэж харах ийм зүйл байгаа юм. Бид нар одоо цаашдаа энэ Монгол төрийн тэргүүнийг сонгох ийм сонгуулийн юм нь дээр анхааралтай хандаж, хариуцлагатай хандах ёстой гэж бодож байгаа юм.

Тийм учраас яагаад тэр урд талын өмнөх хуульд байсан хандиваараа явж болохгүй гэж. Яагаад өмнө нь бид нар ганцхан хүний асуудал, гурав дөрөвхөн хүний нэр дэвшигчтэй асуудлыг улсын хэмжээнд уламжлалт аргаараа тоолоод гаргачихаж болохгүй гэж. Гэх мэтчилэн энэ олон асуудлуудыг бас их тодорхойгүй байгаа юм. Тийм учраас энэ чиглэлээр ард иргэдэд нэлээн сайн мэдээлэл өгөх чиглэлд ч гэсэн бид анхаарах ёстой гэж бодож байгаа юм.

Ер нь бол сонгуулийн хууль гэдэг бол өөрөө сонгогчийн эрх ашгийг л юун түрүүнд хангах хууль шүү дээ. Тэгэхгүй бол хэн нэгэн хүнд юм уу, хэн нэгэн намд зориулж сонгуулийн хууль хийж болдоггүй ээ. Тэр утгаараа энэ хуулийг би бас нэлээн хардалттай харж байгаа.

Хоёрт бол ер нь манай энэ сонгуулийн хуулиуддаа бид нар Эрүүгийн хууль заасан эрүүгийн хариуцлага хүлээдэг юмыг оруулснаас хойш ард иргэдийн саналаар биш шүүхээр асуудал шийдэгддэг ийм тогтолцоо руу орж эхэллээ шүү дээ. Өнөөдөр ч гэсэн олон тойрог дээр орон нутгийн сонгууль шүүх дуусаагүй байна. Тэгэхээр энэ тоталитар дэглэмээрээ явдаг, нэг хүний дарангуйллын системээр явдаг энэ юм чинь бол ард түмний сонголт биш сонгуулийн дүнг шүүхээр өөрчлөөд эхлэхээрээ болдог шүү дээ. Өнөөдөр Бага Азийн орнууд ч юм уу, бусад олон орнуудад болсон гашуун түүхийг харахад ийм байгаа.

Бид нар энэ Их Хурлын сонгууль, орон нутгийн сонгууль, одоо энэ Ерөнхийлөгчийн сонгуулийг дандаа эрүүгийн хариуцлага хүлээлгэхээр орж ирж байна. Энэ заалтаа ч гэсэн эргэж хармаар байгаа юм, энэ сонгуулийн хуулиуд дээр. Улс төржөөд, улс төрийн намуудын хууль зөрчсөн үйл ажиллагаанаас болж түүнийгээ зогсоож чадахгүй, өөрсдийнхөө, улс төрчид өөрсдийнхөө ёс зүйгүй үйл ажиллагаа, ёс зүйгүй ажиллагааныхаа юмыг одоо эрүүгийн хариуцлага тооцдог энэ юм орж ирсэн шүү дээ. Тэгэхээр эрүүгийн хариуцлага тооцдог, энэ улс төрийн сонгуулийн хуулиуд дээр эрүүгийн хариуцлага тооцдог заалтыг бас хасах саналтай байгаа. Тэгэхгүй бол цааш цаашдаа одоо бид нар энэ сонгуулиа хийж чадахгүй, сонгуулийн дүнгээ, эрх мэдэл хэний гарт байна, хэнд шүүх, хүчний байгууллагын эрх мэдэл байна түүгээрээ далайлгаж авдаг. Нөгөө сөрөг хүчин юм уу, нөгөө тал нь санал өгөхөөр шүүх дээр авдаггүй. Хүчний байгууллагууд тэр асуудал дээр хэрэг үздэггүй. Зөвхөн эрх баригчдын юмыг авч хэрэг үүсгэдэг. Шүүхээр авч хэлэлцдэг ийм тогтолцоо руу орчихлоо шүү дээ. Энэ бол өөрөө эргээд бид нарын яваад байгаа нөгөө ардчиллын үнэт зүйл. Муу сайн ч гэсэн хэрэлдэж уралдаж байгаад төрөө нэг байгуулчихдаг. Сонгуулийнхаа дүнг зөвшөөрөөд цаашаагаа тайван замаар явчихдаг энэ арга зам чинь бас мухардах гээд байна.

Тийм учраас энэ одоо бас Ерөнхийлөгчийн сонгуулийн тухай хуулийн 66.2 дээр бас эрүүгийн хариуцлага хүлээлгэх. Бас энэ Улсын Их Хурал, Орон нутгийн сонгууль дээр өмнө нь давтагдаад, алдаатай харагдаад байгаа энэ зүйлүүдийгээ бас эргэж харах шаардлагатай байгаа гэсэн ийм саналыг хэлж байгаа юм.

**З.Энхболд: -** Үг хэлж дууслаа. Хуулийн төслүүдийн хэлэлцэх эсэх асуудлаар санал хураана. Байнгын хорооны саналаар. Ирц гайгүй байна. Санал хураах гэж байна. Гадаа байгаа гишүүд орж ирээрэй.

Байнгын хорооны саналаар Монгол Улсын Ерөнхийлөгчийн сонгуулийн тухай. Монгол Улсын Их Хурлын чуулганы хуралдааны дэгийн тухай хуульд өөрчлөлт оруулах тухай, Төрийн аудитын тухай хуульд нэмэлт, өөрчлөлт оруулах тухай, Сонгуулийн автоматжуулсан системийн тухай хуульд нэмэлт, өөрчлөлт оруулах тухай, Монгол Улсын Ерөнхийлөгчийн сонгуулийн тухай хууль хүчингүй болсонд тооцох тухай хуулийн төслүүдийг хэлэлцэх нь зүйтэй гэсэн саналын томъёоллоор санал хураая. Санал хураалт.

Оролцсон 50, зөвшөөрсөн 41, 82.0 хувийн саналаар хэлэлцэх эсэхийг дэмжиж байна. Хуулийн төслүүдийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүллээ.

Эцсийн найруулгуудаа сонсчихсон. Өнөөдрийн үдээс өмнөх хуралдаан ингээд дуусаж байна.Үдээс хойш гишүүний асуулгатай. Гишүүдэд баярлалаа.

***Хуралдаан 12 цаг 35 минутад завсарлаж, 15 цаг 33 минутаас үргэлжлэв.***

***Улсын Их Хурлын гишүүн О.Баасанхүүгээс Соёл, спорт, аялал жуулчлалын сайд Ц.Оюунгэрэлд тавьсан “Түүх, соёлын үл хөдлөх дурсгалт зүйлийг хамгаалах, сэргээн засварлах Үндэсний хөтөлбөр”-ийн хэрэгжилт, соёлын өвийг хамгаалах тал дээр зохион байгуулж байгаа арга хэмжээний талаарх асуулгын хариуг сонсох***

**З.Энхболд: -** Хуралдааныг эхэлж байна. Улсын Их Хурлын гишүүн О.Баасанхүүгээс Соёл, спорт, аялал жуулчлалын сайдад хандан тавьсан түүх соёлын үл хөдлөх дурсгалт зүйлийг хамгаалах, сэргээн засварлах үндэсний хөтөлбөрийн хэрэгжилт, соёлын өвийг хамгаалах тал дээр зохион байгуулж байгаа арга хэмжээний талаарх асуулгын хариуг сонсъё. Асуулгад Соёл, спорт, аялал жуулчлалын сайд Ц.Оюунгэрэл хариулна. Ц.Оюунгэрэл гишүүнийг индэрт урьж байна.

**Ц.Оюунгэрэл: -** Улсын Их Хурлын дарга, эрхэм гишүүд ээ,

Соёл, спорт, аялал жуулчлалын яаманд хандаж асуулга тавьсан Улсын Их Хурлын гишүүн О.Баасанхүү танаа,

Бид таны асуулгыг хүлээж аваад өөрт тань 5, 6 хуудас нэлээн дэлгэрэнгүй хариулт явуулсан. Тэгээд энэ хариултыг бас Улсын Их Хурлын гишүүдэд тараасан байгаа учраас бага зэрэг товчилж хариулъя.

Монгол Улсын нутаг дэвсгэр дээр 1000 гаруй чулуун зэвсгийн бууц суурин, 600 орчим хүн чулуу, 600 орчим буган чулуун хөшөө, 300 орчим хот суурины үлдэц, 200 гаруй хадны зурагтай томоохон дурсгалт газар, судалсан булш, хиргисүүр 500 гаруй, тайлбарын онгон 110 гаруй, төрөл бүрийн бичээс бүхий хөшөө дурсгал 200 гаруй, сүм хийдийн үлдэгдэл туурь 941 гэх мэтээр нийтдээ 4450 гаруй үл хөдлөх дурсгалын зүйлсийн талаар бас ямар арга хэмжээ авч байгааг та асуусан.

Тэгэхээр дээрх түүх, соёлын үл хөдлөх дурсгалаас эрдэмтэн судлаачид олж судалж, шинжилсэн нь бас тоотой цөөхөн байдаг. Мөн түүх, соёл, шинжлэх ухааны үнэ цэнэ, ач холбогдлыг нь тогтоож хамгаалалтад авсан нь бас нэлээн цөөхөн байдаг юм. Засгийн газрын 2008 оны 175 дугаар тогтоолоор улс, аймаг, нийслэлийн хамгаалалтад байх түүх соёлын үл хөдлөх дурсгалын жагсаалтыг батлах үеэр 175 дурсгалыг улсын хамгаалалтад, 275 дурсгалыг аймаг, нийслэлийн хамгаалалтад авсан нь одоо бол нэлээн хоцрогдсон байгаа. Тэгэхээр одоо бол бид энэ оноос, ирэх оноос эхлэн 2013 оноос энэ үл хөдлөх соёлын дурсгалын зүйлсийг дахин эргэж бүртгэж энэ тоог бас нэмэгдүүлэх арга хэмжээ авах бодолтой байна.

Улс, аймгийн хамгаалалтад байдаг дээрх дурсгалыг бүртгэн баримтжуулах, хадгалж хамгаалах, сэргээн засварлах хүчин чадлыг бас бид нэмэгдүүлэх талаар ажиллаж эхлээд байгаа. Ерөнхийдөө бол 2007 оноос хойш түүх, соёлын үл хөдлөх дурсгалыг хамгаалах, сэргээн засварлах хөтөлбөрийг одоо Засгийн газраас баталж 2008 оноос 2015 онд хэрэгжүүлэхэд зориулж 1.2 тэрбум төгрөг зарцуулахаар төлөвлөсөн байдаг. Үүнээс аймгууд, 13 аймагт дэд хөтөлбөр батлан хэрэгжүүлж байгаа юм.

Тэгэхээр эдгээр дэд хөтөлбөрүүдийн болон нийт улсын хэмжээнд хийсэн энэ хөтөлбөрөөр хийсэн арга хэмжээнүүдийн жагсаалтыг хүснэгтлээд 2008 оноос хойш он оноор нь жагсаагаад та бүхэнд тараасан байгаа. Тэгэхээр эндээс бас та бүхэн ингээд ажиглах юм бол бид үл хөдлөх дурсгалын зүйлсийг сэргээн засварлахад нэлээн нарийн төвөгтэй олон янзын ажил хийгддэг болох нь харагдана. Жишээлбэл бид нар бүртгэх, баримтжуулах, самбар байрлуулах, тэр архитектурыг нь сэргээн засварлалт хийх, түүнээс гадна цэвэрлэгээ бэхжүүлэлт хийх, хэв дардас авах, судалгаа хийх, мөн зарим зүйлсийг Улаанбаатарт зөөж авчирч шинжлэх гэх мэтээр нэлээн нарийн төвөгтэй процессүүд явагдаж байгаа.

Одоогийн байдлаар Дорнод аймгийн нутагт орших Их бунхант чулуун цогцолборын дурсгалыг сэргээн засварлах тухай тусад нь захирамж гаргаж хийсэн байгаа. Хөвсгөл аймгийн Уушгийн өвөр, Хэнтийн аймгийн Сэрүүн хаалганы бичээс, Рашаан хад, Аваргын балгас гэх зэрэг нэлээд олон энэ танилцуулгад бичсэн олон аймаг, олон газрууд дахь үл хөдлөх дурсгалын зүйлүүдийг бүртгэх, хаягжуулах, сэргээн засварлах ажлуудыг хийж ирсэн байна.

Мөн одоо бид соёлын өвийн төв гэдэг байгууллагаар дамжуулж энэ соёлын, эд өлгийн зүйлсийг сэргээн засварлалт бас явагддаг. Соёлын эд өлгийн зүйлсийн засварлалт гэдэг маань даавуу сэргээн засварлах, цаас сэргээн засварлах, ханын будаг шунх, бичээс сэргээн засварлах гэх мэтий нэлээн шинжлэх ухааны нарийн судалгаатай засварын ажлууд их хийгддэг. Тэгэхээр энэ соёлын өвийн төвийг бид нар хүчин чадлыг нь нэмэгдүүлж өргөжүүлэх зорилгоор одоо Улаанбаатар хотын Хан-Уул дүүргийн 10 дугаар хороонд нэг га газрыг олгуулсан ба одоогоор барилгын зураг төслийг нь 52 сая төгрөгөөр гүйцэтгүүлчихсэн байгаа. Үүнээс улсын төсөвт одоо энэ соёлын өвийн төвийг барих хөрөнгө нь энэ оны төсөвт тусаад явж байгаа.

Мөн түүх соёлын үл хөдлөх дурсгалыг хамгаалах, сэргээн засварлах хөтөлбөрт тусгагдсан зорилтыг хэрэгжүүлэхэд 2009 онд 283.9 сая төгрөг гарсан юм байна. 2010 онд 488.0 сая гэх мэтчилэн жил бүр энэ зардал бол 200-гаад сая төгрөгөөр нэмэгдэж явдаг. Ингээд 2012 онд 920.0 сая төгрөг төсөвлөснөөс 372.2 сая төгрөг зарцуулсан байна. 2011 оны байдлаар дээрх хөтөлбөрийн хэрэгжилт 81.3-тай явж байгаа. Гэхдээ манай соёлын өвийн нэг онцлог нь жил бүр судалгаагаар соёлын үл хөдлөх хөрөнгө, үл хөдлөх өв шинээр нэмэгдэж байдаг учраас урд өмнөх одоо бас төлөвлөгөөний маань биелэлт хэдийгээр өндөр байгаа ч гэсэн цаашид сэргээн засварлах шаардлагатай булш бунханы хэрэгцээ, шаардлагатай үл хөдлөх соёлын дурсгалуудын тоо байнга нэмэгдэж ирж байгаа. Ялангуяа нарийн төвөгтэй сэргээн засварлалтын үйл ажиллагаа шаардлагатай олдворууд бол шинээр олдож байгаа. Жишээлбэл үүнд бол бид нар Шороон бумбагарын ордыг нэрлэж болно. Шороон бумбагарын бунханыг нэрлэж болно. Энэ бол Булган аймгийн нутаг дэвсгэр дээр байгаа. Тэгэхээр энэ бунханыг түр авран хамгаалах үйл ажиллагаа хийгдэх үед бунхан сэргээн засварлах талаар ямар ч мэргэжлийн боловсон хүчин Монголд байхгүй байсан учраас уурхайн бэхжилтийг хийж нэг жил аргацаасан. Энэ хооронд бид нар нэлээн алдаатай үйл ажиллагаанууд хийж, тэнд бол дахин өндөр мэргэжлийн сэргээн засварлагч авчирч цоо шинээр бүх ажлыг хийхээс өөр аргагүй байдалд хүрэх зэрэг ийм үйл явдлууд бас тохиолдож байна.

Төрийн болон орон нутгийн өмчийн хөрөнгөөр бараа, ажил үйлчилгээ худалдан авах тухай хуулийн дагуу бид нар сонгон шалгаруулалт гүйцэтгэж хамгийн хямдхан санал ирүүлсэн компаниар тендер зарлах замаар одоо сэргээн засварлалтыг явуулж ирсэн байна. Энэ бол одоогийн сэргээн засварлалтын явцыг бол маш их удаашруулах бас нэг ийм үр дагаварт хүргээд байгаа. Яагаад гэвэл сэргээн засварлалтын ажлыг хийхийн тулд одоо байнгын мэргэжлийн өндөр чадвартай сэргээн засварлагчийг байнга ур чадварыг нь нэмэгдүүлж байх шаардлага гардаг. Гэтэл зөвхөн зундаа нэг сэргээн засварлалтынхаа улиралд тендер зарлаад нэг компанийг шалгаруулаад засуулчихаар жинхэнэ Монголдоо үйлдвэрлээд Монголдоо хийж байгаад хийх ёстой байсан дээврийг, жишээлбэл сүмийн дээврийг Монголдоо хийж сэргээн засварлах хугацаа байхгүйгээс болоод ихэвчлэн дандаа Хятадаас авчирсан дээврийн материал хэрэглэх, ханын материал хэрэглэх гэх мэтээр уг тэр нөгөө үнэт олдворынхоо үнэт чанарыг алдаглуулахуйц сэргээн засварлалтууд бас сүүлийн 15 жил явагдаж ирсэн байдаг юм.

Хэдийгээр манайд энэ сэргээн засварлалтын талаар мэргэшсэн маш цөөхөн компани байдаг ч гэсэн тендерт сүүлийн 15 жилд ганцхан компани шалгарч ирсэн. Тэр компанийн ажилтнууд хичнээн сайхан хичээж, хичнээн сайхан соёлынхоо түүх дурсгалд хүндэтгэлтэй ханддаг байлаа ч гэсэн төрөө сэргээн засварлалтын өөрсдийн сэргээн засварлалтын материалын үйлдвэр, өөрийн гэсэн авран хамгаалах өв, өөрийн гэсэн сэргээн засварлах архитектурын болон эд өлгийн зүйлсийг сэргээн засварладаг, тусад нь хийдэг байнгын ажиллагаатай үйлдвэрийн газар байхгүйгээс болоод энэ ажил бол байнга чанаргүй, дээр нь одоо нэг зундаа нэг улиралдаа маш цөөхөн сэргээн засварлалт хийгдэж явагдаж ирсэн байна. Тэгэхээр энэ байдлыг засах зорилгоор одоо Соёл, спорт, аялал жуулчлалын яамнаас Засгийн газарт одоо тогтоолын төсөл оруулахаар бэлтгээд яамдуудаас санал авах түвшинд хүрээд байгаа. Одоогийн байдлаар бидний гаргаж байгаа санал бол бид авран хамгаалах, сэргээн засварлах зорилго бүхий байнгын ажиллагаатай сэргээн засварлалтын төв гэсэн улсын үйлдвэрийн газар байх нь зүйтэй гэж үзэж байгаа. Одоогийн байгаа соёлын өвийн төвдөө бид нар соёлын биет бус өвийн болон биет өвийнхөө бүртгэл судалгаа илүү их төвлөрүүлж тэнд шинжлэх ухааны судалгааныхаа ажил, бүр их нарийн мэргэжлийн удаан хугацаа шаардсан сэргээн засварлалтуудтай илүү их анхаарал хандуулах ийм зорилготой байгаа.

Мөн Улсын Их Хурлын гишүүн О.Баасанхүү таны асуусан хоёр дахь асуулт бол ЮНЕСКО-гийн хамгаалалтад байгаа гэгддэг эртний түүх соёлын дурсгалт газар болон Эрдэнэзуу хийдийн өнөөгийн байдлын талаар асуусан. Цаашид ямар ажил хийгдэх тухай. Эрдэнэ зуу хийд маань өнөөдрийн байдал бол нэлээн төвөгтэй байдалд байгаа гэж хэлж болно. Яагаад төвөгтэй байдалд байгаа гэж хэлэх вэ гэхээр Эрдэнэзуу хийдийн хашаан дотор 3 байгууллага үйл ажиллагаа явуулж байна. Энд Эрдэнэзуу сүм, Эрдэнэзуу музей, тэнд бас нэг төрийн бус байгууллага байгаа. Мөн бас хийд үйл ажиллагаа явуулж байгаа. Тэгэхээр энэ ямар хийд билээ. Хийдийнх нь нэр. Батэрдэнэ зуу хийдийн үйл ажиллагаа бол 1990 онд нээгдсэн байдаг. Тэгэхээр Батэрдэнэзуу хийдийн хашаан дотор үйл ажиллагаа явуулсан нь тухайн үедээ 90 онд шашин шүтэх эрх чөлөө сэргэсэн ийм бэлэг тэмдгийн маш чухал үйл ажиллагаа байсан байдаг. Ийм учраас Батэрдэнэзуу хийд рүү орж тэр хийдийн номын дууг сонсох гэсэн сүсэгтэн олны цуваа бол Эрдэнэзуу хийдэд нэлээн их орж ирсэн, хүмүүсийн маань ихэнхийг эзэлдэг юм. Мөн музейн үйл ажиллагаа бол улсын чанартай музей байхаа болиод 1999 оны Улсын Их Хурлын тогтоолоос эхлэн орон нутгийн шинж чанартай музей болсон. Энэнээс болоод бас музейн орон тоо багассан. Төсөв зардал багассан. Музейд ажиллах өндөр мэргэжлийн боловсон хүчин бас багассан ийм үр дагавар гарсан юм билээ.

Тэгэхээр зэрэг одоо бол Соёл, спорт, аялал жуулчлалын яам Эрдэнэзуу музейг улсын чанартай музейн жагсаалтад эргүүлэн оруулах, тэнд байгаа хосгүй үнэт үзмэрүүд тавих судалгаа, шинжилгээ, анхаарал халамжийг нь бас илүү их нэмэгдүүлэх зорилгоор одоо Өвөрхангай аймгийн Иргэдийн Төлөөлөгчдийн хуралд санал тавьж энийг бол улсын шинж чанартай музейны тоонд оруулах ийм саналтай байгаа. Мөн соёлын өвийг хамгаалах талаар ерөнхийд нь манай яамнаас хоёр томоохон хуулийн төслийг өргөн барьж Улсын Их Хуралд оруулахаар бэлтгэж байгаа. Энэ бол 12 дугаар сарын сүүлээр гэхэд яамдуудаас санал авах хэмжээнд хүрнэ гэж бид нар бодож байгаа. Одоогийн байдлаар салбарын санал авах асуудал бол нэлээн цэгцэрсэн. Яг өчигдөр, өнөөдөр хоёр өдөр “Соёл ба хөгжил” гэсэн үндэсний чуулга уулзалт зохион байгуулж энэ хуулийнхаа төсөлд бид нар аймаг орон нутгаас бүх талаас хүмүүсийн саналыг авч амжсан. ЮНЕСКО-гийн экспертүүдийн саналыг бас авч амжсан. Дөнгөж одоо ганцхан цагийн өмнө манай энэ “Соёл ба хөгжил” үндэсний чуулга уулзалт маань дууслаа.

Тэгэхээр энэ одоо олон нийтээс авах саналууд маань нэлээд их цэгцэрч байгаа хууль маань соёлын өвийг хамгаалах тухай хуулийн шинэчилсэн найруулга байгаа. Тэгэхээр энэ шинэчилсэн найруулгыг бид нар ирэх хавар гэхэд чуулганаар оруулах бодолтой байна. Мөн энэ хуулиар юу шийдвэрлэгдэх юм бэ гэхээр энэ хуулиар Эрдэнэзуу мэтийн ийм нарийн төвөгтэй асуудлууд шийдвэрлэгдэх гарц гарч ирнэ. Урьд өмнө Соёлын өвийн тухай хуулиар ямар байдаг байсан бэ гэхээр музей бол ерөөсөө гаднаасаа хүн оруулж үйл ажиллагаа явуулахгүйгээр зөвхөн эд өлгийн зүйлсийг хадгалах үүрэгтэй. Сүм хийд гэхээр зөвхөн шатны зорилготой юм шиг ийм байдаг байсан. Соёлын өвийг хамгаалах тухай хуулийн шинэчилсэн найруулгаар бол манай оруулж байгаа санал бол Эрдэнэзууд зохицох санал маань ямар санал орж ирж байгаа вэ гэхээр соёлын цогц өв гэдэг ойлголт оруулж ирэхийг бид нар зорьж байгаа. Энэ соёлын цогц өв дотор соёлын амьд өв буюу шашин соёлын үйл ажиллагаа явагдах энэ процесс. Мөн одоо шашны соёлын эд өлгийн зүйлс гэж. Энэ хоёр зүйлүүд бол хамтдаа нийлж соёлын цогц өв болсон байдлаар хамгаалагдах ийм хуулийн төслийг бид нар хийж байгаа.

Энэ хуулийн төслөөр цаашид энэ асуудал дэмжигдэх юм бол Гандан хийд байна уу, тэр нь Эрдэнэзуу байна уу, ямар нэгэн шашны үйл ажиллагаа явуулж байгаа газарт байгаа үнэт ховор хосгүй эд өлгийн зүйлсийг хадгалж хамгаалах музейн зориулалтаар нь тэр үнэ цэнэтэй хэвээр нь байлгах, сэргээн засварлах энэ үйл ажиллагаанууд бол музейн хуулиар зохицуулагдах ийм боломжтой болох юм. Эрдэнэзуу музейд хамгийн их түүх соёлын хосгүй дурсгалт зүйл байгаа учраас бид энд гарч байгаа, одоогийн хуулиар гарч байгаа хэд хэдэн зөрчлүүдийг нь хуулиар нь бас арилгаж өгөхгүй бол болохгүй байгаа. Тийм ч учраас эхний ээлжинд улсын чанартай музей болгоод дараагийн ээлжинд бол бид нар Соёлын өвийг хамгаалах тухай хуулиар цогц үзмэр байдлаар хамгаалах ийм зорилго тавьж байна.

Мөн түүх, соёлын дурсгалт барилгыг сэргээн засварлах ажил гоёл чимэглэл, өнгө будгийг гүйцэтгэгч урлаач барилгачдаас бүрдсэн дэргэдээ дээврийн ваар бэлтгэж үйлдвэрлэх керамикийн цех, мод бэлтгэж хатаах модны бүтцийн хийцийн хүрээ рам бүхий соёлын өвийн сэргээн засварлах төвийн улсын үйлдвэрийн газрыг байгуулах тогтоолын төслийг бид нар Засгийн газарт ойрын үед өргөн барина.

Эрдэнэзуу музейг хөгжүүлэх дохиолол хамгаалал, хяналтын нэгдсэн системээр тоноглох ажлыг бид нар 2013 онд багтаж бас хийнэ гэсэн бодолтой байгаа. Тэгэхээр Соёл, спорт, аялал жуулчлалын яамны төсөвт хуваарилагдсан сэргээн засварлалтад одоо түүх, дурсгалын зүйлсийг сэргээн засварлах хөрөнгөнөөсөө ирэх жил бид нар 200 сая төгрөг, 222 сая төгрөгийг Эрдэнэзуу хийдийн баруун асар хаалга, Номуун хааны сүм, хэрэм, хашааны сэргээн засварлалтад одоогоор хуваарилаад байгаа. Мөн бид нар Эрдэнэзуу хийдийн эргэн тойрны дохиололд зориулсан 100 сая төгрөгийг дохиоллын зардал болгож гаргахаар төлөвлөөд явж байгаа. Энэ бол бүгд 2013 онд гарна.

За мөн одоо нэг хэрэм дотор оршиж буй Эрдэнэзуу музей, Батэрдэнэзуу хийдийн хоорондын харилцааг уялдуулах, музейн бүртгэлтэй үзмэр, эд өлгийн зүйлсийг язгуур зориулалтаар нь ашиглах зэргийг бас хуулиар зохицуулахад бас Улсын Их Хурлын гишүүд та бүхний дэмжлэг туслалцаа хэрэгтэй байгаа гэдгийг бас хэлмээр байна.

Анхаарал тавьсанд баярлалаа.

**З.Энхболд: -** Ц.Оюунгэрэл сайдад баярлалаа. Ажлын хэсгийг танилцуулъя. Соёл, спорт, аялал жуулчлалын яамны Стратегийн бодлого төлөвлөлтийн газрын дарга Н.Туяа, мөн яамны Бодлогын хэрэгжилтийг зохицуулах газрын Соёлын өвийн хэлтсийн дарга Ц.Цэндсүрэн, Эрдэнэзуу музейн менежер Ц.Содномсүрэн нар ирсэн байна.

Асуулттай гишүүд нэрээ өгнө үү. Нэг ч байхгүй юм уу? Картаа хийгээгүй байна. Л.Цог гишүүнээр асуулт тасаллаа. Б.Бат-Эрдэнэ гишүүн асууя.

**Б.Бат-Эрдэнэ: -** За баярлалаа. Сайдын танилцуулгаас тодорхой мэдээлэл авлаа. Цаашдаа тавьж байгаа зорилтуудын талаар тодорхой ойлголтыг авлаа. Тэгэхээр энэ дэвшүүлж байгаа зорилтууд бол зөв зүйтэй байна. Ялангуяа одоо энэ соёлын өвөө сэргээн засварлах улсын үйлдвэрийн газартай болъё гэж ийм зорилт тавьж байгаа бол их зөв зүйтэй байна. Гэхдээ Монголын төрийн бодлого бол ингээд нэг эргэж эргэж нуга гэж монголчууд ярьдаг. Тэгээд л өмнө нь байсан юмаа устгачихаад дахиад эргээд бөөрөн дээрээ ирдэг ийм байдлаар явж байна л даа. Энэ хуучин улсын мэдлийн үйлдвэр байсан. Тэрийгээ хувьчлаад тэгээд харин одоо тэр эзэмшсэн мэргэжил, хийж байгаа ажилдаа одоо үнэнч ийм сэтгэлтэй хүмүүс бол хэдийгээр хувийн зохион байгуулалтад орсон ч гэсэн яг энэ ажлаа үнэхээр одоо өндөр түвшинд хийгээд ирсэн. Сүлд-Уул гэж компани байгаа. Би нэрийг нь буруу хэлж байна уу. Үгүй байх. Сүлд-Уул компани.

Тэгэхээр гарцаагүй энэ соёлын өвийг сэргээхэд ийм мэргэжлийн байгууллага үнэхээр шаардлагатай байдаг юм. Тийм учраас та бүхэн маань энэ улсын үйлдвэрийн газраа ч байгуулах, тэр мэргэшсэн, хувьд гарчихсан гэсэн тэр мэргэшсэн байгууллагаа бас одоо дэмжиж бэхжүүлэх талаар санаачилга гаргаж ажиллавал их зөв зүйтэй ийм ажил болно. Тэгээд энэтэй холбогдуулаад миний хэлэх гэж байгаа санаа бол тэр Балданбэрээвэн хийдийг сэргээн засварлах ажлыг нэлээн санаачилга, цаг гаргаж байж, нөгөө Их Хурлын гишүүний гэж одоо муу нэртэй мөнгө хөрөнгийг 2 жил дараалан тавьж байж энэ цогчин дуган, жүдийн дуган дацан сэргээн засварлах ажлууд хийгдсэн юм байгаа юм. Тэгээд тэр Сүлд-Уул компани бол яг одоо анх 200 гаран жилийн өмнө баригдсан тэр материал, тэр түвшинд нь сэргээхийн төлөө чармайж ажилласан.

За тэгээд одоо бол бид нар цаашдаа түрүүн сайд бас танилцуулга дээрээ хэллээ. Тэр одоо соёлын амьд өв, амь оруулахтай холбоотой. Уулын мухарт байгаа тэр соёлын үнэт өвийг сэргээн завсарлаад тэгээд орхичих бол нэг асуудал. Тэрийг одоо байнгын ажиллагаатай байлгах талаас нь бас одоо яамны бодлого байгаа юм байна гэж ингэж ойлголоо. Энэ бол их зөв зүйтэй юм. Тэгээд үүнтэй уялдуулаад Балданбэрээвэн хийд дээр одоо бид юу хийх ёстой вэ гэхээр зэрэг одоо лам нэг байр барих хэрэгтэй байгаа юм. Тэгээд энэ бол одоо цаашдаа энэ буддын шашны сургалтын томоохон төв болох бололцоотой. Өмнө нь Энэтхэгт Монголын 200, 300 залуучууд суралцаж байна. Тэр хүмүүс ирээд одоо бэлэн нөгөө суурьшмал амьдралаас хол, аглагт бясалгал хийдэг. Тэнд сургалт үйл ажиллагаа явуулдаг. Жинхэнэ ном ёсоор нь юугаа үзсэн хүмүүсийг бэлтгэхэд их чухал болох байгаа юм. Тийм учраас тэр тал руу нэлээн анхаарч, манай орон нутагт нэлээн эрх мэдэл очсон. Орон нутаг руу одоо хэл ул болох, миний энэ дэвшүүлж байгаа саналыг одоо дэмжих талаар яамны зүгээс одоо анхаарал тавьж өгөөчээ.

Хоёрдугаарт, энэ уул уурхайд асар их соёлын өв устаж байгаа. Манай Хэнтий аймгийн Дархан суманд одоо соёлын өв устах дээр тулаад байна. Энэ дээр одоо яам../минут дуусав/

**З.Энхболд: -** 1 минут байдаггүй. 3 минут асуух хугацаатай. За Ц.Оюунгэрэл сайд, шаардлагатай бол ажлын хэсэг хариулаарай.

**Ц.Оюунгэрэл: -** Б.Бат-Эрдэнэ гишүүний хэлснийг бол ихэвчлэн санал гэж хүлээж авч байна. Балданбэрээвэн хийдийн талаар. Тийм ээ. Тэгэхээр энэ саналыг бол манайх тэмдэглэж аваад энэ дээр хамтарч ажиллая. Уул уурхайн асуудлаар одоо ямар нэгэн соёлын өвийг сүйтгэх, гэмтээх, түүний ойр орчим уул уурхайн зөвшөөрөл өгсөн энэ асуудлууд дээр яаралтай манай яаманд хүсэлт гаргадаг. Тэгээд бид мэргэжлийн комиссоо томилоод, мэргэжлийн комисс нь аврах хамгаалах ажлыг бол бид нар томилолтоор хийлгэдэг.

Манайд бол авран хамгаалах тусдаа төв бол байхгүй байгаа. Яг авран хамгаалах ажлыг бол археологийн хүрээлэн, палентологийн хүрээлэн тэр олдвороосоо хамаараад тэр хүрээлэнгийнх нь зохих эрдэмтэд нь толгойлоод томилогдоод ингээд авран хамгаалах ажлыг хийлгэдэг. Авран хамгаалах ажлын бүх зардлыг бол тэр уул уурхайн үйл ажиллагаа эрхэлж байгаа компаниуд нь гаргадаг. Манай зүгээс бол үнэхээр одоо зарим уул уурхайн лиценз зөвшөөрлийг ингээд өгчихсөн байж байгаа юм. Жишээлбэл бид нарыг одоо ажил дөнгөж авсны дараагаар гэхэд Говь-Алтай аймаг дээр гарч байсан байх, нэг жишээ. Уул уурхайн компанид яг тэр үл хөдлөх хадны зурагтай газруудыг нь өгчихсөн. Эргэн тойрныг тойруулаад бараг ингээд ухаад дунд нь арал шиг юм үлдээснийхээ дараагаар за одоо авруулъя гэсэн ийм ажлууд жишээлбэл ирж байсан жишээ бий. Тийм учраас бид аль болохоор уул уурхайн үйл ажиллагааны эхлэхээс өмнө. Эхлээд явж байгаа бол тэр хавийн газрыг дэлбэлж, тэр хавийн зүйлийг нь бол устгахаас хамгаалах, аль болохоор хамгаалж болохуйц ийм эрт шатанд нь энэ мэдэгдлийг авч бид нар авран хамгаалах багаа явуулах бололцоотой.

Тэгээд археологийн үнэхээр үнэт олдворууд олдож байгаа тийм газруудыг бол бид нар уул уурхайн лицензийг хүчингүй болгуулах хэсгийг нь бол бид нар дуртайяа хийж өгөх бас бололцоотой. Яагаад гэвэл манайд, ялангуяа Хэнтий аймаг дээр бол манай яамны бодлого ямар байгаа вэ гэхээр Монголын түүх судлаачдын аяллын нэг төв гэж үзэж байгаа. Ялангуяа Чингис судлаачдын аяллын нэг төв гэж үзэж байгаа. Бид тусгай сонирхлын аялал жуулчлал хөгжүүлэх зорилгоор тусгай сонирхлуудыг судалж үзэхэд Монголын түүхийг сонирхогчид бол тусгай сонирхлын номер нэгд гарч ирсэн. Шашин сонирхогчид, үлэг гүрвэл, ан амьтан, ургамал сонирхогчид гээд дараагийн, адал явдал сонирхогчид гээд дараа нь гарч ирж байсан. Тэгэхээр түүх сонирхогчид бол Монголд голдуу аялж байгаа энэ нөхцөлд бид нар түүхийн үнэт зүйлүүдийг авч үлдэх бид нарын цаашдаа тогтвортой эдийн засгийн нэг гарц үзэж байгаа.

**З.Энхболд: -** Д.Батцогт гишүүн асууя.

**Д.Батцогт: -** Соёл, спорт, аялал жуулчлалын яам гэдэг бол ажил хийвэл их өргөн цар хүрээтэй ажиллах юм. Ер нь соёлын өвийн хамгаалах чиглэлээр олон ажил хийхээр төлөвлөж байгаа юм байна. Энэ ажлыг сонсоод одоо бас их урамтай байна.

Манай Ховд аймаг бол олон түүх дурсгалын газар ихтэй. Тэр тусмаа хадны сүг зураг маш их байдаг. Зарим хадны сүг зурагтай. Түүхийн энэ үнэт өв дээр бүр телевизийн антенн, холбооны, үүрэн телефоны антенн хүртэл зоочихсон дээр нь гишгээд ингээд явж байхыг, зарим суманд байгаа юм л даа. Энэ чиглэлийг хамгаалах чиглэлээр одоо бас анхаарч өгөөчээ. Би тусгайлан одоо танд бас албан тоот хүргүүлье гэж бодож байна.

Нөгөөтэйгүүр эрхэлж байгаа ажлын чинь хүрээнд нэг хэдэн асуулт асууя гэж бодож байна л даа. Энэ аймгуудын биеийн тамир, спортын газар гэж нэг газар байдаг. Соёлын газар гэж байдаг. Сумдуудад соёлын төвүүд. За сургуулиудад нэг заал байдаг. Энэ хөдөөний ард түмэнд биеийн тамир, спортыг хөгжүүлэх чиглэлээр ер нь танай яамнаас ямар бодлого явуулах гэж байна вэ?

Аймгийн төв, одоо хөдөө орон нутгаас одоо тэмцээн уралдаанд ирдэг. Зардал мөнгө гэж одоо тэнд нь төсөв мөнгө байдаггүй. Ихэвчлэн гуйлга гуйгаад явж байдаг. Улсын Их Хурлын гишүүдээсээ шаарддаг. Бидэнд өгдөг мөнгө байхгүй. Тэгээд энэ мэт асуудлыг одоо шийдэх шаардлага байх юм. Энийг бас сонсъё гэж бодож байна.

За сумын соёлын төвүүд, сая тойрогтоо ажиллаж байх хугацаанд маш их гомдол гаргаж байсан. Манай төсвийг хассан. Энэ соёлын яамтай болсон биш шал дордов гэдэг үлгэр болж байна. Энэ яагаад ингээд төсөв мөнгө хасаад байна вэ гэдэг асуудлыг бас их тавьж байгаа. Энэ талаар одоо ямар хариулт хэлэх вэ гэж ингэж асуумаар байна.

За сүүлд нь одоо би Монгол Улсын Үндсэн хуульд төрийн албан ёсны хэл монгол хэл байна гээд заачихсан. За энэний, төрийн албан ёсны хэлний одоо энэ хуулийн биелэлтэд төрийн хэлний зөвлөл хяналт тавих ёстой. Энэ зөвлөлийн дарга нь бол та. Энэ одоо Монгол Улсад хэр хэрэгжиж байна. Би одоо тухайлбал Баян-Өлгий аймгийг жишээ татаж ярих гэж байна л даа. Баян-Өлгий аймагт би олон удаа ажлаар очиж байсан. Тэр одоо баар, ресторан, олон газруудад ороход зарим хүмүүстэй орчуулагчаар дамжуулж харьдаг. Зарим хүмүүстэй нь оросоор хэл нэвтрэлцэх асуудал гардаг. Тэгэхээр энэ ажил одоо маш их хангалтгүй явж байгаа. Энэ дээр одоо дорвитой ажил хийх хэрэгтэй байгаа юм. Би Монгол Улсын нутаг дэвсгэр дээр, Монгол Улсын иргэдтэйгээ төрийн албан ёсны хэлээр ямар нэгэн орчуулагчгүйгээр одоо харьцдаг болмоор байна. Эсвэл ямар нэгэн харь хэлээр тэд нартайгаа харьцдаг ийм баймааргүй байгаа юм. Энэ талаар ямар бодолтой байгаагаа та хэлж өгөөчээ гэж хүсэж байна.

**З.Энхболд: -** Ц.Оюунгэрэл сайд. Хэлэлцэж байгаа асуудлынхаа хүрээнд хариулна.

**Ц.Оюунгэрэл: -** Хадны сүг зурагны хамгаалалтын асуудал бол ер нь түрүүний миний хэлсэн нэг тоо байгаа. 4500 орчим ийм үл хөдлөх дурсгалын зүйлсийг бид нар хамгаалах шаардлагатай байгаа. Тэрнээс ч илүү тоо бол цаашдаа нэмэгдэж гарах ирэх юм билээ. Тэр бол зөвхөн судлагдсан тоонуудыг бид нар ярьж байна.

Тэгэхээр зэрэг энд бол бид нар иргэний оролцоогүйгээр энийг хамгаалах ямар ч бололцоогүй байгаа. Урьд бол төрийн бодлого яаж явж байсан бэ гэхээр бид улсын хамгаалалтад гэж тодорхой хэсгийг нь оруулчихаад, аймгийн хамгаалалтад гэж тодорхой хэсгийг нь оруулчихаад тэгээд одоо үлдсэн бол барагтай бол тэгээд нэг хэн нэгэн хүний хамгаалалтад байхгүйгээр ингээд орхигдож байгаа. Яах вэ зарим амжилттай хэсэг газар Хустайн нуруу энэ тэр гээд цөөхөн хэдэн амжилттай газрууддаа бол иргэдтэй гэрээгээр, төрийн бус байгууллага иргэдтэй гэрээгээр хамгаалуулсан ийм ажлууд бол хийгдсэн байгаа. Энэ соёлын үл хөдлөх дурсгалыг хамгаалах хөтөлбөрийн хүрээнд. Гэхдээ ер нь өргөн хүрээнд хамгаалъя. Өргөн хүрээнд энд бүх хүмүүсийг оролцуулъя гэх юм бол бид нар энэ Монгол Улсынхаа иргэдэд соёлын үл хөдлөх өвийг хамгаалах эрх олгох хэрэгтэй байгаа юм. Тийм учраас бид нар энэ соёлын өвийг хамгаалах тухай хуулийн шинэчилсэн найруулга нэг шинэ концепци оруулж ирж байгаа энэ соёлын өвийн хамгаалалтын талаар. Энд бол улсын хяналтын байцаагч нь тусдаа байж байдаг. Соёлын өвийн. Мөн бусад төрийн албан хаагч нар нь гэрээт хяналтын байцаагч байж болдог. Дээр нь жирийн иргэд соёлын өвийн харуул байж болдог ийм тогтолцоог оруулахыг хүсэж байгаа. Яагаад гэвэл гэрээтэй нэг байгууллага түр зуур соёлын өвийг хамгаалах нэг өөр. Соёлын өвийн харуул гэдэг хүн. Тэр нь малчин хүн байна уу хамаагүй тэр хадныхаа сүг зургийнхаа ойрхон амьдраад, тэр хувьдаа нутаглах эрхтэй, тэр хавийнхаа нутгаас хөөгдөхгүй байх эрхтэй, тэр хавийнхаа бэлчээрийг эзэмших эрхтэй. Тэгээд тэр соёлынхоо өвийг давхар хамгаалаад, соёлын өвийн харуулын үүргийг гүйцэтгэдэг ийм эрх зүйн орчин үүсгэхээр бас соёлын өвийн тухай хуульд тусгаад явж байгаа.

Энэ ер нь бүтээн байгуулалтууд ихэсч байгаатай холбогдуулан хөрөнгө оруулалт, зардал нэмэгдэж байгаа, зам их баригдана. Цаашдаа хот суурин их баригдахтай холбогдуулан энэ соёлын өвийн харуулыг бид нар одооноос бас бэхжүүлж өгөхгүй бол бас хамгаалах боломжтой зүйлээ хамгаалж чадахгүйгээр бид нар энэ бүтээн байгуулалтынхаа хөлд үрэгдүүлчих ийм боломж бас улам их нэмэгдээд байгаа учраас энэ асуудлыг бид нар оруулж ирэх юм.

За биеийн тамир, спортын талаар одоо орон нутагт ямар арга хэмжээ авах вэ гэдэг дээр бол бид үнэхээр одоо улсын төсөвт тусгагдсан мөнгө, төвлөрсөн арга хэмжээнийхээр зардлаар бодох юм бол улсын шигшээ багийнхаа бэлтгэл сургуулилтыг улс дааж байна. Залуучуудынхаа шигшээ багийн дасгал сургуулилтыг улс нь дааж байна. Мөн одоо улсын хэмжээнд зохион байгуулагдаж байгаа наадам, улсын хэмжээний фестиваль, ийм оюутны фестиваль энэ жил гэхэд болж байна. Универсиад гээд фестивал болж байна. Ийм фестивалиудынхаа аяллын зардал, тэмцээний зардлуудыг улс дааж байна.

За бусад бүх тэмцээн, уралдааны зардлууд бол зарим нь аймгаас гарч байна, зарим нь хувийн хэвшлээс гарч байна, иргэдээс гарч байна. Өөрөөр хэлбэл биеийн тамир, спорт гэдэг бол бүх нийтийн үйл хэрэг учраас маш их бүх нийтийн оролцоотойгоор энэ бүх үйл ажиллагаа явагдаж байгаа. Жишээлбэл, Үндэсний олимпийн хороо гээд бас нэг байгууллага гэхэд бас маш их хөрөнгө босгож, нийтийн биеийн тамир, спортыг сурталчилдаг байгууллага. Энэ бол жишээлбэл одоо Олон улсын олимпийн хорооноос хөрөнгө зардлаа гаргуулж авч олимпид оролцсон тамирчныхаа тоогоор квотоороо тэндээс санхүүжилт нэмж авч ингэж нийтийн биеийн тамир спортыг хөрөнгө зардал гаргаж байгаа. Спортын холбоодууд маань бас маш их зардал гаргаж энэ спортыг хөгжүүлж байгаа. Тийм учраас бид нар улсын төсвөөс оруулах хөрөнгө одоо нэмж батлагдах, нэмж төлөвлөх ийм эрх зүйн үндэс нь болохоор Биеийн тамир, спортын хуулиар үүсдэг. Тэгэхээр Биеийн тамир, спортын хуулийн бас шинэчилсэн найруулгыг боловсруулах ажлын хэсгийг манай яам одоогоор гаргачихаад явж байгаа.

**З.Энхболд: -** Н.Батцэрэг гишүүн.

**Н.Батцэрэг: -** За баярлалаа. Ер нь энэ янз бүрийн шугамаар, янз бүрийн хугацаанд, янз бүрийн шалтгааны доор Монголоос одоо хоёр хөрш гэдэг бусад орнуудад гарсан соёлын өвийн жагсаалт гэж ер нь байдаг уу? Энэ талаар хэлж өгөөчээ гээд. Жил болгон энэ соёлын өвийг худалдан авах хөрөнгийн хэмжээ төсөвт суулгадаг. Тэгээд энэ ойрын жилүүдэд энийгээ яаж харж байгаа юм. 2013 онд хэдий хэмжээний хөрөнгө суусан юм, авч байгаа энэ соёлын өвийг хаана ямар байгууллага, мэргэжилтэн ямар судалгаагаар, ямар үзүүлэлтээр яаж тэрийгээ авдаг юм бол, энд нь эрх зүйн орчин нь ямар байдаг юм, ер нь хуульчлах шаардлага байдаг юм уу гэсэн нэг ийм л асуултуудад хариу авъя.

Дээрээс нь түрүүн Д.Батцогт гишүүн нэг хэлтэй холбоотой юм асуучихлаа. Төрийн албаны хэлний зөвлөлийн дарга та гээд. Би бол нөгөө Боловсролын сайдыг байдаг байх, эрхлэх асуудал нь тэнд явдаг юм болов уу гэсэн чинь та байдаг юм уу? Тийм ээ. Өө тэгвэл одоо бас энэ дээр нэр авмаар. Төрийн хэлний зөвлөлөөс нээрээ юу хийх гэж байна вэ? Өнгөрсөн жилүүдэд яг үнэндээ юм хийгээгүй юм билээ. 2003 онд төрийн албан ёсны хэлний тухай гэж хууль гарсан. Тэгээд одоо төрийн албан ёсны хэлний талаар гарсан хууль тогтоомжийн хэрэгжилтийг хангах, биелэлтэд нь одоо хяналт тавьж ажиллах байгууллага нь Төрийн албаны хэлний зөвлөлөө гээд заачихсан байдаг юм билээ. Тэгээд тэр гаргасан материал, товхимол, хийж хэрэгжүүлсэн ажлуудын талаар тун их мэдээлэл муутай байгаа. Энэ талаар сайд та нэг дэлгэрэнгүй мэдээлэл ондоо багтаагаад өгөөчээ. Одоо бас хариултынхаа явцад энэ асуудлаа яаж харж байгаа талаар бас хариулт өгвөл сайн байна гэж бодож байна. За баярлалаа.

**З.Энхболд: -** Ц.Оюунгэрэл сайд.

**Ц.Оюунгэрэл: -** Гадаадад гарсан соёлын өвийн жагсаалт гэж одоогоор байхгүй байгаа. Гадаадад гарсан соёлынхоо өвийг нэхэмжлэх үйл явц дөнгөж одоо эхэлж байгаа гэж хэлж болно. Бид нар **Tyrannosaurus Bataar**-ын хэргийг одоо манай Соёлын яам цаашид бас үргэлжлүүлээд хамтраад ажиллаад явж байгаа. Хууль зүйн яамтай хамтран ажиллаад. Мөн гадаадад бас соёлын өвийн тал дээр зөрчил гаргасан иргэдтэй хэрхэн яаж харилцах талаар гадаадын Элчин сайдын яамдуудтай бас ажиллаад эхэлчихсэн. Янз бүрийн нот бичгүүд бид нар явуулж л байгаа.

Тэгэхдээ яг одоо хууль эрх зүйн орчин гэх юм бол гадаад орнуудтай яг энэ соёлын өвийг харилцан хамгаалах талаар соёлын өвийн талаар гарсан хэрэг зөрчил, маргааныг харилцан хууль зүйн туслалцаа авч шийдвэрлэх талаар Хууль зүйн яамтай бас бид нар маш их хамтарч ажиллаж энийг шийдвэрлэх шаардлагатай байгаа. Зүгээр манай зүгээс Соёлын өвийг хамгаалах тухай энэ хуулийнхаа төсөлд бид нар юу оруулчихсан явж байгаа вэ гэхээр соёлын өвийн улсын байцаагч гэдэг ажлыг гадаадад байгаа Элчин сайдуудтай бас хийлгэж байя гэсэн. Элчин сайдууддаа ийм эрх өгч энэ соёлын өвийн байцаагчийн ажлыг Элчин сайдын яамдууд, мөн гаалийн байгууллагууддаа энэ соёлын өвийн улсын байцаагчийн эрхийг бас давхар олгоё гэсэн ийм зүйлийг хуулийн төсөлд оруулчихсан явж байгаа. Ингэснээр бид нар тодорхой хэмжээнд халин гарах гэж байгаа зүйлийг хамгаалах, халин гарсан зүйлс дээр бас бүртгэл хийх ийм тодорхой төрийн албан хаагчдын сүлжээтэй болох юм гэж үзэж байгаа юм.

Төрийн хэлсний зөвлөлтэй холбоотой түрүүчийн Д.Батцогт гишүүний асуулт, таны асуулт хоёр дээр бол бид өнөөдөр хариулт бэлтгэж ирээгүй учраас танд дараа бичгээр нэмж бид хариулт өгье. Яг үнэнийг хэлэх юм бол Төрийн хэлний зөвлөлийнхөө хурлыг би нэг ч удаа хийлгэж амжаагүй байгаа. Тийм учраас энэ дээр бид нарт цаг хэрэгтэй байна. Төрийн хэлнийхээ зөвлөлийнхөө хурлыг хийлгэж, бид хийх ажлаа ярилцаж байж та бүхэнд хариулт өгье.

Зүгээр Баян-Өлгий аймагт монгол хэлээр одоо, бид нар үнэхээр одоо монгол хэлийг Баян-Өлгий аймагт дэмжье гэвэл үнэхээр Баян-Өлгий аймгийн төсөв дээр хөрөнгө мөнгө нэмж хуваарилах шаардлагатай байгаа гэж үзэж байгаа. Жишээлбэл манай зөвхөн соёлын байгууллага дээр гэхэд драмын жүжгийн ангид монгол хэл дээр драмын жүжиг тоглодог Баян-Өлгийн соёлын ажилтан дутагдаад байна гэдэг асуудлыг дөнгөж өчигдөрхөн бид нар соёлын өвийн ажилтнууд маань бид нарт жишээлбэл хүсэлт гаргасан. Баян-Өлгий аймагт монгол хэл дээр жүжиг тоглох сонирхол театр нь маш их байдаг. Гэвч Казах хэлтэй хүүхдүүд Улаанбаатарт ирээд драмын ангиас шууд автоматаар тэнцэж чаддаггүй учраас тэр хүүхдүүд маань оноо нь их доогуур ордог. Тийм учраас дээд боловсролтой багш бэлтгэх, монгол хэлний багш бэлтгэх, уран зохиолын, түүхийн, хуулийн мэргэжлийн хүмүүсийг Баян-Өлгий аймгаас бэлтгэхэд нь тусгай квот өгөх бас шаардлагатай байгаа гэж бид нар үзэж байгаа. Ингэж байж тэр монгол хэлтэй хуульч Баян-Өлгийд ажиллана, монгол хэлтэй төрийн албан хаагч, монгол хэлтэй соёлын ажилтан Баян-Өлгий аймагт ажиллах бололцоо үүснэ гэж үзэж байгаа.

Зүгээр ер нь бол Баян-Өлгий аймгийн хөгжимт драмын театр бол хөгжмийн сайхан, өөрийнхөө казах үндэстнийхээ соёлоороо бидний соёлд маш их хувь нэмэр, илүү өргөн цар хүрээтэй, илүү өргөн, олон сонирхлын зүйлүүдийг хувь нэмэр оруулж байгаа ч гэсэн дэлхийн сонгодог жүжгүүд одоо монголынхоо сонгодог жүжгүүдийг тэнд тавихад бид нарт үнэхээр Баян-Өлгий аймгийн оюутнуудад илүү хөнгөлөлттэй квотыг бас соёл урлагийн сургууль болон хэлний сургуулиуд, багшийн сургуулиудаар дамжиж олгуулах ийм бодлогыг баримтлах болно. Тэгээд энийг бол би бусад яамдуудад хандаж бас хүсэлт гаргана гэж бодож байгаа. Гол нь одоо сургуулиудад.

**З.Энхболд: -** О.Баасанхүү гишүүн.

**О.Баасанхүү: -** За баярлалаа. Соёлын өвд авах, бүтээлийн шалгуур үзүүлэлтийг хэн дүгнэлт хийн үзэж авдаг вэ? Энэ асуудлыг хуульчлах шаардлага байгаа юу?

Дараагийн асуудал нь болохоор энэ Монгол Улсын эрүүгийн хуулийн 17 дугаар бүлгийн 129.1-д булш сүйтгэсэн буюу түүнд байсан эд зүйлсийг авсан бол гээд ганцхан заалт байдаг юм. Энэ соёлын өвийг хамгаалахад чиглэсэн бүр тусгай зохицуулалт шаардлагатай гэж би бодож байгаа. Энэ тал дээр танай яам ямар байр суурьтай байгаа юм.

Гурав дахь асуудал нь соёлын өвийг хамгаалахын тулд багц хуулийг коджуулах хэрэгтэй гэж үзэж байна. Энэ харилцааг зохицуулахын тулд Соёлын тухай хууль, Соёлын өвийг хамгаалах тухай хууль болон холбогдох бусад хуулиудын хоорондын уялдаа холбоо муу байна гэж би ойлгож байгаа. Энэ дээр та нарын байр суурь ямар байдаг вэ? Өөрөөр хэлэх юм бол соёлтой холбоотой хуулиудыг хоорондын уялдаа холбоо.

За бас дараагийн нэг асуудал нь болохоор Эрдэнэзуу хийд нь бүхэлдээ түүх соёлын дурсгалыг өөртөө агуулсан. Дэлхийн болон монгол түмний соёлын хосгүй дурсгалт газар бөгөөд ЮНЕСКО-гийн өвд орсон байгаа. Цаашдаа Эрдэнэзуу хийдийг ямар бодлогоор хөгжүүлэх, дурсгалт зүйлсийг нь хадгалж хамгаалах талаар ямар бодлого, үйл ажиллагаа хэрэгжүүлэхээр төлөвлөж байгаа вэ?

За бас нэг асуудал нь болохоор энэ хөдөө орон нутгийн энэ чулуун хөшөө болон бунхан туурийг ухан сэндийчээд байгаа. Аваад явчихдаг. Энэ талаар одоо эртний бунхан болон энэ булш малтагчдын талаар мэдээлэл өгсөн хүнийг урамшуулах чиглэлийн ч юм уу тийм зохицуулалтыг хийх боломж байна уу?

Эцэст нь хэлэхэд энэ Өмнөговь аймаг, бидний мэддэг, одоо яах вэ Тавантолгой, Оюу Толгой гээд яриад байгаа. Тэнд чинь дэлхийн хамгийн их нөгөө динозаврын яснууд олдож байгаа. Тэгэхээр энэ чинь сүйдээд байгаа юм биш үү. Энэ талаар ер нь тусгайлсан та нарт судалгаа байна уу? За баярлалаа.

**З.Энхболд: -** Ц.Оюунгэрэл гишүүн.

**Ц.Оюунгэрэл: -** За бид мэргэжлийн тэр одоо музейн үзмэрт олдвор худалдаж авах тухайд манай одоо Соёлын өвийн хэлтсийн дарга Ц.Цэндсүрэн одоо миний дараа хариулна.

Зүгээр Эрүүгийн хуулиар асуусан асуултад гэх юм бол бид Хууль зүйн яаманд саналаа тусад нь гаргаж өгсөн. Одоо гаргаж өгөөд бараг сар гаруй хугацаа болж байна. Одоо Хууль зүйн яамнаас удахгүй өргөн барих байх гэж бодож байна. Бид нар дээр хэлэлцэгдэх гэж орж ирэх гэж байгаа. Эрүүгийн хуулийн шинэ шинэчилсэн хувилбар дээр соёлын өвийн эсрэг гэмт хэрэг гээд бүлэг оруулахаар бид нар санал өгсөн байгаа. Энэ бүлэгтээ бид нар урьд нь өмнө гэмт хэрэг тооцогддоггүй байсан нэлээн олон зүйлүүдийг гэмт хэрэг гэж тооцуулахаар оруулж байгаа. Жишээлбэл урьд өмнө бол булшийг ухаад аваад явсных нь дараа тэр нь хулгайлсан нөхөр ингээд хулгайлсан юмаа бариад ингээд гааль дээр баригдвал түүнийг гэмт хэрэг гэж үзэж байсан. Одоо бол манай дээр бол бидний өгч байгаа саналаар бол булш бунханы ойролцоо метал хайгч гэх мэтийн зориудын булш бунхан судлах ийм зорилготойгоор багажтай, зэвсэглэгдсэн тоноглолтой ингээд явж байх юм бол бараг бид та зориудын ийм ухах малтах ажил энэ хавьд зохион байгуулах гэж байсан юм биш биз гэсэн ийм байдлаар хүртэл шалгаж байцаах эрхтэйгээр ингэж оруулж байгаа.

Тэгэхээр бид нар зориудын зохион байгуулалттайгаар булш бунхан ухахыг нэгдүгээрт гэмт хэрэг гэж үзнэ. Хүндрүүлж үзнэ. Нөгөө талаас бид нар мэргэжлийн мэдлэг боловсролоо ашиглаж хулгайгаар одоо булш бунхан сүйтгэхийг бид нар илүү хүндрүүлсэн гэмт хэрэг гэж үзэхээр энэ Эрүүгийн хуулийн заалтад оруулж байгаа юм. Яагаад гэх юм бол ямарваа нэгэн динозаврын олдвор ч бай таны асуусан тийм ээ. Мөн бусад археологийн олдворуудтай холбоотой ямар нэгэн гэмт хэрэг гарахад, ямар нэгэн хулгай зэлгий, луйвар гарахад энд нь мэргэжлийн хүн оролцсон байх магадлал их өндөр байдаг асуудалтай учраас бид нар энд мэргэжлийн хүмүүс нь энэ асуудалд мэргэжлийнхээ давуу байдлыг ашиглаж оролцсон байх юм бол илүү хүндрүүлэхээр Эрүүгийн хуульд зааж өгсөн байгаа. Тэгэхдээ энэ дээр эцсийн санал нь Хууль зүйн яамнаас яаж боловсрогдож орж ирж байгааг бид нар хараахан харж амжаагүй байна.

Эрдэнэзуугийн талаар ямар бодлого баримтлах талаараа бид сая танилцуулгадаа товчхон дурдсан. Энд бол бас багц хуулийнхаа, хуулийнхаа соёлын өвийг хамгаалах хуулиндаа Эрдэнэзууг бид нар цогц үзмэр гэж авч үзэж хамгаална гэсэн байдлаар оруулсан байгаа. Цогц үзмэр бол амьд бөгөөд одоо бас музейн үзмэр, энэ соёлын үзмэрүүд хамтдаа байж бид нар биет бус болон биет бус соёлыг хамтад нь хамгаалах ийм эрх зүйн орчныг анх удаа бүрдүүлэхийг оролдож байгаа.

Ямар багц хууль өргөн барих вэ гэдэг дээр бол соёлын салбарт бол бид нар 5 хуулийн төслийг ярьж байгаа. 5 хуулийн төслийг бэлтгэх ажлын хэсгийг гаргаад, эхний 2 хууль дээр нэлээд их явцтай байж байгаа. Жишээлбэл бид нар Соёлын өвийг хамгаалах тухай хууль, Уламжлалт мэдлэг, соёлын илэрхийллийн тухай хууль гээд. Энэ дээр ажлын хэсгээ гаргачихсан. Яг энэ Соёлын өвийн хуультай бүх зүйл заалтаа уялдуулахаар яриад явж байгаа. Соёл, урлагийн тухай хууль гэдэг хуулийг тусад нь боловсруулахаар болж байгаа. Мөн Номын сангийн тухай хууль, Киноны тухай гэсэн ийм 5 хуулийг багцаар нь бид нар бэлтгэж байгаа. Гэхдээ багцаар нь нэг дор хамтад нь оруулж ирж арай амжихгүй байх. Бид нар цувуулж оруулж ирэх байх гэсэн прогнозтой байна.

За мөн одоо мэдээлэл өгсөн хүмүүст одоо бид нар урамшуулал өгдөг журам бол хуучин үйлчилж байсан. Тэр журам одоо ч гэсэн үйлчилж байгаа. Энэ дээр бид нар ямар нэгэн шинэ журам баталж гаргаагүй. Хуучин журмаа мөрдөөд явж байгаа.

Динозаврын олдвор гэмтээд байгаа юм биз дээ гэж. Тэр Өмнөговьд. Тийм ээ. Тэгэхээр энд бол бидний сэтгэлийг хамгийн их зовоож байгаа зүйл бол энэ уул уурхайн хамгийн их олдвортой газруудад мөн палентологийн хамгийн их олдворууд байна. Ийм учраас бид нар палентологийнхоо өвийг Соёлын өвийн тухай хууль дээр нэлээн тодорхой оруулж өгч байгаа энэ соёлынхоо хуулийн удахгүй орж ирэх хөтөлбөр дотроо. Тэгээд бид нар палентологийн тусгай хамгаалалтын газар гэдэг газартай байх ийм сонирхолтой байна. Палентологийн тусгай хамгаалалттай газар нь нэлээн томоохон палентологийн олон олдвор зэрэг олддог. Тухайн үедээ тэр нь голын адаг байсан.. /минут дуусав/

**З.Энхболд: -** Л.Эрдэнэчимэг гишүүн асууя. Л.Эрдэнэчимэг гишүүн байж бай. Ажлын хэсгийн Ц.Цэндсүрэн хариулъя.

**Ц.Цэндсүрэн: -** Та бүхэнд энэ өдрийн амар амгаланг айлтгая. Энэ музейн үзмэр худалдан авах зөвлөл гэж аймаг, орон нутгийн музейнүүдэд ажиллаж байсан. 1999 онд батлагдсан ийм журмын дагуу тус тусдаа музейнүүд өөр өөрсдийнхөө бодлого, чиглэлээр 5 орчим сая төгрөгийн үзмэрийг худалдан авч ирсэн юм. 2010 хүн хүртэл. Энийг Боловсрол, соёл, шинжлэх ухааны яамнаас болиулаад. Энэ яагаад больсон юм бэ гэхээр одоо үзмэр хуурамчаар хийлгэх, хүрэл эдлэлийг урд танихгүй олноор авах ч байдаг юм уу, ийм зүйлүүд музейн орон нутгийн музейн боловсон хүчний чадавхитай холбоотой ийм асуудал гарсан учраас энэ асуудлыг 2011 онд зогсоогоод бүгдийг нь нийлүүлээд ингээд 300.0 сая төгрөг болж байгаа юм. Энэ дээр нийлээд Соёл, урлагийн газрын даргаар ахлуулсан комисс ажиллаж одоо үзмэр худалдан авах ажлыг зохион байгуулсан. 2011 онд тэгсэн. 2012 онд бол 67.0 сая төгрөгийн үзмэр авсан байгаа. За тэгээд тэр нь энэ жил одоо шинэ Соёл, спорт, аялал жуулчлалын яам байгуулагдаад энэ комисс дахин шинэчлэгдээд үлдсэн үзмэрийг худалдаж авах ажлыг сая ямар ч байсан мөнгө төгрөг нь татагдахаас өмнө хийгдэж дууссан ийм байдалтай байж байгаа.

Шинэ хуулинд бид ер нь энэ музейд үзмэр худалдан авах асуудлыг ил тод зохион байгуулна. Тэрний дагуу үзэсгэлэн, тайлан үзэсгэлэн заавал гаргана гэж одоо зааж оруулж байгаа.

**З.Энхболд: -** Л.Эрдэнэчимэг гишүүн.

**Л.Эрдэнэчимэг: -** Монгол Улс маань өөрөө энэ хүн чулууны соёлоороо нэлээн алдартай л даа. Тэгээд би өөрөө ингээд Монголын хүн чулууны фото зураг авах ийм хоббитой. Тэгээд хувь хүний хувьд бол энэ хобби маань нэлээн тийм үнэтэй хобби гэж би өөрөө боддог юм. Яагаад вэ гэхээр зэрэг Монгол Улсын энэ том нутаг дэвсгэрт тарж байрласан 600 гаруй хүн чулуудыг нэгдүгээрт одоо бензин тос зарцуулаад очиж хайлж олох, очоод тэр маань бас аль сумын нутагт ямар хээр газар байгаа билээ гэдгийг нь нутгийн иргэдээс асууж эрлийг сурлаар гэдэг шиг явж байж ингэж цуглуулдаг учраас энэ бол нэлээн тийм үнэтэй хобби байдаг.

Зүгээр ингээд бодоод үзэхэд хүн чулууд гээд тэгэхэд Сүхбаатар аймгийн нутагт нэлээн хэсэг нь байж байх жишээтэй. Баян-Өлгий аймагт байж байх жишээтэй. Дорнод аймагт байж байх жишээтэй гээд. Ийм тархай байдалтай байж байдаг.

Хүн чулууны соёл бол АНУ-ын энэ индианчуудын бас нэлээн томоохон соёл байдаг. Өөрөөр хэлэх юм бол индианчууд Төв Азиас гаралтай, Монгол гаралтай гэдгийн нэг илрэл байж байх жишээтэй. Солонгосын Чежү арлын үндсэн симбол нь хүн чулуу байдаг. Энэ нь өөрөө бас Монголоос гаралтай гэсэн ийм нэртэй байж байдаг. Гэтэл энэ соёлын үндсэн эх орон болсон Монгол Улс маань хүн чулуугаа сурталчлах болоод хамгаалах талаар маш маруухан явсан.

За би энэ хүн чулууг хайгаад явж байхад нэгдүгээрт хүн чулуу болгоны доод талд одоо хүрзний шинэхэн ул мөрүүд сүүлийн үед маш их хэмжээтэй. Өөрөөр хэлэх юм бол маш их ухаж байгаа. Яагаад ухаад байдаг вэ гэхээр зэрэг ялангуяа энэ Онгон сумын Тавантолгойн хүн чулуун булшнаас алтан эмээл, алтан сэлэм олдсоноос хойш хүн чулуудыг маш эрчтэй ухаж эхэлсэн байгаа. Хулгайч маш их явдаг болсон. Нэлээн тийм зэвсэгжсэн, орчин үеийн зэвсгээр зэвсэгжсэн ийм хулгайч нар явдаг болсон. Би өөрөө явж байхдаа хүртэл Польшийн жуулчид фургон хөлслөөд хүн чулуудаар явж байхтай таарч байсан. Польшууд бол ер нь бас энэ соёлын хулгайч нар гэдгээрээ алдартай.

Тэгээд энэ 600 гаруй Монголын хүн чулуудыг хамгаалах асуудал бол маш чухал байгаа. Тэгэхээр гадаадад энэ асуудлыг яаж шийддэг вэ гэхээр оронд нь яг тэр хүн чулуутайгаа адилхан копи хийж орхиод, тэгээд тэрийгээ татаж аваад ерөнхийдөө ийм парк байгуулсан, музейд тавьсан, тиймэрхүү маягаар хамгаалалтыг их хийдэг л юм билээ л дээ. Энийг бол би нутгийн иргэдтэй болоод энэ музейнхэнтэй ярихаар манай хүн чулууд бол ихэвчлэн дандаа тэр нутгийн иргэдийн сүсэг бишрэлтэй нэлээн холбоотой байдаг учраас хүн чулуудаа өгөх их дургүй байдаг гэдэг. Гэхдээ бид нар энийг хамгаалахгүй бол одоо сүүлийн үед энэ хүн чулууг хулгайлж хил давах асуудал бол нэлээн хүчтэй явагдаж байгаа болов уу гэж маш их санаа зовнидог юм. Тийм учраас тийм талын арга хэмжээ аваад хүн чулуудын парк байгуулаад, тэр нутгийн иргэд нь сүсэг бишрэлтэйгээ холбоотойгоор тэр парктаа ирээд тэр хүн чулуудаа харж байх тийм боломжоор нь хангаад ингэж хамгаалах тийм бодлого баримтлах талаар бодож санасан юм байдаг юм болов уу гэж.

**З.Энхболд: -** Ц.Оюунгэрэл гишүүн.

**Ц.Оюунгэрэл: -** Хүн чулууны талаар гарч байгаа энэ бүх асуудлууд бол манай түрүүчийн ярьсан бодлогын шийдлүүдтэй давхацна гэж бодож байна. Бид нар хүн чулуунаас гадна хиргисүүр, тэр нөгөө Хүннүгийн үеийн олдворууд гээд археологийн, бас палентологийн гээд бүх төрлийн л соёлын өвийн хулгайтай тэмцэх талаар Эрүүгийн хуулиндаа оруулах талаар ч Хууль зүйн яамтайгаа ажиллаж байгаа, мөн иргэдээ оролцуулах талаар ч бид нар одоо хууль эрх зүйн шинэтгэл хийхээс өөр аргагүй байгаа. Тийм ч учраас бид иргэддээ энэ үнэтэй цэнэтэй зүйлийг нь ойлгуулахгүй, зүгээр иргэд энийг ойлгохгүй юм чинь бид нар хамгаалъя гэдэг байдлаар бас хандаж бас болохгүй байгаа юм. Ийм учраас бид нар иргэдээ одоо үнэ цэнэтэй зүйлээ та нар ойлгодог болооч. Эндээ та нар харуул болооч. Энийгээ орон нутагтаа, аялал жуулчлалдаа ашиглаач гэж хэлж таниулах олон нийтийн одоо таниулах ажиллагааг бид нар хийхээс манай яам бол ажлаа эхэлсэн л дээ. Энэ таниулах ажиллагаа маань бол нэлээн эрчимтэй явж байгаа. Бид хэвлэл мэдээллээр энэ сурталчилгааг хийж эхлээд бараг сар болж байна. Өчигдөр өнөөдрийн хоёрын байдлаар бол яг энэ соёлын үл хөдлөх өвөө орон нутагтаа иргэдийнхээ оролцоотой яаж хамгаалах талаар үнэхээр хоёр өдөр бас салбарынхаа хэмжээнд нэлээн ярилцаж байна.

Тэгэхээр иргэдийн оролцоог бид нар түшиглэж байж, иргэдээсээ санал авч байж. Зарим газрын иргэд бол үнэхээр та бүхэн манай эндээс аваад яваа. Бид үнэхээр энийгээ хамгаалж дийлэхээ болилоо гэж байгаа зүйл дээр бид нар эхний ээлжинд авран хамгаалах ажил хийгдэх байх. Тэрнээс биш орон нутгийнх нь иргэд битгий эндээс авч яваа бид нар хамгаалж чадна гэж байгаа зүйл дээр нь бол бид нар иргэдийнх нь оролцоонд илүү түшиглэх бодлого баримтлах болов уу гэж бодож байна. Тэгэхдээ энийг бол бид нар эцсийн эцэст дараа нь Соёлын өвийг хамгаалах тухай хуулиар зохицуулах гэж байгаа учраас энэ хуулийн төслийг бас хэлэлцэх үеэр гишүүд маань энэ дээр бас сайн саналууд бид нарт гаргаж өгч сайн шийдлүүд дээр бас хувь нэмэр оруулж ажлын хэсэг дээр сайн ажиллаж өгвөл бид нарт бас илүү сайн хууль гарах бололцоо гарах байх.

**З.Энхболд: -** С.Дэмбэрэл гишүүн.

**С.Дэмбэрэл: -** За баярлалаа. Би өмнө нь тавьж байсан. Гэхдээ яг өөрийн чинь томилогдож байхад хэлж байсан саналаа л асуух гэж байна л даа. Нэгдүгээрт нь, энэ нутгийн ард иргэдээр, бүлэг дээр суурилсан тогтвортой аялал жуулчлалын бодлого гарах гэж байгаа юу гэсэн. Энэ дээр одоо гарах гэж байгаа гээд л хэлчихвэл болоо. Нөгөө 4 минутыг чинь хэмнээд байна л даа.

Хоёрдугаарх нь, үндэсний брэндинг[branding] гэж ярьж байсан. Тэр чиглэлээр одоо яг бодлогын баримт бичиг гарч батлагдах уу гэсэн хоёрдугаар асуулт.

Гуравдугаарх нь, энэ жишээлбэл Ховд аймагт. Би өөрөө Улаанбаатарын хүн. Гэхдээ Ховд аймгийг их сонирхдог юм. Ховд аймагт одоо энэ үндэстний цөөнхүүдийн гайхамшигтай соёлын өв байна. Тэрний нэг нь бол бие биелгээ. Тэгээд тэрний хувцас, хөгжмийн зэмсэг. Иймэрхүү зүйлүүд байгаад байгаа. Гэтэл тэрийг эзэмшсэн хүмүүс нь одоо ингээд нас нь өндөр болоод, тэр хүмүүсийг тусгайлсан бодлогоор ингээд бас нэг цаашдаа өвлүүлэх нэг ийм асуудал байгаа юм. Нэг ийм асуудал дээр.

Дээр нь Баабарын “Нүүдэл суудал” ном нь дээр Монголчуудын дэлхийд үлдээсэн 10 соёл өв гээд байгаа юм. Тэрний нэг нь адууны соёл гэж байгаа юм. Энэ чиглэлээр юу хийх вэ гэж.

Тэрний дээр нь энэ Монголчууд, дараа жил танай яам нийт хэдэн үзэсгэлэнд төрийн зардлаар энэ иж бүрэн соёлын багтай орох төсөв бий юу. Ийм нэг асуулт байгаа юм.

Эцсийн асуудал нь болохоор хооллох соёлын асуудал. Хоолны соёлын асуудал. Монголчуудад 300-гаад төрлийн хоол энэ тэр гээд байгаад яриад байдаг. Гэтэл энэ бол том соёлын асуудал байдаг. Энэ чиглэлээр, энэ соёлын чиглэлээр юу хийж байгаа вэ гэсэн бас нэг ийм асуудал. Манай дээр бол одоо миний харснаар бол толгой идэх гайхамшигтай соёлыг бол Ч.Улаан гишүүн эзэмшсэн юм билээ. Жишээлбэл миний харснаар бол. Тэр бол үнэхээр том соёл. Тийм. Тэгэхээр тэр тал дээр энэ бол өөрөө соёлын, бас аялал жуулчлалын асуудал. Би ингэж асуугаад байгаа юм.

Эцэст нь цуу ембүү гэдэг даавуугаар гайхамшигтай fashion хийдэг ийм жишээ байна л даа. Орчин үеийн том дизайнерүүд хөгжиж байгаа орнуудад очоод нөгөө этик, этикал гээд энэ ёс зүйн талаас нь бодоод ажлын байр бий болгодог ийм их том боломж, өөрөө хэлэх юм бол нутгийн хямд материалыг ашиглаад ийм юм хөгжүүлдэг. Энэ талаар танай яам бас ажиллавал бас хэрэгтэй юм биш үү гэсэн. За баярлалаа.

**З.Энхболд: -** Ц.Оюунгэрэл гишүүн.

**Ц.Оюунгэрэл: -** Юуны өмнө С.Дэмбэрэл гишүүний асуултад хариулахын өмнө Соёл, спорт, аялал жуулчлалын яаман дээр гарч байгаа бас нэг хандлагын өөрчлөлтийг хэлэлцэхийг хүсэж байна. Бид соёлыг аялал жуулчлалтай холбож ингэж нэг салбар болгож өгсний давуу талыг соёлын салбарт ч тэр, аялал жуулчлалын салбарт тэр давхар хожих давуу талыг бид нар мэдрээд эхэлсэн. Ийм учраас бид нар соёлыг ярихаар аялал жуулчлал ярьдаг, аялал жуулчлал ярихаар соёл ярьдаг болсон байгаа. Мөн одоо аялал жуулчлал ярихаараа спорт ч давхар яригддаг ийм болсон байгаа. Энэ нь одоо орон нутагт ямар хүч, энерги өгч байна вэ гэхээр өчигдөр болсон, өчигдөр өнөөдөр хоёр болсон соёлын, Соёл ба хөгжил чуулганы үеэр бид нар дандаа соёлын аялал жуулчлалыг ярилаа. Дандаа брэндинг ярилаа. Ямар аймаг юугаараа брэндинг хийх вэ гэдэг дээр голлож ярилаа. Урьд нь брэндинг хийхэд нэг аймаг, нэг сум, нэг бүтээгдэхүүн гэдэг байсан бол одоо брэндинг хийхэд манай аймагт байгалийн тийм брэндинг байна, түүхийн тийм брэндинг байна, театрын тийм брэндинг байна гээд одоо ингээд бүр цогц брэндинг гаргах тухай аймгууд маань толгой нь тэр чиглэл рүү хандаж, хандлага бол тэр чиглэл рүү өөрчлөгдсөн байгаа. Тийм учраас таны эхний асуултад бид нар нутгийн иргэд дээр, нутгийн имиж дээр тулгуурласан аялал жуулчлал хөгжинө, энэ чиглэлд бид нар аялал жуулчлалын хуулийнхаа шинэчилсэн найруулгыг хийнэ.

Хамгийн гол нь энэ аялал жуулчлалын ганц хуулиар биш хоёр гурван хуулиар энэ брэндинг маань баталгаажих, баримт бичиг боловсрогдож гарч ирэх гэж байна. Нэгдүгээрт, бид нар аялал жуулчлалын тухай хуулиа шинэчилсэн найруулга хийж нутгийн энэ аялал жуулчлалын орлого олох. Жишээлбэл, Таванбогд. Баян-Өлгий аймагт байгаа тэр мөнх цаст уулнууд, Ховд, Баян-Өлгий, Говь-Алтай. Энэ аймгуудад байгаа мөнх цаст уулнууд дэлхийн уулчдыг ууландаа авируулахдаа авдаг тэр орон нутгийн орлого энэ тэр нь спортын бусад олон улсын стандартад хүрсэн ийм байлгахаар нутгийн имиж брэндийг нь бүрдүүлж өгөхөөр цогц бодлого хийж байгаа. Тэгээд энэ дээр бол бас Соёлын өвийг хамгаалах тухай хууль, одоо тэр Уламжлалт мэдлэг, Соёлын илэрхийллийн тухай хууль, Аялал жуулчлалын тухай хууль гэсэн хуулиудаар энэ баримт бичгүүд бүрдэнэ.

Дээр нь С.Дэмбэрэл гишүүнд бас нэмж хэлэхэд бид нар аялал жуулчлалын зөвхөн нутгийнх гэхээсээ гадна нутаг дотроо бас бүсчлэлийн аялал жуулчлал, тэр аялал жуулчлалын бүсчлэлийн нарийвчилсан бодлогыг бас тусдаа хуулиар зохицуулж өгөхийг хүсэж байгаа. Жишээлбэл, Тэрэлжийн хэсэг, Өгийнуур ч гэдэг юм уу, Хөвсгөл нуур ч гэдэг юм уу, ийм хэсэг газруудад яг тэр зон, бүсчлэл дотроо аялал жуулчлалынхаа бүсчлэлийн дотроо хогоо яах вэ, муу усаа яах вэ гэсэн дүрмээ хийх эрхийг нь хэнд өгөх вэ, барилга байгууламжийнхаа дизайны эцсийн шийдвэрийг гаргах эрхийг нь хэнд өгөх вэ гэдэг ийм асуудлууд гарч ирж байгаа. Тэгэхээр энэ дээр бид нар аялал жуулчлалын тогтвортой хөгжлийг хангахын тулд аялал жуулчлалын тодорхой идэвхтэй бүсүүдэд бид нар энэ бүсчлэлийн дүрмээ дотооддоо батлах эрхийг нь орон нутагт өгөх бас ийм эрх зүйн орчныг бүрдүүлэхээр ажиллаж байгаа.

Бие биелгээ зэрэг соёлын биет бус өвийг бид нар одоо яаж өвлүүлж авч үлдэх вэ гэдэг асуултад түрүү түрүүчийн Засгийн газрууд хийгээд эхэлчихсэн ажлууд зөндөө байдаг. Соёлын өвийн төв дээр маш олон хүмүүсийн соёлын өвүүдийг бүртгэж аваад, шавь оруулаад, шавийг нь олоод сургаад ингээд улсаас зардлыг нь гаргаад багшлах үнэ хөлсийг нь өгөөд сургах ажлуудыг дэс дараатай хийж ирсэн юм билээ. Тэгэхээр энэ ажлыг бид нар энэ сайн уламжлалыг цаашид үргэлжлүүлнэ. Цаашид энэ ховор энэ соёлын өвийг тээж яваа тээгч нарт тодорхой шавьтай байх зардлыг улсаас бид нар төсвөөс гаргаад явж байгаа. Энийг бол үргэлжлүүлнэ. Нөгөө талаасаа иргэддээ тэр бие биелгээг сурах сонирхлыг бол бид өдүүлэх бас хууль эрх зүйн орчныг бий болж байгаа. Тэр нь одоо тэр Мэдлэг, соёлын илэрхийллийн тухай хуулиар бий болох юм. Тэр хууль нь Соёлын өвийн тухай хуулиасаа юугаараа ялгаатай юм бэ гэхээр Соёлын өвийн тухай хуулиндаа бид нар бие биелгээ бол соёлын өв мөн гэдгийг баталгаажуулах юм. Уламжлалт мэдлэг.../минут дуусав/

**З.Энхболд: -** Ё.Отгонбаяр гишүүн асууя.

**Ё.Отгонбаяр: -** Ц.Оюунгэрэл сайдаас ганц хоёрхон зүйл асуугаад хэдэн санал хэлчихье. Нэгдүгээрт, энэ соёл урлагийн салбарын мастер төлөвлөгөө ЮНЕСКО-гийн тусламжтайгаар хийгдэж байгаа. Энэ хэзээ дуусах вэ? Энэ тал дээр мэдээлэл өгөөчээ гэж ингэж хүсэхээр байна.

Салбарт энэ нөгөө боловсролоос салснаас хойш хоёр гурван бас хүмүүсийн энэ урамшууллын асуудлыг шийдэхгүй бол болохгүй юм уу гэж харагдаад байгаа юм. Одоо сумын төвд байгаа соёлын төвийн нябог бол сургуулийн нябо хийж байгаа шүү дээ. Энэ чинь өөр яамнаас цалинжиж байгаа учраас энэ асуудлыг шийдэхгүй бол тэгж байгаад нөгөө тэнд байгаа эд хөрөнгө нь устаж алга болох ийм нөхцөл үүсэх вий дээ гэж ингэж болгоомжилж байгаа. Тэр үл хөдлөх дурсгалуудыг хамгаалж байгаа улсууд чинь байгаль орчны байцаагч нар байгаа шүү дээ. Эд нарыг бас нэг урамшууллын асуудлыг бодох тал дээр анхаарал хандуулаачээ гэж ингэж хүсэх гэсэн юм.

Баяннуурын улаан хэрмийн Шороон бумбагар гээд. Энэ манайх үнэхээр ийм мэргэжлийн хүнгүй байхад ийм бунхан нээгдээд, энэтэй холбоотой тэр ханын зураг их хүндрэлтэй байдалд орсон байна лээ. Би намар явж үзсэн л дээ. Тэгээд энийг цаашдаа аялал жуулчлалын нэг зам болгох ийм юу байгаа юм.Тэгээд тусгай хамгаалалтынх нь асуудлыг шийдэхэд та нэг анхаараачээ. Тусгай хамгаалалтын бүсийг нь бий болгочихсон. Тэгэхдээ Орхоныхт харъяалах уу, биеэ даасан байдалтай байлгах уу гэдэг нь төсөв хөрөнгөнөөсөө болоод шийдэгдээгүй яваад ингээд үлдчихсэн байгаа юм.

Ер нь зүгээр энэ соёлын урлагийн салбарын санхүүжилтийн асуудал дээр реформ хийх цаг болсон байгаа. Энийг та хуулиа, хэд хэдэн хууль өргөх гэж байгаа юм байна. Тэрэн дотроо яавал хамтран ажиллахад бэлэн байна. Аялал жуулчлалыг татъя гэвэл энэ гадаадын томоохон музейнүүдэд Монголын тасаг бий болгох тал дээр анхаармаар байгаа юм. Энэ дээр хууль эрх зүйн зохицуулалт ч байхгүй, ер нь зүгээр үзмэр солилцох, тэндээ байгаа ховор үзмэр авчрах ч гэдэг юм уу ийм зүйлд анхаармаар юм билээ. Жишээлбэл одоо Луврт **[*фр.* Musee du Louvre]** бол би хайгаад хайгаад олоогүй. Тэгээд тэнд нь тусгай жижигхэн тасаг бий болгох тухай ярихаагүй. Дор хаяж нэг 20 үзмэр хэрэгтэй шүү дээ гээд ингээд байгаад байдаг юм билээ. Бас ийм бэрхшээлүүд. Манайхаас болохоор тэгж үзмэр гаргаж өгөх ийм хууль эрх зүйн орчин нь байхгүй байгаад байгаа юм. Энэ бол аялал жуулчлалыг татах их том эх сурвалж юм уу гэж ингэж хараад байгаа юм.

Тэгээд соён гэгээрүүлэх тал дээр бас их анхаарч ажилламаар байна. Манай нутагт байгаа Хорголжин булшнууд бол ихэнхи нь дотроо алт байхгүй гэдгийг мэдэхгүй ухаад тоночих юмнууд маш их гардаг. Энэ тал дээр нь бас та нэлээн анхаарч ажиллаарай гэж ингэж хэлэх байна.

**З.Энхболд: -** Ц.Оюунгэрэл гишүүн.

**Ц.Оюунгэрэл: -** За мастер төлөвлөгөөний асуудал бол одоогоор түр завсарлагын байдалтай байгаа гэж би хариулмаар байна. Яагаад гэвэл бид нар бас бодлогоо нэгтгэж цоо шинээр бас салбар, өөр байдлаар нэгтгэгдсэн байгаа учраас салбарынхаа хүмүүсийн саналыг авсны дараагаар үргэлжлүүлнэ гээд түр одоо энэ ажлыг бид дуусгаагүй орхисон байгаа.

Сумын төвийн соёлын төвийн нябо, байгаль орчны байцаагч нарт урамшуулал гэдэг асуудлыг бол дараа дараагийн төсвүүдэд тусгаж оруулж ирье. Энэ бол их их сайхан санал байна.

Цаашдаа аялал жуулчлалын зам болох эсэх дээр тэр Шороон бумбагарын асуудал дээр манай яамны бодлого бол яг таны саналаар хүсэж байгаагаар явж байгаа гэж ойлгож болно. Бид аялал жуулчлалын Шороон бумбагарын энэ маш ховор ийм бунхан байгаа. Энэ ховор бунханыг бид нар томоохон аялал жуулчлалын тойрог замын эхэн дээр одоо байрлаж байгаа гэж үзэж байгаа. Ийм ч учраас сая одоо Зам тээврийн яаманд бид нар саналаа өгсөн. Мөн Эдийн засгийн яаманд бид нар саналаа өгсөн. Сая 1.5 тэрбумын бондын мөнгөөр та бүхэн зам тавихдаа энэ Шороон бумбагар зүг рүү тавьж өгөөч. Ингээд цаашаагаа ингэж ийм ийм газруудыг холбож өгөөч гээд аялал жуулчлалын соёлын өвийн маш үнэт олдворууд олдсон газруудыг нийлүүлээд Эрдэнэзууг оруулаад ингээд бид нар аялал жуулчлалын алтан цагираг гэж нэр өгөөд Эдийн засгийн яам болон Зам тээврийн яаманд хүлээлгээд өгчихсөн байгаа. Тэгэх юм бол бид нар замыг бол улсын төсөв, улсын тэр хөрөнгөөр тавиулаад, дээр нь бид нар энэ Шороон бумбагар дээр бид одоо Японы Засгийн газарт хандах төслийг бэлтгээд сууж байгаа.

Яагаад Японы Засгийн газарт хандах төсөл бэлтгэж байгаа вэ гэхээр манайд урьд өмнө үнэхээрийн ийм бунханы ажлыг сэргээн засварлах ажил хийгдэж байгаагүй учраас бид мэргэжлийн ур чадвар, мэргэжлийн боловсон хүчин болон мэргэжлийн зураг төсөл хийх ажлын гүйцэтгэл дээр үнэхээр мэргэжил дутаж байгаа. Энэ утгаараа бид нар Японы талаас тусламж авахаар энэ дээр Шороон бумбагар дээр онцгой анхаарч ажиллаж байгаа.

За мөн томоохон гадаадын музейнүүдэд Монголын үзмэрийг явуулах талаар бид нар аливаа нэгэн баримт бичиг одоогоор гаргаагүй байна. Цаашид ч одоо ойрын үед яаж гаргах вэ гэдэг дээрээ бас бодлого боловсруулж эхлээгүй байгаа. Энд бас нэг шалтгаан байгаа гэж бид тайлбарлахыг хүсэж байна. Яагаад гэх юм бол урьд өмнө нь бас бид нар өөрсдийнхөө дотооддоо иргэддээ хангалттай иргэний боловсрол олгосны дараа гадаадад юмаа сурталчлахгүй бол яг нөгөө Польшоос ирж манай хүн чулууны юуг ухаж малтаж байна гэдэг шиг зүйл бас болохоос бид нар их болгоомжилж байгаа.

Америкийн Нэгдсэн Улсад бол манай Монголын үлэг гүрвэлийн араг яс бол 1923 оноос музейд нь байгаа. Тэгэхээр Америкийн Нэгдсэн Улсын **Natural history museum** буюу тийм ээ, Байгалийн түүхийн музейд нь Монголын үлэг гүрвэлийг одоо бараг 100 жил сурталчилж байгаа, 100 жил тэр үлэг гүрвэлийн олдвор байгаа. Америкийн тэр музейны доод давхрын подвалд нь орохоор тэр тавцангуудад нь Монголын үлэг гүрвэлийн яс маш олноороо байдаг. Энэ бол Америкийн экспедицүүд болж **Roy Chapman Andrews**-ын үеэс эхлээд аваачсан араг яснууд байж байдаг. Тэрийг үзэж ирсэн Эрик Прокопи гэдэг маягийн хүмүүс ирж Монголчуудыг үнэт зүйлээ таньж мэдэхээс нь өмнө тэр хулгайлах, зохион байгуулах ажлыг хийсэн байгаа юм.

Ийм учраас бид нар дотооддоо иргэддээ үнэт зүйлийнхээ мэдлэгийг хангалттай өгч байж, иргэний боловсролоо хангалттай өндөр түвшинд хүргэж байж, жирийн нэгэн монгол иргэн хэнээс ч гэсэн, хаанаас ч гэсэн үнэт зүйлээ таньчихдаг, мэдчихдэг, хамгаалчихдаг, харамлачихдаг болсных нь дараагаар бид нар гадаадын музейд бас үнэт зүйлүүдээ их өргөн сурталчлах ёстой гэж үзэж байгаа. Тийм ч учраас би одоо сайд болсныхоо дараа номер нэг тоот тушаалаа гаргахдаа музейнүүдийг өөр өөрийнхөө хамгийн үнэтэй зүйлүүдийг хааш нь ч битгий гарга гэдэг ийм тушаал гаргачихсан байж байгаа. Энэ ёсоор бол орон нутгийн музейнүүд ч тэр төвийн музейнүүд ч тэр өөрсдийнхөө хамгийн үнэ цэнэтэй гэж үзэж байгаа үзмэрүүдийг бол гадаадад битгий хэл дотоодод ч үзэсгэлэнгээр явуулахыг нь түр хориглочихсон байгаа. Энийг бол би moratorium[хойшлуулалт] гэж ойлгож болно.

**З.Энхболд: -** Тэгэхдээ Ё.Отгонбаяр гишүүний хэлсэн бунхан дотор алт байхгүй гэдгийг сурталчлах хэрэгтэй. Кабель ухаад байхаар нь шилэн кабель хулгай хийгээд болохгүй байсан шүү дээ. Тэгээд наад дотор чинь шил гардаг юм, зэс байдаггүй юм. Ийм ямар ч хэрэггүй юм байдаг юм гээд ухуулга сурталчилгаа явуулсан чинь ухахаа больчихсон гэдэг шиг тийм сурталчилгааг бол Соёл, спорт, аялал жуулчлалын яам хийх л хэрэгтэй байх.

Л.Цог гишүүн асууя.

**Л.Цог: -** За баярлалаа. Тэгэхээр аливаа үндэстнийг устгах, мөхөөх нэг арга бол үүх түүх, соёл, соёлын өвийг нь устгадаг, хэлгүй болгодог ийм юм байгаа шүү дээ. Одоо энэ бол нууц биш. Соёлын өвийг хамгаалах асуудал өөрөө төрийн төдийгүй иргэдийн, монгол хүн болгоны чин бодол байх ёстой юм л даа. Тэрийг бас сургалт зэрэг янз бүрийн юм зохион байгуулах, соён гэгээрүүлэх чиглэлийн юм хийх ёстой болов уу гэж ингэж бодож байгаа юм.

Соёлын өв өөрөө гадагшаа гарахдаа хулгайн замаар л гарч байгаа шүү дээ. Бид соёлын өвөө устгаж байгаа. Энэ хоёр багц том хэлбэр байгаа. Зүгээр соёлыг хамгаалах үүрэгтэй улс өөрсдөө хулгай хийдэг ийм том сүлжээ болсон гээд янз бүрийн юм яригддаг юм л даа. Энэ чиглэлээр одоо архивын нөхдүүд хулгай хийсэн түүх бий. Олон юм байдаг юм. Энэ чиглэлийн юмыг бүртгэж данслаад одоо шалгасан барьсан, эрүүгийн хариуцлага хүлээлгэсэн юм байдаг юм болов уу, үгүй болов уу гэж. Аливаа нэгэн буруу зөрүү асуудлыг тухайн үед нь олоод тохирох хэмжээний гэм зэм нийгмээс хүлээлгэхгүй бол. Би заавал эрүүгийн гээгүй шүү. Ёс суртахууны, захиргааны. Тэгэхгүй бол энэ ингээд явсаар байгаад гэмгүй зэмгүй болдог, хүн оодордог ийм юм руу ордог юм. Энэ чиглэлийн судалгаа, багц юм байна уу, үгүй юу, нэгдүгээрт.

Хоёрдугаарт, энэ соёлын өвийг гадагш нь гаргаад алдаж гэж бодъё. Буцаагаад авахад одоо саад болдог ямар ямар хүчин зүйл байдаг юм бэ? Ухаандаа би мэдэхийн 4, 5 жилийн өмнө Чингис хааны маш том үзэсгэлэн Европ даяар явсан шүү дээ. Австри, Герман гээд. Хосгүй л юм байна лээ гэж хүн шаагидаг байхгүй юу. Энийг бид авах тийм бодлого байж болохгүй юм уу. Авахад юу саад болдог юм бэ? Эрх зүйн орчин нь юу байна вэ гэдэг асуудал байна.

Тайваны музейд одоо манай их хаадын маш том юм байгаа. Энийг авах тухай асуудал тавьж болох уу, үгүй юу гэдэг надад их сонин байгаа юм л даа. Бид яах вэ одоо аливаа нэгэн ой болохоор зэрэг л одоо баахан хуулбар зураг л авах юм. Үндсэн эхээр нь оригоор нь авч эндээ үүх түүхээ болгодог, эндээ бизнес хийх том бодлого явуулах ийм юм байж болдоггүй юм болов уу гэсэн ийм юм бодох юм.

За дараачийн нэг юм бол ухаандаа энэ хөшөө дурсгал баримлууд өөрөө урлагийн том бүтээл, соёлын бүтээл гэж бодож явдаг юм. Сталины хөшөөг аваад явсан. Одоо хаа байгаа юм бүү мэд гэж хүн бодмоор. Би мэдэхгүй байна л даа. Саяхан Лениний хөшөөг ингээд буулгаад аваад явсан. Одоо хаа байна гэж. Энийг чинь бөөнд нь тусгай музей энэ тэр зохион байгуулдаг, үүх түүхийг нь харуулдаг, устгаад хаячихдаггүй тийм дэлхийн том том туршлага, янз бүрийн юм байна шүү дээ. Одоо аливаа хүн төрөлхтөний түүх өөрөө эерэг сөрөг аль аль талдаа л байдаг. Тэглээ гээд одоо урлагийн бүтээл утгаар нь устгаж болохгүй гэж би бодож явдаг юм.

За одоо саяхан би цагаатгалын комиссын хурал хийхэд хэлмэгдсэн улс.../минут дуусав/

**З.Энхболд: -** Ц.Оюунгэрэл гишүүн хариулъя.

**Ц.Оюунгэрэл: -** За гадагшаа халин гарсан, алдагдсан соёлын өвийг буцааж авахад гарч байгаа саад бэрхшээл, хүчин зүйл юу байна вэ гэж. Тийм ээ. Тэгэхээр бид бол яг одоо энэ 12 дугаар сард Монголын үлэг гүрвэл Tyrannosaurus Bataar-ыг Монголын талд буцаах эсэхийг шийдэх шүүх хурал болох гэж байгаа. Тэгэхээр энэ шүүх хуралд бэлтгэх бидний гаргаж өгч байгаа мэдээллүүдийг одоо АНУ-ын хуульчдад гаргаж өгч байх явцад. Ялангуяа тэр араг ясыг зарсан Эрик Прокопи **/Eric Prokopi/** гэдэг хүний хуульчаас гаргаж байгаа гомдол өмгөөллийн бичиг баримтуудыг бид нар нэлээн судалсан. Эндээс үзэхэд бол одоо яг манайхаас юм хулгайлаад гарсан хүний өөрийгөө өмгөөлж байгаа мэдэгдлийг уншаад үзэхэд их сонин юм билээ.

Тэд нар юу гэж одоо өөрсдийгөө зөвтгөж эхэлж байна вэ гэсэн чинь Монгол Улсын хууль нь ойлгомжгүй. Хууль нь англи хэл дээр байдаггүй. Ийм учраас би хуулийг нь мэдээгүй. Зөрчиж байгаагаа мэдээгүй гэсэн маягийн мэдүүлгүүд өгсөн байдаг юм билээ. Тэгэхээр тэр мэдүүлгүүд бол бид нар одоо одоогийн байгаа хуулиараа бол бид нар маш сайн өмгөөлж хамгаалж, авч гарна гэж бодож байгаа. Мөн палентологийн эрдэмтэд Монголыг маш сайн судалсан байдаг учраас олон жилийн, 30, 40 жилийн эрдэмтдийн судалгааны материалууд бол манай соёлын өвийг хамгаалахад их тус болдог юм байна.

Тэгэхээр бид нар аль болохоор эрдэмтдээр их судлуулсан, дэлхийн шинжлэх ухааны хэвлэл мэдээллүүдэд өөрсдийнхөө соёлын өвийг их бичүүлсэн байх тусмаа хамгаалахад их хялбар байдаг юм байна. Энэ бол хамгаалахад тусалж байгаа хүчин зүйл гэж бодож байна. Манай үлэг гүрвэлийг олон эрдэмтэд олон жилийн турш судалсан нь биднийг үнэхээр маш их зэвсэгтэй болгож байгаа юм.

Зүгээр цаашдаа бид нар ийм асуудлаас яаж өөрсдийгөө хамгаалах, соёлын өвийг хамгаалах вэ гэдгийг бодож үзсэний үндсэн дээр энэ Эрүүгийн хуулийг маш тодорхой болгох шаардлагатай юм байна гэдэг үүднээс соёлын өвийн эсрэг гэмт хэрэг гээд бүтэн бүлэг бид нар одоо хүсэлт гаргаад оруулж байгаа.

За мөн цааш цаашдаа гадаад дотоодын орнуудтай, ер нь бусад орнуудтай соёлын өвийг харилцан хамгаалах, харилцан соёлын өвийг буцааж бие биеэндээ олгох юм бол буцааж өгөх энэ конвенцид нэгдсэн орнуудтай илүү сайн хоёр талын гэрээнүүдийг нэмж хийх шаардлагатай гэж үзэж байгаа.

Тайваны музейд манай зүйлүүд байдаг юм билээ. Оросын музейнүүдэд манай зүйлүүд маш их байдаг. Мөн одоо палентологийн олдворууд гэх юм бол бас Чех, Польшид ч гэсэн бас их байдаг. Ийм зүйлүүдийг бид нар буцааж авах талаар одоо хууль эрх зүйн үндэслэл бол үнэндээ одоохондоо нэг их харагдахгүй байгаа. Харин Тайваны музей, одоо Роял музей гэхэд энэ жил Чингис хааны 850 жилийн ойгоор одоо манай Монголд тэр болгон өгч байгаагүй зургийнхаа хуулбаруудыг 3 жилийн турш одоо тусгай мастераар зуруулж байгаад бидэнд үнэ цэнэтэй хуулбарыг буцааж явуулсан.

ОХУ-ын одоо фото зураг, киноны архивынхан анх удаа Монголд энэ жил айлчилж анх удаа бидэнд Оросын архивт байгаа манай баримт фотонуудыг авчирч өгсөн байгаа. Одоо мөн АНУ-д гарсан Чингис хаан музейн үзмэрийг бид албан ёсоор хаалгаад музейн үзмэрүүдийг нааш нь ачуулсан байгаа. Ачуулах явцад үлдсэн хэдэн үзмэрүүдийг одоо ачуулж байгаа гэсэн мэдээллийг бол бид нар АНУ-ын Элчин сайдын яамаар дамжуулж өнгөрсөн долоо хоногт авсан байгаа. Тэгэхээр энэ бол зарим нь бол ирж яваа, зарим нь ирчихсэн явж байгаа. Одоо бол АНУ-д ганцхан үзэсгэлэн гарч байгаа. Тэр нь бол Атланта хотын нэг музейд гарч байгаа. Тэр үзэсгэлэн бол 1 дүгээр сард хаагдаад бүх зүйл нь хүрээд ирнэ. Палентологийн үзмэр бол одоо Япон Улсад гарч байгаа. Тэр бол бас хаагдсаны дараагаар 6 сард одоо Монголдоо буцаж ирэх юм.

**З.Энхболд: -** Гишүүд асуулт асууж дууслаа. Одоо асуулга тавьсан гишүүн О.Баасанхүү үг хэлнэ. 5 минут.

**О.Баасанхүү: -** Улсын Их Хурлын гишүүн миний тавьсан асуулгад хариулт өгсөн Соёлын сайд болон яамны ажилчдад талархлаа илэрхийлж байна. Мөн асуулгатай холбоотойгоор бас асуулт, саналаа хэлсэн Улсын Их Хурлын эрхэм гишүүдэд бас баярлалаа гэж хэлмээр байна.

Үнэхээр одоо Монгол Монголоороо үлдье гэвэл Монгол соёлтой, Монгол түүхтэй, Монгол өв уламжлалтай байх ёстой. Энэ утгаараа ч миний бие Монгол судлалын академи байгуулъя. Дээрээс нь энэ асуудлууд дээр соёлын өвийн асуудал дээр анхаарал тавин Соёлын сайдад асуулга тавьсан юм.

Мөн бас энэ асуулга тавих үед нэг зүйл болсон нь Хархорин музейгээр ороод гарахад тэнд 3 удирдлага байсан. Нэгдүгээрт нь, музейн удирдлага. Хоёрдугаарт нь, шашны байгууллагын удирдлага. Гуравдугаарт нь, ЮНЕСКО-гийн өвийн удирдлага гээд. Тэнд нь шарилж байсан. Тэнд нь харх байсан. Тэгээд тэр шарилж, хархыг хэн алж, хэн шарилж, хархыг одоо юу гэдэг юм цэвэрлэх талаар ойлголт байгаагүй. Өөрөөр хэлэх юм бол, тэр битгий хэл музейгээ хаах хуваариа гаргахдаа эд нарын хувьд ойлгомжгүй байдалтай байдаг. Тэр битгий хэл нөгөө хийдийн хүмүүс хийд гэсэн нэрээр тэнд 2 хийд байсан. Эхний хийд нь ямар хийд байсан бэ гэвэл мөнгө цуглуулж дахин сүм барина гэж ярьсан хийд байсан. Тэгээд тэр дээр музейн талаасаа эсэргүүцэлтэй тулгараад болиулсан байсан. Нөгөөдөх нь бол ном хурдаг, сүсэгтнүүд өөрсдөө энийг одоо хүсээд байгаа юмаа гээд ингээд байж байсан.

Тэгэхээр би дэлхийн маш олон орноор явж байсан. Жишээлбэл, Америк гэхэд чинь бол бүр музей эд нар чинь дижитал байдалдаа орчихсон билээ шүү дээ. Гэтэл манайд өнөөдөр ерөөсөө түүх, соёл, өв дурсгалын зүйлтэйгээ хайнга хандаж байна. Энэ дээр бол одоо төрийн бодлого хэрэгтэй байна.

Солонгосын кино гээд бид нар ад үзээд байдаг. Тэр Солонгосын киног ингээд харахад бол урлагаараа дамжуулаад өв уламжлалаа сурталчлаад байгаа байхгүй юу. Жишээлбэл сая С.Дэмбэрэл гишүүний хэлж байгаа шиг тийм ээ юу гэж хэлж байгаа вэ гэвэл хоолны урлаг ч гэдэг юм уу, хоолны өв гээд. Түүн шиг бүх Солонгос кино, бүх нэвтрүүлэг дээр хоолоо л сурталчлаад байдаг шүү дээ. Яг түүн шиг манайд өнөөдөр жишээ нь урлагаар дамжуулж ямар юу хийх вэ гэдэг нь тодорхойгүй.

Одоо бас нэг шинэ соёлын өвтэй бид болсон байгаа. Та нарт хэлэхэд. Шонхор шувуу чинь одоо соёлын өвд орно гэж би ойлгож байгаа. Яагаад гэвэл үндэстний бахархалт шувуугаар зарласан юм чинь. Тэгэхээр одоо энэ шонхор шувууг худалдан борлуулаад, 5 мянган доллараар гэж зүгээр би дам сонссон. Ингээд зараад байх нь зөв юм уу. Хэлдэг л дээ. Олон төрлийн шонхор байдаг. Ганцханыг нь зарж байгаа, борлуулж байгаа гээд. Нэг байна уу, 10 байна уу, шонхор шувуу гээд нэгэнт л бахархалт гэсэн юм бол одоо соёлын өв өө хамгаалах зорилгоор нэгэнт энэ бол амьд өв гэж би ойлгож байгаа. Тэр утгаараа энэ шонхор шувууг бас болиулах тал дээр бас Соёлын яам анхаарал тавиасай гэж хүсэж байна.

За түүнчлэн төрийн албан ёсны хэл гэдэг асуудал. Бас энэ чухал юмаа. Би Америкт явж байгаад индианчууд хэлээ сурахын тулд бүр маш их зовсон. Одоо нэг ёсондоо үндэстэн угсаатан мөхчихлөө гээд хэцүү байж байсан. Бид нар бас адилхан мөн төрийн албан ёсны хэлний асуудлыг нэг талдаа болгомоор байгаа юм. Жишээлбэл сая бид нар Хүнсний тухай хууль гаргахад би нэг санаа хэлж байсан юм. Тэр нь юу гэвэл хуулиуд дээрээ уламжлалт нэр томъёонууд зарим хэллэгээр оруулбал яасан юм бэ. Жишээлбэл бид нар “авлигал” гэдэг үгийг бид нар огт мэддэггүй байж байгаад л 1995 оноос хойш “авлигал” гэдэг үг чинь одоо хүн болгон нэг ийм үг байдаг гээд хэвшээд орчихсон шүү дээ. Түүн шиг өнөөдөр хууль дээр өвлөгдөж болохоор үгнүүд байж болох байхгүй юу. Жишээлбэл мал муулах газар гэж. Мал муулах гэсэн. Тэр чинь нэлээн маргаад. Сүүлдээ нядлах болоод, сүүлдээ төхөөрөх болоод ингэсэн. Гэтэл яг бодитоор аваад үзэхээр энэ бол зүгээр түүхэн уламжлал. Дараа нь тэр муулах гэдэг нь ямар учиртай юм бэ гээд яваад ирнэ. Бид үгнээсээ ичих хэрэггүй. Бид нар шууд утгаар нь ойлгох хэрэггүй. Нэгэнт түүхэн уламжлалаар яригдаж байгаа бол. Тэр шиг өнөөдөр бас, энэ дээр бас хуульд ямар үг хэллэг хэрэглэвэл өнөөдөр бас тэр нь соёлын уламжлал, соёлын үг гэдэг байдлаар орж ирэх вэ гэж. Жишээл нь хууль цааз гээд л ярьж байдаг. Цааз гэдгийг бид нар одоо л ингээд ярьж байгаа. Тэгэхдээ сүүлдээ энэ бас л тийм бас утгаараа цаазалдаг, алдаг гээд ойлгочихсон. Цаазгүй орон гэж бид нар яриад байна шүү дээ. Цаазгүй орон гэдэг чинь хуульгүй орон гэдэгтэй адилхан сонсогдоод байгаа байхгүй юу. Уламжлалаа яривал. Яах вэ одоо бид нар цаазгүй орон гэдгээ бол алдаггүй орон гэдгээрээ ойлгоод яваад байгаа.

Тэгэхээр энэ уламжлал, нөгөө үг хэллэгээ дахиад аваад үзэхээр хоёр өөр юм явагдаад байгаа байхгүй юу. Яг үүнтэй адилхан зүйлийг бас анхаармаар байна. Өөрөөр хэлэх юм бол хэл гэдэг чинь өөрөө соёл, хэл гэдэг чинь өөрөө уламжлал.

**З.Энхболд: -** Улсын Их Хурлын гишүүн О.Баасанхүүгээс Соёл, спорт, аялал жуулчлалын сайдад хандан тавьсан асуулгын хариуг чуулганы нэгдсэн хуралдаан дээр сонслоо. Соёлынхоо өвд санаа тавьж суусан гишүүдэд баярлалаа. Өнөөдрийн хурал өндөрлөж байна.

***Хуралдаан 16 цаг 50 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Ц.АЛТАН-ОД